text:
༄༅། །ལྷ་མོའི་བསྐང་གསོ།
༄༅། །འདོད་ཁམས་དབང་ཕྱུག་མ་དམག་ཟོར་རྒྱལ་མོའི་སྒྲུབ་ཐབས་གཏོར་ཆོག་ཚོགས་མཆོད་མངའ་གསོལ་བཅས་བཞུགས་སོ༎
མངོན་རྟོགས།
༄༅༅། འདིར་རྒྱལ་བ་ཐམས་ཅད་ཀྱི་ཡུམ་གཅིག་ལྷ་མོ་དབྱངས་ཅན་མ་དྲག་མོའི་སྐུར་བསྟན་པ། དཔལ་ལྡན་དམག་ཟོར་རྒྱལ་མོའིསྒྲུབ་ཐབས་ངག་ཏུ་འདོན་བདེ་གཙོ་བོར་བྱས་ཏེ་བརྗོད་པར་བྱའོ། །དེ་ལ་ཐོག་མར། མཆོད་གཏོར་སྤྱི་ལྟར་བྱིན་གྱིས་བརླབ། དེ་ནས་ཆོས་སྐྱོང་འཁོར་བཅས་བསྐྱེད་པ་ནི། བྷྱོཿ རཀྨོ་བྷྱོ་རཀྨོ་བྷྱོ་བྷྱོ་རཀྨོ་ཐུན་བྷྱོ་ཁ་ལ་རཀ་ཆེན་མོ་རཀྨོ་ཨ་བྱ་ཏ་བྱ་ཐུན་བྷྱོ་རུ་ལུ་རུ་ལུ་ཧཱུཾ་བྷྱོ་ཧཱུཾ། ཞེས་པ་ལན་གསུམ་བཟླས་པའི་རྗེས་སུ། ཧྲཱིཿཥྚྲིཿས་བསངས། སྭ་བྷཱ་ལྦས་སྟོང་པར་སྦྱང། སྟོང་པའི་ངང་ལས། རང་གི་མདུན་དུ་ཁྲག་ཞག་འཁྲུག་པའི་རྒྱ་མཚོ་ཆེན་པོའི་དབུས་སུ། རླུང་ནག་འཚུབ་མའི་གུར་གྱི་ནང་དུ། དྲེའུ་རྐྱང་སེར་གྭ་པ་སྲིན་པོའི་ཐོད་པའི་སྒ་དང་པགས་པས་གཡོགས་ཤིང་། གོང་རྨེད་དང་སྲབ་མཐུར་གདུག་པའི་སྦྲུལ་ལས་བྱས་པ། དེའི་སྟེང་དུ་བྷྱོཿལས་དཔལ་ལྡན་དམག་ཟོར་གྱི་རྒྱལ་མོ་རེ་མ་ཏཱི། སྐུ་མདོག་མཐིང་ནག་ཞལ་གཅིག་ཕྱག་གཉིས་མ། ཕྱག་གཡས་རྡོ་རྗེས་མཚན་པའི་བེ་ཅོན་དམ་ཉམས་ཀྱི་ཀླད་ལ་འཕྱར་ཤིང་། གཡོན་ཐུན་དང་ཁྲག་གི་གང་བའི་ནལ་ཐོད་ཐུགས་ཀར་འཛིན་པ། ཞལ་རབ་ཏུ་གདངས་ཤིང་མཆེ་བ་རྣོན་པོ་བཞི་གཙིགས་ནས་མི་རོ་རངས་པོ་ཟ་ཞིང་ཨ་ལ་ལའི་གད་མོ་འབྲུག་ལྟར་སྒྲོགས་པ། སྤྱན་གསུམ་དམར་ཞིང་ཟླུམ་པ་གློག་ལྟར་འཁྱུག་ཅིང་ཁྲོ་གཉེར་ཤིན་ཏུ་སྡུས་པ། དབུ་སྐྲ་ཁམ་སེར་གྱེན་དུ་བརྫེས་ཤིང་སྨིན་མ་དང་སྨ་ར་དུས་མཐའི་མེ་ལྟར་རབ་ཏུ་འབར་བ། སྙན་གཡས་ལ་སེང་གེ་དང་། གཡོན་ལ་སྦྲུལ་གྱི་བརྒྱན་པ། མི་མགོ་སྐམ་པོ་ལྔས་དབུ་ལ་བརྒྱན་ཅིང་། ཁྲག་འཛག་པའི་མགོ་བོ་རློན་པ་ལྔ་བཅུའི་དོ་ཤལ་ཅན། སྐུ་ལ་ཁྲག་གི་ཐེག་ལེ་དང་ཞག་གི་སོར་རིས་དང་། ཐལ་ཆེན་གྱི་ཚོམ་བུས་བྱུགས་ཤིང་། སྤྱི་བོར་ཟླ་བ་དང་། ལྟེ་བར་ཉི་མའི་དཀྱིལ་འཁོར་འཆར་བ། དར་ནག་གི་ལྷབ་ལྷུབ་དང་། མི་ལྤགས་ཀྱི་གཡང་གཞི་དང་། རེ་བ་ནག་པོས་སྟོད་གཡོགས་ཤིང་། སྟག་གི་པགས་པ་རློན་པའི་ཤམ་ཐབས་ལ་སྦྲུལ་ཉིས་གཤིབས་ཀྱི་སྐ་རགས་བྱས་པ། སྒའི་སྔ་ཤ་ལ་ནད་རྒྱལ་དང་། ཚོན་གྱི་གྲུ་གུ་ཕྱི་ཤ་ལ་འཕྱང་ཞིང་། ཁྲམ་ཤིང་སྐེད་ལ་གཟེར་བ། བྱང་དམར་གྱི་ཁྲེས་པོ་དང་། ཤོ་རྡེའུ་དཀར་ནག་྄སྔ་ཤ་ལ་འཕྱང་ཞིང་། དབུ་ལ་རྨ་བྱའི་གདུག་ཕུབ་པ། དེའི་འཁོར་དུ་དུས་བཞིའི་ལྷ་མོ་དང་། མ་མོ་དང་། བདུད་དང་། གཤིན་རྗེ་དང་། སྲིན་པོ་དང་། ཞིང་སྐྱོང་ལ་སོགས་པའི་ཚོགས་དཔག་ཏུ་མེད་པ་དང་། གཞན་ཡང་ལྷ་དང་། ཀླུ་དང་། གནོད་སྦྱིན་དང་། དྲི་ཟ་དང་། གྲུལ་བུམ་དང་། མིའམ་ཅི་དང་། ལྟོ་ཕྱེ་ཆེན་པོ་ལ་སོགས་པའི་ཚོགས་དཔག་ཏུ་མེད་པ། ཕྱག་གཡས་ན་རྡོ་རྗེ་དང་། གྲི་གུག་དང་། རལ་གྲི་དང་། དགྲ་སྟ་དང་། མདུང་དང་། ལྕགས་ཀྱུ་དང་། ལྕགས་ཀྱི་གསལ་ཤིང་མེ་རབ་ཏུ་འབར་བ་ལ་སོགས་པ་མཚོན་ཆ་སྣ་ཚོགས་པ་འཕྱར་ཞིང་། གཡོན་ཐམས་ཅད་ཐོད་པ་གདུག་པའི་ཁྲག་གི་གང་བ་འཛིན་པའི་གཙོ་འཁོར་ཐམས་ཅད་ཀྱི་མིག་ཏུ་ཀྵིཾ། རྣ་བར་ཛྲིཾ། སྣར་ཁཾ། ལྕེར་རཾ། དཔྲལ་བར་ཀཾ། ལྟེ་བར་སཾ། སྤྱི་བོར་ཨོཾ། མགྲིན་པར་ཨཱ། ཐུགས་ཀར་ཧཱུཾ་གིས་མཚན་པར་གྱུར། བདག་ཉིད་ཀྱི་ཐུགས་ཀའི་ཧཱུཾ་ལས་འོད་ཟེེར་འཕྲོས་པས་བྱང་ཤར་མུ་ལེ་དིང་གི་རྒྱ་མཚོ་ཆེན་པོ་ནས་རྒྱལ་བའི་བསྟན་བསྲུང་ཀུན་གྱི་གཙོ་མོ་དཔལ་ལྡན་དམག་ཟོར་གྱི་རྒྱལ་མོ་རེ་མ་ཏཱི་འཁོར་དང་བཅས་པ་སྐད་ཅིག་གིས་སྤྱན་དྲངས། སྤོས་སྦྱོར་བསྲེག །རོལ་མོའི་དབྱངས་དང་བཅས་པས།
སྤྱན་འདྲེན།
བྷྱོཿ དཔལ་ལྡན་གཉན་གྱི་རེ་མ་ཏཱི། །དམག་ཟོར་བསྟན་པའི་བྱ་ར་མ། །རྡོ་རྗེ་འཆང་གི་སྤྱན་སྔ་རུ། །བསྟན་པ་བསྲུང་བར་ཞལ་བཞེས་མ། །སྔོན་གྱི་བསྐལ་པའི་དང་པོ་ལ། །ཁྱོད་ཀྱི་བརྟེན་པའི་གནས་བཅས་པ། །འདི་ནས་བྱང་ཤར་མཚམས་ཤེད་ན། །རྩ་ཆུ་ཤིང་སོགས་མེད་པ་ཡི༑ ༑ལུང་མང་བརྒལ་བའི་ཕ་རོལ་ན། །བྱང་ཐང་དམར་པོ་སྐྱོ་བྱེད་ན། །བྱང་ལམ་དམར་པོ་གྱ་མ་གྱུ། །བྱང་རི་དམར་པོ་རྔམས་ཤིང་འཇིགས། །གཅན་གཟན་མང་པོ་འདུར་རྒྱུག་བྱེད། །འདྲེ་བྱ་སྣ་ཚོགས་སྐད་སྒྲོག་ཅིང་། །གནམ་ལྕགས་སེར་ཆེན་ཤར་ར་ར། །དུང་གི་བུ་ཡུག་ཁྱིལ་ལི་ལི། །མུ་ལི་དིང་གི་མཚོ་ནང་ན། །བསེ་མཁར་སྨུག་པོ་གྲུ་བཞི་པ། །ཟུར་བཞི་སྨུག་པོའི་མཆོང་ལས་བྱས། །ཁ་པད་སྔོན་པོའི་གཡུ་ལས་བྱས། །རྨང་གཞི་ནག་པོའི་ལྕགས་ལས་བྱས། །མི་རོ་རྟ་རོ་བཅལ་དུ་བཀྲམ། །མི་ཁྲག་རྟ་ཁྲག་མཚོ་རུ་མེར། །མ་མོ་འབུམ་དང་ཤ་ཟ་སྟོང་། །ཁྲག་འཐུང་བྱེ་བའི་ཚོགས་འཁོར་རྒྱས།། གཞལ་ཡས་དེ་ཡི་ནང་ནང་གཤེད་ན། །མ་མོ་ཀུན་གྱི་བདག་མོ་བཞུགས། །བྷྱོཿསྔོན་གྱི་གནས་མཆོག་དམ་པ་ནས། །སྤྱན་འདྲེན་གནས་འདིར་གཤེགས་སུ་གསོལ། །འདིར་གཤེགས་རྟེན་ལ་བརྟན་པར་བཞུགས། །དམ་ཉམས་དགྲ་བགེགས་བསྒྲལ་དུ་གསོལ། །རྡོ་རྗེ་འཆང་གི་མཚན་བཏགས་པ། །དམག་དང་ཟོར་གྱི་ལས་ལ་གྱེས། །དམག་ཟོར་རྒྱལ་མོ་གཤེགས་སུ་གསོལ། །འདིར་གཤེགས་× དམ་ཉམས་དགྲ་བགེགས× ཕྱག་ན་རྡོ་རྗེས་མཚན་བཏགས་པ། །གནོད་སྦྱིན་བཤན་ནག་རེ་མ་ཏཱི། །སྤྱན་འདྲེན × འདིར་གཤེགས་རྟེན་ལ × དམ་ཉམས་དགྲ་བགེགས × རྟ་མགྲིན་རྒྱལ་པོས་མཚན་བཏགས་པ། །གློག་མ་སྤྲིན་སྡེ་གཤེགས་སུ་གསོལ། །འདིར་གཤེགས་རྟེན་ལ × དམ་ཉམས་དགྲ་བགེགས × དབང་ཕྱུག་ཆེན་པོས་མཚན་བཏགས་པ། །སྦས་པ་ཐལ་མདོག་གཤེགས་སུ་གསོལ། །འདིར་གཤེགས་ × དམ་ཉམས་དགྲ་བགེགས × ན་ལ་རྩེ་ཡིས་མཚན་བཏགས་པ། །མི་ཕམ་ཁྲོ་གཉེར་གཤེགས་སུ་གསོལ།། འདིར་གཤེགས་རྟེན་ལ × དམ་ཉམས་དགྲ་བགེགས × བདུད་མོ་དབང་མེད་མཚན་བཏགས་པ། །ཡ་མཚན་འཕྲུལ་གྱི་གཤོག་པ་ཅན། །སྤྱན་འདྲེན × འདིར་གཤེགས་རྟེན་ལ × དམ་ཉམས་དགྲ་བགེགས × རེ་ལྡེ་འགོང་ཡག་མཚན་བཏགས་པ། །སྲིད་གསུམ་བློ་འཕྲོག་གཤེགས་སུ་གསོལ། །དིར་གཤེགས་རྟེན་ལ × དམ་ཉམས་དགྲ་བགེགས ×དུང་སྐྱོང་རྒྱལ་མོས་མཚན་བཏགས་པ། །གཤེན་རྗེ་དམར་འདབ་ཕུར་པའི་ལྷ། །སྤྱན་འདྲེན × འདིར་གཤེགས་རྟེན་ལ × དམ་ཉམས་དགྲ་བགེགས × ཨེ་ཀ་ཛ་ཊིས་མཚན་བཏགས་པ། །ཡཀྵ་ནག་མོ་རེ་མ་ཏཱི། །སྤྱན་འདྲེན × འདིར་གཤེགས་རྟེན་ལ × དམ་ཉམས་དགྲ་བགེགས × བྷྱོཿ རྒྱ་གར་ཡུལ་ན་བཞུགས་ཙ་ན། །མ་མོ་ལྦ་ཤཾ་ཀུ་རུ་མ། །སྤྱན་འདྲེན × འདིར་གཤེགས་རྟེན་ལ × དམ་ཉམས་དགྲ་བགེགས × ཧོར་གྱི་ཡུལ་ན་བཞུགས་ཙ་ན། །ཧོར་མོ་གཉན་གྱི་སྤུན་དགུའི་གཙོ། །སྤྱན་འདྲེན × འདིར་གཤེགས་རྟེན་ལ × དམ་ཉམས་དགྲ་བགེགས × མོན་གྱི་ཡུལ་དུ་བཞུགས་ཙ་ན། །མོན་མོ་སྤྱི་རིང་ལན་བྲན་མ། །སྤྱན་འདྲེན × འདིར་གཤེགས་རྟེན་ལ × དམ་ཉམས་དགྲ་བགེགས × རྒྱ་ནག་ཡུལ་ན་བཞུགས་ཙ་ན། །རྒྱ་མོ་སྔོན་མོ་མགྲིན་བཟང་མ། །སྤྱན་འདྲེན × འདིར་གཤེགས་རྟེན་ལ × དམ་ཉམས་དགྲ་བགེགས ×བོད་ཀྱི་ཡུལ་ན་བཞུགས་ཙ་ན། །མ་གཅིག་དཔལ་ལྡན་ཨ་ཕྱི་མ། །སྤྱན་འདྲེན × འདིར་གཤེགས་རྟེན་ལ × དམ་ཉམས་དགྲ་བགེགས × བར་སྣང་ཁམས་ན་བཞུགས་ཙ་ན། །ནམ་མཁའི་ཁམས་ཀྱི་དཔལ་མོ་བཙན། །སྤྱན་འདྲེན × འདིར་གཤེགས་རྟེན་ལ ×དམ་ཉམས་དགྲ་བགེགས × སངས་རྒྱས་བསྟན་པ་བསྲུང་ཙ་ན། །དཔལ་ལྡན་གཉན་གྱི་རེ་མ་ཏཱི། །སྤྱན་འདྲེན × འདིར་གཤེགས་རྟེན་ལ × དམ་ཉམས་དགྲ་བགེགས × བདུད་ཀྱི་ཡུལ་ལ་གཤེན་རྗེའི་ལྕམ། །བསྟན་སྐྱོང་རྒྱལ་མོ་གཤེགས་སུ་གསོལ། །འདིར་གཤེགས་རྟེན་ལ × དམ་ཉམས་དགྲ་བགེགས × བྷྱོཿ ལྷ་ཡི་གཙོ་མོ་མཛད་ཙ་ན། །བརྒྱ་བྱིན་སྲས་མོ་ཨུ་མ་དེ། །ལྷ་བྲན་མང་པོའི་འཁོར་དང་བཅས། །སུམ་ཅུ་རྩ་གསུམ་གནས་ནས་གཤེགས། །འདིར་གཤེགས་ × དམ་ཉམས་× ཀླུ་ཡི་གཙོ་མོ་མཛད་ཙ་ན། །གཙུག་ནའི་བུ་མོ་ནོར་འཛིན་མ། །ཀླུ་བྲན་མང་པོའི་འཁོར་དང་བཅས། །རོལ་མཚོ་བདུན་གྱི་གནས་ནས་གཤེགས། །འདིར་གཤེགས་ × དམ་ཉམས་ × གནོད་སྦྱིན་གཙོ་མོ་མཛད་ཙ་ན། །གང་བཟང་བུ་མོ་གཟི་ལེགས་མ། །གནོད་སྦྱིན་མང་པོའི་འཁོར་དང་བཅས། །བྱ་དཀར་ཅན་གྱི་གནས་ནས་གཤེགས། །འདིར་གཤེགས་ × དམ་ཉམས་ × བདུད་ཀྱི་གཙོ་མོ་མཛད་ཙ་ན། །འགོང་ཡག་སྲས་མོ་དྲི་ལྡན་མ། །བདུད་ཕྲུག་མང་པོའི་འཁོར་དང་བཅས། །བདུད་མཁར་རྩེ་དགུའི་གནས་ནས་གཤེགས། །འདིར་གཤེགས་ × དམ་ཉམས་ × སྲིན་པོའི་གཙོ་མོ་མཛད་ཙ་ན། །ཞབས་ལ་ལྕགས་སྒྲོག་རྒྱན་དུ་བྱས། །སྲིན་པོ་མང་པོའི་འཁོར་དང་བཅས། །ལངྐ་མགྲིན་བཅུའི་གནས་ནས་གཤེགས། །འདིར་གཤེགས་ × དམ་ཉམས་ × གཤིན་རྗེའི་གཙོ་མོ་མཛད་ཙ་ན། །མི་ཟད་ནག་མོ་དྲག་ཤུལ་ཅན། །གཤིན་རྗེ་མང་པོའི་འཁོར་དང་བཅས། །ལྕགས་མཁར་སྒོ་མེད་གནས་གཤེགས། །འདིར་གཤེགས་ × དམ་ཉམས་དགྲ་བགེགས་བསྒྲལ་དུ་གསོལ། །བྷྱོཿ མིང་བརྒྱ་མ་ལ་མཚན་སྟོང་མ། །མཚན་ནས་འབོད་ཀྱི་གཤེགས་སུ་གསོལ། །རྡོ་རྗེ་འཆང་སོགས་བླ་མ་ཡིས། །ཇི་ལྟར་བཀའ་བསྒོས་དམ་བཅས་བཞིན། །ད་ལྟ་རྣལ་འབྱོར་བདག་བསྐུལ་གྱིས། །བཅོལ་བའི་འཕྲིན་ལས་མྱུར་དུ་སྒྲུབས། །དཔོན་སློབ་སྡེ་དང་བཅས་པ་རྣམས། །ལྷ་མོ་ཁྱོད་ལ་གཉེར་དུ་གཏད། །བཅོལ་ལོ་བལྟོས་སོ་མཐུ་མ་ཆུང་། །ཉིན་གསུམ་བྱ་ར་མ་གཡེལ་ཞིག།མཚན་གསུམ་མེལ་ཚེ་མ་གཡེལ་ཞིག།རྒྱུན་དུ་ལྷ་མོ་ཁྱོད་བསྟེན་ནོ། །བསྟེན་པའི་ཚེ་ན་སྙིང་མ་རིང་། །རྒྱུན་དུ་ལྷ་མོ་ཁྱོད་འབོད་དོ། །བོས་པའི་ཚེ་ན་སྙན་མ་སྲ། །རྒྱུན་དུ་ལྷ་མོ་ཁྱོད་གཡབ་བོ། །གཡབས་པའི་ཚེ་ན་སྤྱན་མ་རྟུལ། །རྒྱུན་དུ་ལྷ་མོ་ཁྱོད་བསྐུལ་ལོ། །བསྐུལ་བའི་ཚེ་ན་བང་མ་བུལ། །རྒྱུན་དུ་ལྷ་མོ་ཁྱོད་རྦད་དོ། །རྦད་པའི་ཚེ་ན་མཐུ་མ་ཆུང་། ། བྷྱོཿཞིང་ཆེན་ལ་སོགས་གོས་ཀྱི་གཡབ་བཏང་ཡང་།།གཟིགས་པ་ལྟར་ཡང་མ་གཅིག་མི་མཛད་ན།།དཔལ་ལྡན་ལྷ་མོ་ཁྱོད་ནི་སྤྱན་རེ་རྟུལ།།དར་ནག་གཡབ་མོས་གཡབ་ཀྱིས་ད་ཚུར་སྤྱོན།།རྐང་གླིང་ལ་སོགས་སྙན་པའི་སྒྲ་བསྒྲགས་ཀྱང་།།གསན་པ་ལྟར་ཡང་མ་གཅིག་མི་མཛད་ན།།དཔལ་ལྡན་ལྷ་མོ་ཁྱོད་ནི་སྙན་རེ་སྲ།།མི་རྐང་གླིང་བུ་འབུད་ཀྱིས་ད་ཚུར་སྤྱོན།།ཚིལ་ཆེན་ལ་སོགས་སྤོས་ཀྱི་དུད་བཏང་ཡང་།།སྣོམ་པ་ཙམ་ཡང་མ་གཅིག་མི་མཛད་ན།།དཔལ་ལྡན་ལྷ་མོ་ཁྱོད་ནི་ཤངས་རེ་རྟུལ།།གསུར་ཆེན་དུད་པ་འཐུལ་གྱིས་ད་ཚུར་སྤྱོན། །དམར་ཆེན་ལ་སོགས་གཏོར་མའི་ཚོགས་རྣམས་ཀྱང་། །མྱངས་པ་ཙམ་ཡང་མ་ཅིག་མི་མཛད་ན། །དཔལ་ལྡན་ལྷ་མོ་ཁྱོད་ནི་ལྗགས་རེ་བརྟུལ། དམ་རྫས་གཏོར་མ་འབུལ་གྱི་ད་ཚུར་སྦྱོན། །དམ་ཉམས་དགྲ་བགེགས་སྒྲོལ་ཞེས་ལས་བཅོལ་ཡང་།།དགོངས་པ་ལྟར་ཡང་མ་གཅིག་མི་མཛད་ན།།དཔལ་ལྡན་ལྷ་མོ་ཁྱོད་ནིཐུགས་རེ་གཡེལ།།ཐུགས་དམ་ཐུགས་རྗེས་དགྲ་བགེགས་མྱུར་དུ་སྒྲོལ།།བྷྱོཿ དཔལ་ལྡན་གཉན་གྱི་རེ་མ་ཏཱི། །ཁྱོད་ཀྱི་སྤྱི་བོའི་གཙུག་རུམ་ནས། །ཉི་ཟླ་འབར་བའི་འོད་ཟེར་འཕྲོ། །ནག་མོ་མི་བཟད་ཆོ་འཕྲུལ་ཅན༑ ༑འདོད་པ་ཁམས་ཀྱི་དབང་ཕྱུག་མ། །ཐུགས་དམ་དུས་བབ་ད་ཚུར་སྤྱོན། །ཨེ་ཨ་ར་ལི་ཧྲིཾ་ཧྲིཾ་ཛཿཛཿ ནག་མོ་གདུག་ཅན་དྲེགས་པ་ཅན། །ཀུན་ཏུ་ཁྱབ་པའི་གཟུགས་སྟོན་མ། །ནག་མོའི་གཙོ་མོ་དྲེ་རྟ་ཆིབས། །འདིར་སྤྱོན་དྲེ་རྟའི་གདན་ལ་བཞུགས། །ཛཿཧཱུཾ་བཾ་ཧོཿ ཟ་བྱེད་ནག་མོ་མཆེ་བ་ཅན། །རྒོད་བྱེད་ཧ་ཧ་ནག་མོ་ཁྱོད། །གསོད་ལ་དགའ་བར་བྱེད་པ་མོ། །བདག་ནི་བརྡ་ཡི་ཕྱག་བགྱིད་དོ། །
དཀྱུས་མ་ལ་ནི་གོང་གི་ཤོ་ལོ་ཀ་གཉིས་བཞག་ནས །།སྐུ་གསུམ་ལྷུན་གྲུབ་ཐུགས་རྗེ་མཐར་ཕྱིན་ཡང་། །སྲིད་གསུམ་གདུག་པ་འདུལ་ཕྱིར་ཁྲོས་པའི་སྐུ། །དུས་གསུམ་རྒྱལ་བའི་བསྟན་སྲུང་ཆེན་མོ་ལ། །སྒོ་གསུམ་གུས་པ་ཆེན་པོས་ཕྱག་འཚལ་ལོ། །
ཞེས་ཕྱག་བྱ།རང་གི་ཐུགས་ཀའི་ཧཱུཾ་ལས་འོད་ཟེར་འཕྲོས་པས་དབང་གི་ལྷ་རྣམས་སྤྱན་དྲངས། ཁྱེད་རྣམས་ཀྱིས་འདི་ལ་མངོན་པར་དབང་བསྐུར་དུ་གསོལ་ ཞེས་གསོལ་བ་བཏབ་པས། དེ་རྣམས་ཀྱི་ཡེ་ཤེས་ཀྱི་བདུད་རྩིས་གང་བའི་བུམ་པ་ཐོགས་ནས། ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཨཱཿཧཱུཾ། ཞེས་གསུང་ཞིང་དབང་བསྐུར་བས་ལུས་གང་དྲི་མ་དག། ཆུའི་ལྷག་མ་སྤྱི་གཙུག་ཏུ་གནས་པ་ཡོངས་སུ་གྱུར་པ་ལས་རྡོ་རྗེ་འཇིགས་བྱེད་ཡུམ་དང་བཅས་པས་དབུ་རྒྱན་པར་གྱུར། ༈ རང་གི་ཐུགས་ཀའི་ཧཱུཾ་ལས་འོད་ཟེར་འཕྲོས་བལ་བོད་གཉིས་ཀྱི་མཚམས་གངས་རྒྱལ་མོ་མཐོན་མཐིང་གི་ཕོ་བྲང་ནས། ཇོ་མོ་བཀྲ་ཤིས་ཚེ་རིང་མཆེད་ལྔ་བོད་ཁམས་སྐྱོང་བའི་བསྟན་མ་བཅུ་གཉིས་ཡུལ་ལྷ་གཞི་བདག་དང་བཅས་པ་སྤྱན་དྲངས། ཨོཾ་སྔོན་གྱི་ཁས་བླངས་དམ་བཅའ་མ་བསྙེལ་བར། །ཚེ་རིང་མཆེད་ལྔ་བསྟན་མ་བཅུ་གཉིས་བཅས། །རྣམ་མང་འཁོར་ཚོགས་དང་བཅས་གནས་འདི་རུ། །ཚུར་སྤྱོན་ཚུར་སྤྱོན་མྱུར་དུ་གཤེགས་སུ་གསོལ། །ཨེ་ཨཱ་ར་ལི་ཧཱུཾ། མ་མ་མེ་མེ་ལ་ལ། ལེ་ལེ། ཏ་ཏ། ཏེ་ཏེ། སྲིང་འགྲོ་མ་ཨཱ་ཀརྵ་ཡ་ཛཿ དར་དཀར་གྱི་གུར་འཇའ་འོད་འཁྱིལ་བའི་དབུས་ན་བཞུགས་པར་གྱུར།
མཆོད་པ།
བྷྱོཿ བདག་གི་དངོས་བཤམས་ཡིད་ཀྱིས་སྤྲུལ་པ་ལས། །ལེགས་པར་བྱུང་བའི་མཆོད་ཚོགས་མཐའ་ཡས་པ། །དམག་ཟོར་རྒྱལ་མོ་འཁོར་དང་བཅས་ལ་ཕུལ། །བཞེས་ནས་བསྟན་དགྲ་མ་ལུས་བརླགས་པར་མཛོད། །ཨོཾ་ཀ་ལི་དི་ལྦཱི་ས་པ་རི་ལྦཱ་ར་ཨརྒྷཾ། པཱདྱཾ། པུ་ཥྤེ། དྷཱུ་པེ། ཨཱ་ལོ་ཀེ། གནྡྷེ་། ནཻ་ལྦི་དྱེ། ཤཔྟ།པྲ་ཏཱི་ཙྪ་ཧཱུཾ་སཱ་ཧཱ། དེ་བཞིན་དུ། རཱུ་པ། ཤ་པྟ། གནྡྷེ། ར་ས། སྤ་རྴ། བྷྱོཿ དགྲ་བགེགས་སྙིང་ཁྲག་ལ་སོགས་འཁྱིལ་བ་ཡི།།དམར་ཆེན་ཁྲག་གི་རྒྱ་མཚོའི་མཆོད་ཡོན་འདི།།འདོད་ཁམས་དབང་ཕྱུག་འཁོར་དང་བཅས་ལ་འབུལ།།འཕྲིན་ལས་རྣམ་བཞི་ལྷུན་གྱིས་འགྲུབ་པར་མཛོད།། མིག་ལྕེ་རྣ་བ་སྣ་དང་སྙིང་གི་ཚོགས།།སྤུངས་པའི་དགྲ་བགེགས་དབང་པོའི་མེ་ཏོག་འདི།།× × ཤ་ཆེན་ཚིལ་ཆེན་གུ་གུལ་ལ་སོགས་པ།།སྦྱར་བའི་འདུག་སྤོས་ནམ་མཁའི་ཁྱོན་གང་འདི × × ཚིལ་དང་རྐང་དམར་ཞག་མཚོར་འཁྱིལ་བའི་དབུས།།རོ་སྐྲའི་སྡོང་བུ་ལ་འབར་མར་མེ་འདི × × རཀྟའི་རྦ་ཀློང་ཆ་ཆིལ་འཁྲུག་པ་ལ།།ཞག་གི་སྤྲི་མ་ཆགས་པའི་དྲི་ཆབ་འདི × × འབྲུ་སྣ་ལྔ་དང་ཤ་ཁྲག་རུས་པ་ཡི།།ཕུང་པོར་སྤུངས་པའི་ཞལ་ཟས་དམ་པ་འདི × × མི་རྐང་གླིང་བུ་རྫ་རྔ་བསིལ་སྙན་སོགས།།སྙན་བརྗིད་སྣ་ཚོགས་རོལ་མོའི་མཆོད་པ་འདི × × ཨོཾ་ཀ་ལི་དི་ལྦཱི་ས་པ་རི་ལྦཱ་ར་ཨརྒྷཾ། པུ་ཥྤེ། དྷཱུ་པེ། ཨཱ་ལོ་ཀེ། གནྡྷེ་། ནཻ་ལྦི་དྱེ། ཤཔྟ།པྲ་ཏཱི་ཙྪ་ཧཱུཾ་སཱ་ཧཱ།
ནང་མཆོད།
ཨོཾ་མཆོད་དོ་ཕྱོགས་བཅུ་དུས་གསུམ་གྱི ཞེས་པ་ནས་ དྲིན་ཅན་རྩ་བའི་བླ་མ་རིན་པོ་ཆེའི་ཞལ་དུ་ཨོཾ་ཨཱ་ཧཱུཾ། རྒྱལ་བ་ཁྱབ་བདག་རྡོ་རྗེ་འཆང་ཆེན་པོའི་ཞལ་དུ × །ཨཱ་ཙ་རྱ་དམར་པོའི་ཞལ་དུ × ལྕེ་འབྱུང་གནས་བཟང་པོའི་ཞལ་དུ × སྣུབས་རྒྱལ་བ་ཡེ་ཤེས་ཀྱི་ཞལ་དུ × ཞང་པྲཛྙཱ་གུ་རུའི་ཞལ་དུ × སྲས་སཾ་གྷ་བྷ་དྲའི་ཞལ་དུ × སྲས་འོད་པོ་ཆེའི་ཞལ་དུ × སྲས་རྡོ་རྗེ་རྩེ་མོའི་ཞལ × ཞང་དིང་རི་བ་ཉི་མ་འོད་ཀྱི × བསྟན་བཟང་པ་རིན་ཆེན་རྣམ་རྒྱལ་གྱི × བསམ་གླིང་པ་རིན་པོ་ཆེ་སངས་རྒྱས་འབྱུང་བའི × འཇམ་དབྱངས་འཁོན་སྟོན་གྱི × བྱང་སེམས་རིན་ཆེན་མགོན་གྱི × བླ་མ་ཉི་མ་བཤེས་གཉེན་གྱི་ཞལ་དུ × རྟོག་གེ་པ་ནམ་མཁའ་རྡོ་རྗེའི་ཞལ་དུ × འཇམ་དབྱངས་དཀར་པོ་དཔལ་ལྡན་རྡོ་རྗེའི་ཞལ་དུ × རིན་པོ་ཆེ་ཆོས་བཟང་པོའི་ཞལ་དུ × ཐམས་ཅད་མཁྱེན་པ་དགེ་འདུན་གྲུབ་པ་དཔལ་བཟང་པོའི་ཞལ་དུ × རྡོ་རྗེ་འཆང་ཀུན་དགའ་རྒྱལ་མཚན་དཔལ་བཟང་པོའི་ཞལ་དུ × ཐམས་ཅད་མཁྱེན་པ་དགེ་འདུན་རྒྱ་མཚོའི་ཞལ་དུ × སློབ་དཔོན་ཆོས་གྲགས་འོད་ཟེར་གྱི་ཞལ་དུ × ཆོས་རྗེ་ནམ་མཁའ་བཟང་པོའི་ཞལ་དུ × རྡོ་རྗེ་འཆང་དཔལ་འབྱོར་ལྷུན་གྲུབ་གྱི་ཞལ་དུ × འཇམ་དབྱངས་དཔལ་འབྱོར་འཕྲིན་ལས་ཀྱི་ཞལ་དུ × ཁྱབ་བདག་ཟུར་ཆེན་ཆོས་དབྱིངས་རང་གྲོལ་གྱི་ཞལ་དུ × རིགས་དང་དཀྱིལ་འཁོར་རྒྱ་མཚོའི་ཁྱབ་བདག་རྒྱལ་དབང་ཟིལ་གནོན་བཞད་པ་རྩལ་གྱི་ཞལ་དུ × གནས་བརྟན་འཇམ་དབྱངས་གྲགས་པའི་ཞལ་དུ × མཁས་མཆོག་བློ་བཟང་ཤེས་རབ་ཀྱི་ཞལ་དུ × མཁས་གྲུབ་བདེ་བའི་རྡོ་རྗེའི་ཞལ་དུ་ × ཡེ་རྟོགས་དགེ་འདུན་རྒྱ་མཚོའི་ཞལ་དུ × དཀོན་མཆོག་འཇིགས་མེད་དབང་པོའི་ཞལ་དུ × ཡོངས་འཛིན་བློ་བཟང་བསྟན་འཛིན་གྱི་ཞལ་དུ × ཁྱབ་བདག་འཁོར་ལོའི་མགོན་པོ་དྲིན་ཅན་རྩ་བའི་བླ་མ་རྗེ་བཙུན་བློ་བཟང་དཔལ་ལྡན་བསྟན་པའི་ཉི་མ་ཕྱོགས་ལས་རྣམ་རྒྱལ་དཔལ་བཟང་པོའི་ཞལ་དུ × སྔགས་ཆེན་བློ་བཟང་བསྟན་འཛིན་དཔལ་འབྱོར་གྱི་ཞལ་དུ × རྗེ་བཙུན་བློ་བཟང་བསྟན་པ་རྒྱལ་མཚན་དཔལ་བཟང་པོའི་ཞལ་དུ × སྐྱབས་གནས་ཀུན་འདུས་རྗེ་བཙུན་བློ་བཟང་དཔལ་ལྡན་ཆོས་ཀྱི་གྲགས་པ་བསྟན་པའི་དབང་ཕྱུག་དཔལ་བཟང་པོའི་ཞལ་དུ × སྐྱབས་ཀུན་འདུས་ཞལ་དྲིན་ཅན་རྩ་བའི་བླ་མ་རྗེ་བཙུན་བློ་བཟང་བསྟན་འཛིན་དབང་རྒྱལ་དཔལ་བཟང་པོའི་ཞལ་དུ × རྡོ་རྗེ་འཆང་ཆེན་པོ་དྲིན་ཅན་རྩ་བའི་བླ་མ་རྗེ་བཙུན་བློ་བཟང་ཐུབ་བསྟན་ཆོས་ཀྱི་ཉི་མ་དགེ་ལེགས་རྣམ་རྒྱལ་དཔལ་བཟང་པོའི་ཞལ་དུ × རྗེ་བཙུན་འཇིགས་མེད་འཕྲིན་ལས་རྒྱ་མཚོའི་ཞལ་དུ × རྡོ་རྗེ་འཆང་ཆེན་པོ་དྲིན་ཅན་རྩ་བའི་བླ་མ་རྗེ་བཙུན་བློ་བཟང་འཕྲིན་ལས་ལྷུན་གྲུབ་ཆོས་ཀྱི་རྒྱལ་མཚན་དཔལ་བཟང་པོའིཞལ་དུ × གཞན་ཡང་དབང་བསྐུར་རྒྱུད་བཤད་མན་ངག་གནང་བའི་བླ་མ་དམ་པ་བརྒྱུད་པ་དང་བཅས་པ་རྣམས་ཀྱི་ཞལ་དུ་ཨོཾ་ཨཱཿཧཱུཾ། རྒྱུད་སྡེ་ཆེན་པོ་བཞི་དང་འབྲེལ་བའི་ཡི་དམ་དཀྱིལ་འཁོར་གྱི་ལྷ་ཚོགས་རྣམས་ཀྱི་ཞལ་དུ་ཨོཾ་ཨཱཿཧཱུཾ། བྷྱོཿ ཕྲ་མོ་སྦོམ་པོ་ལས་བྱུང་བའི། །བྱིན་གྱིས་བརླབས་པའི་ནང་མཆོད་འདི། །དམག་ཟོར་ལྷ་མོ་ལ་འབུལ་གྱི། །བསྟན་པ་བསྲུང་ཕྱིར་བཞེས་སུ་གསོལ། །ཨོཾ་ཀཱ་ལི་དི་ལྦཱི་ས་པ་རི་ལྦཱ་ར་མཧཱ་པཉྩ་ཨ་མྲི་ཏ་ཁ་ཁ་ཁཱ་ཧི་ཁཱ་ཧི། ཆུ་དང་མ་འདྲེས་དྭངས་མའི་ཁྲག །དྭངས་མ་ཡི་ནི་ཁྲག་ཆེན་པོ། །དམག་ཟོར་ལྷ་མོ་ལ་འབུལ་གྱི། །བསྟན་པ་བསྲུང་ཕྱིར་བཞེས་སུ་གསོལ། །ཨོཾ་ཀཱ་ལི་དི་ལྦཱི་ས་པ་རི་ལྦཱ་ར་མཧཱ་རཀྟ་ཨ་མྲི་ཏ་ཁ་ཁ་ཁཱ་ཧི་ཁཱ་ཧི། ཤ་ཁྲག་ལ་སོགས་བདུད་རྩི་ལྔ་དང་བཅས། །འབྲུ་སྣ་ལྔ་དང་སྦྱར་བའི་གཏོར་མ་འདི། །དཔལ་ལྡན་དམག་ཟོར་རྒྱལ་མོ་ལ་འབུལ་གྱི། །རྒྱལ་བའི་བསྟན་པ་བསྲུང་ཕྱིར་བཞེས་སུ་གསོལ། །དཔལ་ལྡན་ལྷ་མོ་འཁོར་དང་བཅས་པའི་ལྗགས་ཧཱུཾ་ལས་སྐྱེས་པའི་རྡོ་རྗེ་རྩེ་གཅིག་པ་དམར་པོའི་འོད་ཀྱི་སྦུ་གུ་ཅན་གྱིས་གཏོར་མའི་བཅུད་དྲངས་ཏེ་གསོལ་བར་ བསམ་ལ་ ཨོཾ་ཀཱ་ལི་དེ་ལྦཱི་ས་པ་རི་ལྦཱ་ར་སརྦ་བིགྷྣན་ཤཱ་ཏྲུཾ་མཱ་ར་ཡ་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། ཞེས་པ་ལན་བདུན་ནམ་ཉེར་གཅིག་གིས་འབུལ། སྐབས་འདིར་མ་གཅིག་དཔལ་ལྷ་དང་། ཚེ་རིང་མཆེད་ལྔ་བསྟན་མ་དང་བཅས་པ་ལ་གཏོར་མ་འབུལ་བར་འདོད་ན། ཨོཾ་ཤྲཱི་དེ་ལྦཱི་ས་པ་རི་ལྦཱ་ར་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི།གསུམ་གྱི་དཔལ་ལྷ་དང་། ཨོཾ་བཛྲ་ས་མ་ཡ་ཌཱ་ཀི་ནི་མ་མ་པཉྩ་སིདྡྷི་ཛྙཱ་ན་ས་མ་ཡ་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། ཞེས་པ་གསུམ་གྱི་ཚེ་རིང་མཆེད་ལྔ་དང་། ཨོཾ་ཨ་ཀཱ་རོ་མུ་ཁཾ་སརྦ་དྷ་རྨ་ཎཱཾ་ཨདྱ་ནུད་པནྣ་ཏྭད་ན་མཿསརྦ་ཏ་ཐཱ་ག་ཏ་བྷྱོ་བི་ཤྭ་མུ་ཁེ་བྷྱཿསརྦ་ཏད་ཁཾ་ཨུད་ག་ཏེ་སྥ་ར་ཎ་ཧི་མཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། ཞེས་པ་གསུམ་ལ་སོགས་པས་བསྟན་མ་བཅུ་གཉིས་དང་འཁོར་སྤྱི་ལ་འབུལ། དེ་ནས། ཨོཾ་ཀཱ་ལི་དི་ལྦཱི་ས་པ་རི་ལྦཱ་ར་ཨརྒྷཾ་པྲ་ཏི་ཙྪ་ཧཱུཾ་སཱ་ཧཱ། དེ་བཞིན་དུ་ཤཔྟའི་བར་མཆོད།ཨོཾ་ཀཱ་ལི་དི་ལྦཱི་ས་པ་རི་ལྦཱ་ར་ཨོཾ་ཨཱཿཧཱུཾ།ཨོཾ་ཤྲཱི་དེ་ལྦཱི་ས་པ་རི་ལྦཱ་ར་ཨོཾ་ཨཱཿཧཱུཾ། ཚེ་རིང་མཆེད་ལྔ། བོད་ཁམས་སྐྱོང་བའི་བསྟན་མ་བཅུ་གཉིས་ཡུལ་ལྷ་གཞི་བདག་དང་བཅས་པ་རྣམས་ཀྱི་ཞལ་དུ་ཨོཾ་ཨཱཿཧཱུཾ། ཞེས་ནང་མཆོད་འབུལ་དེ་ནས།
ཡན་ལག་བདུན་པ།
བྷྱོཿ དཔལ་ལྡན་ལྷ་མོ་དཔག་པར་དཀའ་བ་ཁྱོད། །ཐབས་ཀྱི་ཆོ་འཕྲུལ་ནམ་མཁའི་མཐའ་ལ་སྤྱོད། །བྱང་ཆུབ་སེམས་དཔའི་སྤྲུལ་པ་ཁྱོད་ཉིད་ལ། །ལུས་ངག་ཡིད་གསུམ་གུས་པས་ཕྱག་འཚལ་ལོ། །ཁྱོད་ནི་བདག་ནི་མཆོད་པས་མ་བསྒྲིབ་ཀྱང་། །དཔལ་ལྡན་དངོས་གྲུབ་དམ་པ་ཐོབ་བྱའི་ཕྱིར། །འདོད་པའི་ཡོན་ཏན་མཁའ་ལ་ཆར་ཕབ་ནས། །མཆོད་པའི་ཚོགས་འདིས་དབང་པོ་རྒྱས་གྱུར་ཅིག །དཔལ་ལྡན་ཁྱོད་ནི་དགེ་སྡིག་དཔང་པོ་སྟེ། །བདག་གི་ལུས་ངག་ཡིད་ཀྱི་ཉེས་པའི་ཚོགས། །ཁྱོད་ཀྱི་ཐད་དུ་འགྱོད་པས་རབ་བཤགས་ན། །ཐུགས་རྗེའི་ཤུགས་ཀྱིས་སྒྲིབ་པ་བྱང་བར་མཛོད། །ཁྱོད་ཀྱི་ཁྱད་པར་ཡོངས་སུ་འཕགས་པ་ནི། །འགྲོ་བའི་དོན་མཛད་བདག་དོན་ཕུན་གསུམ་ཚོགས། །དགའ་མཐུན་ཕྲག་དོག་མེད་པའི་སྤྲོ་བ་ནི༐ ༐རྗེས་སུ་ཡི་རང་ཁྱོད་ཀྱི་རྒྱུད་ལ་འབུལ། །ཡང་དག་ཡོན་ཏན་ལྡན་པའི་སྐུ་མཆོག་ནི། །ནག་དང་བཟང་མོ་འཇིགས་པའི་ཆ་བྱད་ཅན། །ཕྱོགས་བཅུ་དུས་གསུམ་ཀུན་ཏུ་འགྲོ་དོན་ལ། །སྒྱུ་འཕྲུལ་དྲ་བའི་ཚུལ་སྟོན་བསྟན་དུ་གསོལ། །དེ་ལྟར་ཡང་དག་ལྡན་པའི་སྐུ་མཆོག་ནི། །འགྲོ་བའི་དོན་དང་བསྟན་པ་བསྲུང་བྱའི་ཕྱིར། །ནམ་མཁའ་ཟད་པ་མ་གྱུར་བར་དུ་ཡང་། །མྱ་ངན་མི་འདའ་རྟག་པར་བཞུགས་སུ་གསོལ། །དེ་ལྟར་ཕྱག་འཚལ་མཆོད་ཅིང་བཤགས་པ་དང་། །རྗེས་སུ་ཡི་རང་བསྐུལ་ཞིང་གསོལ་བ་ཡི། །དགེ་བ་འདི་ཡིས་ངན་སོང་སྟོངས་གྱུར་ནས། །ཐམས་ཅད་བདག་གིས་བྱང་ཆུབ་ཕྱིར་བསྔོ།།
བཤགས་པ།
རང་གི་ཐུགས་ཀའི་ཧཱུཾ་ལས་འོད་ཟེར་འཕྲོས་པས། རྡོ་རྗེ་གསུམ་གྱི་ལྷ་ཚོགས་སྤྱན་དྲངས། དེ་རྣམས་ཀྱི་གནས་གསུམ་ནས་ཡི་གེ་བརྒྱ་པ་དཀར་དམར་ཐིང་གསུམ་བྱུང་རང་དང་ལྷ་མོའི་གནས་གསུམ་དུ་ཐིམ་པས། རང་གི་དམ་ཚིག་ཉམས་ཆག་ཐམས་ཅད་དང་ལྷ་མོའི་སྐུ་གསུང་ཐུགས་ལ་གྲིབ་ཕོག་པ་ཐམས་ཅད་བྱང་ཞིང་དག་པར་བསམ་ལ་ཡི་གེ་བརྒྱ་པ་ཉེར་གཅིག་བཟླ། དེ་ནས།
བྷྱཽཿ རྡོ་རྗེ་འཆང་དང་ལྭ་བ་དམར་པོ་སོགས། །རྩ་བ་བརྒྱུད་པའི་བླ་མ་དགོངས་སུ་གསོལ། །སངས་རྒྱས་དངོས་ཀྱི་བླ་མ་ཁྱེད་རྣམས་ལ། །མ་རིག་དབང་གིས་ལོག་ལྟ་བགྱིས་རྣམས་བཤགས། །བདག་ཅག་གསང་སྔགས་ཐེག་པའི་རྒྱ་མཚོ་ཆེར། །བཤེས་གཉེན་དེད་དཔོན་བཀའ་དྲིན་ལ་བརྟེན་ནས། །སྐུ་གསུམ་ནོར་བུ་ལེན་ལ་རབ་བཞུགས་ཏེ། །དེ་ཡི་གེགས་གྱུར་དམ་ཚིག་ཉམ་ཆག་བཤགས། །མ་ཉམས་ཁྱད་པར་འཕགས་པའི་དམ་རྫས་དང༌། །རྩེ་གཅིག་མོས་པའི་གདུང་ཤུགས་དྲག་པོ་ཡིས། །དཔལ་ལྡན་ལྷ་མོ་འཁོར་དང་བཅས་རྣམས་ལ། །བཟླས་སྒྲུབ་ཚུལ་བཞིན་མ་བྱས་མཐོལ་ལོ་བཤགས། །བདག་ནི་སྔོན་ཆད་མ་རིག་དབང་གྱུར་བས། །སྒོ་གསུམ་སྒོ་ནས་ཉེས་ཚོགས་ཅི་བགྱིས་པ། །སྐུ་གསུམ་ལྷུན་གྲུབ་ཁྱོད་ཀྱི་སྤྱན་སྔ་རུ། །ལུས་ངག་ཡིད་གསུམ་བསམ་པ་ཐག་པས་བཤགས། །ཐུགས་རྗེའི་གཏེར་གྱུར་ལྷ་མོ་འཁོར་བཅས་ཀྱིས། །སྡུག་པའི་བུ་ལ་བརྩེ་བའི་མ་བཞིན་དུ། །རྣལ་འབྱོར་བདག་ཅག་གཡེལ་མེད་བསྐྱངས་པ་ལ། །གཏང་རག་དུས་སུ་མ་ཐོངས་མཐོལ་ལོ་བཤགས། །བླ་མའི་སྐུ་དགྲ་སངས་རྒྱས་བསྟན་པའི་དགྲ །བསྟན་འཛིན་རྣམས་དང་སྐྱེ་འགྲོ་ཡོངས་ལ་འཚེ།།དམ་ཉམས་སྡིག་ཅན་དགྲ་བགེགས་དེ་དག་ལ། །དབང་བསྐུར་བྱམས་ཀྱིས་བསྐྱངས་པ་མཐོལ་ལོ་བཤགས། །མདོར་ན་བདག་ཅག་མ་རིག་དབང་གྱུར་པས། །མཆོད་རྫས་དམ་ཉམས་རྫས་ཀྱིས་སྦགས་པ་སོགས། །ཁྱོད་ཀྱི་སྐུ་གསུང་ཐུགས་དང་འགལ་བགྱིས་པ། །ཐམས་ཅད་བསམ་པ་ཐག་པས་མཐོལ་ལོ་བཤགས། །བཤགས་དང་བཤགས་བྱ་བདེན་པར་མི་དམིགས་ཀྱང༌། །བདེན་འཛིན་རྣམ་རྟོག་དྲི་མ་དག་བྱའི་ཕྱིར། །དཔལ་ལྡན་ལྷ་མོ་འཁོར་དང་བཅས་རྣམས་ལ། །བཤགས་པས་ཉམས་སྒྲིབ་མ་ལུས་བྱང་གྱུར་ཅིག།ཅེས་གདུང་ཤུགས་དྲག་པོས་བཤགས་པར་བྱ།
བསྐང་།
བྷྱོཿ གང་ཤར་བདེ་སྡོང་མཆོག་གི་རོལ་པར་ནི། །འཆར་བའི་ཏིང་འཛིན་པིར་གྱི་མཆོད་པའི་སྤྲིན། །ས་དང་བར་སྣང་ནམ་མཁའི་ཁྱོན་བཀང་སྟེ། །འདོད་ཁམས་དབང་ཕྱུག་འཁོར་བཅས་མཆོད་པར་བགྱི། །གདུག་ཅན་སྙིང་གི་ཁུ་བ་ལས་བྱུང་བའི། །ཁྲག་གི་རྒྱ་མཚོ་སྟོང་གསུམ་ཁྱོན་གང་བ། །ཆལ་ཆིལ་རླབས་ཀྱི་ཕྲེང་བ་མཁའ་ལ་འཕྱོ། །དམར་སེར་ལྦུ་བས་གཡོགས་པས་མཆོད་ཡོན་འདིས། །དཔལ་ལྡན་དམག་ཟོར་རྒྱལ་མོའི་ཐུགས་དམ་བསྐང་། །གདུག་པའི་འཁོར་ཚོགས་རྒྱ་མཚོའི་ཐུགས་དམ་བསྐང་། །ཐུགས་དམ་སྐོངས་ཤིང་ཉམས་ཆག་སོས་གྱུར་ནས། །བར་ཆད་སེལ་ཞིང་དངོས་གྲུབ་སྩལ་དུ་གསོལ། །ལྷ་རྫས་མེ་ཏོག་ཚོགས་ཀྱིས་ནམ་མཁའ་གང་། །ཡིད་འོང་ཆུ་སྐྱེས་སྣ་ཚོགས་འཛིན་མའི་རྒྱན། །དགྲ་བགེགས་མིག་དང་རྣ་བ་ལྕེ་ལ་སོགས། །དབང་པོའི་མེ་ཏོག་ཕང་ཕུང་ཆགས་པ་འདིས། །དཔལ་ལྡན × དུས་མཐའི་བསྲེག་ཟ་དང་མཚུངས་རོ་སོལ་མེར། །ཚིལ་ཆེན་གུ་གུལ་བསྲེགས་པའི་དུ་བའི་ཚོགས། །དབྱར་སྐྱེས་ཆུ་འཛིན་སྔོན་པོའི་ཕྲེང་བ་བཞིན། །ནམ་མཁའི་ཁམས་ཀུན་ཡོངས་སུ་གང་བ་འདིས། །དཔལ་ལྡན × ཚིལ་ཆེན་ཞུན་མར་རྒྱ་མཚོར་འཁྱིལ་བའི་དབུས། །རི་རབ་ལ་འགྲན་སྐྲ་ཡི་སྡོང་བུ་ལ། །སྦར་བའི་མེ་ལྕེ་གསེར་གྱི་མཆོད་སྡོང་བཞིན། །རབ་འབར་ཚངས་པའི་འཇིག་རྟེན་སྙེག་པ་འདིས། །དཔལ་ལྡན × ཕྱོགས་ཀྱི་འཁོར་ལོ་འགེངས་པའི་དྲི་བཟང་ཅན། །ག་བུར་ཐིགས་པས་ལེགས་བྲན་དགྲ་བགེགས་ཀྱི། །ཁྲག་དང་ཞག་གི་རྒྱ་མཚོ་རླབས་ཀྱི་ཕྲེང་། །ཆལ་ཆིལ་གཡོ་བས་ཆུ་ཐོངས་འགོག་པ་འདིས། །དཔལ་ལྡན × འབྲས་ཆང་རྒུན་ཆང་བཏུང་བ་རྒྱ་མཚོར་འཁྱིལ། །དགྲ་བགེགས་ཤ་ཁྲག་ཕུང་པོ་རི་ལྟར་སྤུངས། །སྣ་ཚོགས་བཟའ་དང་བཅའ་བ་རོ་བརྒྱར་ལྡན།། ཟག་མེད་བདེ་སྟེར་ཞལ་ཟས་དམ་པ་འདིས། །དཔལ་ལྡན × ལྷ་རྫས་རོལ་མོའི་བྱེ་བྲག་མཐའ་ཡས་པ། །སྙན་པའི་སྒྲ་དབྱངས་ས་ཆེན་གཡོ་བ་བཞིན། །ཕྱོགས་ཀུན་དལ་གྱིས་རྒོད་པའི་འབྲུག་སྒྲ་དང་། །རབ་མཚུངས་ས་དང་བར་སྣང་ཁྱོན་གང་བས། །དཔལ་ལྡན × བྷྱོཿ རྫུ་འཕྲུལ་ཤུགས་ལྡན་རླུང་ལྟར་མགྱོགས་པའི་བང་། །ལམ་ལམ་འགྲོས་ཀྱིས་སྟོང་གསུམ་ཡུད་ཀྱིས་བསྐོར། །སྣ་ཚོགས་དར་དང་རིན་ཆེན་སྒ་སྲབ་མཛེས། །འཛིན་མའི་རྒྱན་གྱུར་རྟ་ནག་ཚོགས་རྣམས་ཀྱིས། །དཔལ་ལྡན × རབ་བརྗིད་ཨིནྡྲ་ནཱི་ལའི་རི་བོ་བཞིན། །དྲག་པོའི་ངར་སྒྲ་བསྒྲགས་པས་རི་རབ་ཀྱང་། །ལིང་ལིང་འདར་བྱེད་རྣོ་བའི་རྭ་རྩེ་ཅན། །སྟོབས་ཀྱིས་དགྲ་འཇོམས་གཡག་རོག་ཞོལ་ཆེན་འདིས། །དཔལ་ལྡན × འཇམ་པའི་སྤུ་ཚོགས་ཆར་སྤྲིན་གཏིབས་པ་བཞིན། །ཤ་རྒྱས་ཟླ་ཚེས་ལྟར་དཀར་མདོངས་ཀྱི་བརྒྱན། །བཻཌཱུརྱ་ཡི་རྭ་བཞི་འཁྱིལ་བ་ཅན། །མཛེས་པའི་རྒྱན་ལྡན་ལུག་ནག་ཚོགས་རྣམས་ཀྱིས། །དཔལ་ལྡན × འགའ་ཞིག་ནམ་མཁའི་དབྱིངས་སུ་ཁྱུང་ལྟར་ལྡིང་། །ལ་ལ་ལིང་ལིང་གར་གྱིས་བར་སྣང་འགེངས། །གཞན་དག་དགྲ་བགེགས་མགོ་བོར་ཐོག་ལྟར་འབབ། །ནམ་མཁའི་རྒྱན་གྱུར་བྱ་ནག་ཚོགས་རྣམས་ཀྱིས། །དཔལ་ལྡན × དགྲ་བགེགས་སྲོག་ལ་རྔམས་པའི་ཁྱི་ནག་ནི། །འཇིགས་པའི་ཁ་གདངས་ལྕེ་རྩེ་གློག་ལྟར་གཡོ། །དྲག་པོའི་ང་རོ་སྲིད་གསུམ་ཟ་བ་བཞིན། །སྣ་ཚོགས་དར་གྱི་རྒྱན་ལྡན་མང་པོ་འདིས། །དཔལ་ལྡན × འཇིགས་རུང་བདུད་སྡེའི་དམག་དཔུང་ཐམས་ཅད་ཀྱིས། །མི་ཟད་རྡོ་རྗེའི་མཚོན་ཆར་བརྒྱ་ཕབ་ཀྱང་། །འབིགས་པ་མི་ནུས་ལུས་ལ་བགོས་ཙམ་གྱིས། །གཡུལ་ལས་རྣམ་པར་རྒྱལ་བའི་གོ་ཁྲབ་འདིས། །དཔལ་ལྡན × གང་ཞིག་བཏབ་པས་དགྲ་བགེགས་འབྱུང་པོའི་ཚོགས། །དུས་མཐའི་མེ་དང་ཕྲད་པའི་བུད་ཤིང་བཞིན། །སྐད་ཅིག་ཙམ་གྱི་ཐལ་བར་བརླག་འགྱུར་བའི། །མི་ཟད་རྡོ་རྗེའི་མཚོན་ཆ་འབར་བ་འདིས། །དཔལ་ལྡན ×
བྷྱོཿ སྤྲིན་གྱི་ཤུགས་འཆང་དྲེའུ་རྐྱང་སེར་འདི། །སྲིན་པོའི་ཐོད་སྒ་པགས་པས་རབ་གཡོགས་ཤིང་། །གོང་རྨེད་སྲབ་མཐུར་གདུག་པའི་སྦྲུལ་གྱིས་བརྒྱན། །སྟོང་གསུམ་ཡུད་ཀྱིས་བསྐོར་བའི་བཞོན་པ་འདིས། །དཔལ་ལྡན × དམ་ཉམས་དགྲ་བགེགས་ཕྱེ་མར་འཐག་བྱེད་པའི། །མི་བཟད་རྡོ་རྗེས་མཚན་པའི་བེ་ཅོན་དང་། །ཐུན་དང་གདུག་པའི་ཁྲག་གིས་རབ་བཀང་བའི། །མཚན་ལྡན་ཡངས་ཤིང་རྒྱ་ཆེའི་ནལ་ཐོད་འདིས། །དཔལ་ལྡན × ནད་ཀྱི་རྐྱལ་པ་ཚོན་གྱི་གྲུ་གུ་དང་། །རེ་ནག་གོས་དང་རྨ་བྱའི་གདུགས་མཛེས་དང་། །བདུད་ཀྱི་ཁྲམ་ཤིང་ཤོ་རྡེ་དཀར་ནག་སོགས། །བསྟན་པ་བསྲུང་བའི་ཆ་རྐྱེན་དམ་པ་འདིས། །དཔལ་ལྡན × ཐོད་སྐམ་དབུ་རྒྱན་མི་མགོའི་ཕྲེང་བ་དང་། །གླང་ཆེན་ཀོ་རློན་ཞིང་ལྤགས་གཡང་གཞི་དང་། །སྟག་ལྤགས་ཤམ་ཐབས་ཁྲག་ཞག་ཐིག་ལེ་དང་། །ཕྱག་རྒྱ་རྣམ་དྲུག་ལི་ཁྲིའི་བྱུག་པ་འདིས། །དཔལ་ལྡན × བྷྱོཿ རི་ལྟར་སྤུངས་པའི་ཤ་ཁྲག་གཏོར་ཚོགས་ནི། །སྔགས་དང་ཏིང་འཛིན་ཕྱག་རྒྱའི་ཚོགས་རྣམས་ཀྱིས། །རོ་བརྒྱ་ལྡན་པའི་བདུད་རྩིར་བྱིན་བརླབས་ཤིང་། །དར་ནག་ཅོད་པན་དུ་མས་བརྒྱན་པ་འདིས། །དཔལ་ལྡན × རྡོ་རྗེའི་ཐོག་དང་མཚུངས་པའི་མདའ་བོ་ཆེ། །བྱ་རོག་སྒྲོས་བརྒྱན་དར་ནག་མགུལ་པར་བཅིངས། །དཔལ་ལྡན་ལྷ་མོའི་སྐུ་དང་སྔགས་ཀྱིས་བརྒྱན། །དམ་ཉམས་སྙིང་ལ་བསྣུན་པའི་མཚོན་ཆ་འདིས། །དཔལ་ལྡན × ཉི་ཟླ་རི་རབ་གླིང་བཞི་གླིང་ཕྲན་བརྒྱད། །སྐུ་གསུང་ཐུགས་དང་ཕྱི་ནང་གསང་བའི་རྟེན། །འདོད་ཡོན་ལྔ་དང་རིན་ཆེན་བདུན་ལ་སོགས། །དངོས་བཤམས་ཡིད་ཀྱིས་སྤུལ་པའི་མཆོད་སྤྲིན་འདིས། །དཔལ་ལྡན × དུས་གསུམ་རྒྱལ་བའི་ཡུམ་གཅིག་དབྱངས་ཅན་མ། །གདུག་པ་འདུལ་ཕྱིར་དྲག་མོའི་སྐུར་བསྟན་ཀྱང་། །ས་བཅུའི་དབང་ཕྱུག་མཁྱེན་བརྩེའི་གཏེར་ཆེན་དུ། །ཡིད་ཆེས་གསོལ་འདེབས་བླ་མེད་རྟེན་མཆོག་འདིས། །དཔལ་ལྡན་དམག་ཟོར་རྒྱལ་མོའི་ཐུགས་དམ་བསྐང་། །གདུག་པའི་འཁོར་ཚོགས་རྒྱ་མཚོའི་ཐུགས་དམ་བསྐང་། །ཐུགས་དམ་སྐོངས་ཤིང་ཉམས་ཆག་སོས་གྱུར་ནས། །བར་ཆད་སེལ་ཞིང་དངོས་གྲུབ་སྩལ་དུ་གསོལ། །
བྷྱོཿ སྲིད་གསུམ་དབང་བསྒྱུར་དཔལ་ལྡན་རེ་མ་ཏཱི། །བཀའ་ཉན་མངག་གཞུག་བྲན་འཁོར་སྤྱན་ལམ་དུ། །འཛད་མེད་ནམ་མཁའ་མཛོད་ཀྱི་མཆོད་པའི་སྤྲིན། །སྔགས་རྒྱ་ཏིང་འཛིན་གྱིས་སྤེལ་ཐུགས་དམ་སྐོངས། །ལང་ལོང་ཁོལ་བའི་ཁྲག་གི་ཨརྒྷཾ་སྦྲེང་། །འཕྲལ་བསད་དབང་པོའི་མེ་ཏོག་འཁྲིག་ཅིང་གཡོ། །བམ་སྲེག་དུད་སྤྲིན་ཁམ་ནག་འཐུལ་བ་འདིས། །དམག་ཟོར་རྒྱལ་མོ་འཁོར་བཅས་ཐུགས་དམ་སྐོངས། །ཚིལ་ཆེན་ལ་སྦར་མེ་ལྕེ་སྲིད་རྩེར་སྙེག །ཁྲག་འཁྲིས་དྲི་ཆབ་དབྱར་མཚོའི་རླབས་ལྟར་འཁྲུག །ཤ་རུས་རོ་བདའི་ལྷ་བཤོས་སྤུངས་པ་འདིས། །དམག་ཟོར་རྒྱལ་མོ་འཁོར་བཅས་ཐུགས་དམ་སྐོངས། །རྐང་གླིང་རོལ་མོ་སྣ་ཚོགས་འབྲུག་བཞིན་ལྡིར། །སྤྱན་འདྲེན་བརྡ་ཡི་དར་ནག་བ་དན་གཡོབ། །མྱུར་མགྱོགས་ཤུགས་སྤྱོན་ཁྲག་ཆང་ཞལ་སྐྱེམས་འདིས། །དམག་ཟོར་རྒྱལ་མོ་འཁོར་བཅས་ཐུགས་དམ་སྐོངས། །སྒ་སྲབ་རྒྱན་སྤྲས་རྟ་མཆོག་སྟོང་གསུམ་མྱུལ། །འབྲོང་གཡག་ཞོལ་མོ་ཆར་སྤྲིན་ལྟ་བུར་རྒྱུ། །རྭ་བཞི་འཁྱིལ་ལུག་འདབ་ཆག་བྱ་ནག་གིས། །དམག་ཟོར་རྒྱལ་མོ་འཁོར་བཅས་ཐུགས་དམ་སྐོངས། །ཁྱི་ནག་གཏུམ་པོ་ཅི་སྤྱང་བཞིན་དུ་འཕྱོ། །སྲིན་པོའི་མགོ་ལྤགས་སྦྲུལ་རྒྱན་རྐྱང་སེར་དྲེལ། །བེ་ཅོན་ནལ་ཐོད་མི་ལྤགས་སྟག་ཤམ་གྱིས། །དམག་ཟོར་རྒྱལ་མོ་འཁོར་བཅས་ཐུགས་དམ་སྐོངས། །སྐམ་རློན་ཕྲེང་བ་རུས་རྒྱན་བྱུག་རྫས་གསུམ། །རེ་ནག་གོས་དང་སྙན་རྒྱན་སེང་གེ་སྦྲུལ། །ནད་རྒྱལ་ཁྲམ་ཤིང་ཚོན་གྲུ་དཀར་ནག་བཤོས། །དམག་ཟོར་རྒྱལ་མོ་འཁོར་བཅས་ཐུགས་དམ་སྐོངས། །རྨ་བྱའི་གདུགས་དང་ཉི་མ་ཟླ་བའི་རྒྱན། །རླུང་ནག་འཚུབ་གུར་ནད་ཀྱི་རྫིང་བུ་དང་། །སྲ་བའི་གོ་ཆ་རྣོ་བའི་མཚོན་རྣོན་གྱིས། །དམག་ཟོར་རྒྱལ་མོ་འཁོར་བཅས་ཐུགས་དམ་སྐོངས། །དམ་རྫས་གཏོར་མ་རི་བོ་ལྟ་བུར་སྤུངས། །སྨན་རག་བཏུང་བ་རྒྱ་མཚོ་བཞིན་དུ་འཁྱིལ། །ལྷ་མིའི་དཔལ་འབྱོར་མ་ཚང་མེད་པ་ཡིས། །དམག་ཟོར་རྒྱལ་མོ་འཁོར་བཅས་ཐུགས་དམ་སྐོངས། །བྱ་རོག་ནལ་བུའི་གསོབ་སྙིང་སྔགས་འཁོར་རྫས། །ལེགས་བལྟམས་དབྱངས་ཅན་ལྷ་མོར་ངེས་རྙེད་པའི། །ཕྱི་ནང་གསང་བ་དེ་ཉིད་རྟེན་མཆོག་གིས། །དམག་ཟོར་རྒྱལ་མོ་འཁོར་བཅས་ཐུགས་དམ་སྐོངས།།
གཤིན་རྗེ་རླུང་འཁོར་མ།
༈བྷྱོཿ གཤིན་རྗེ་རླུང་གི་འཁོར་ལོ་ཡིས། །རླུང་ནག་འཚུབ་མ་ཕུལ་བ་ན། །དེ་ལ་ཞོན་ནས་སྤྲུལ་པ་འགྱེད། །བདག་ཀྱང་རླུང་ནག་འཚུབ་མ་ཕུལ། །དགྲ་བགེགས་སྒྲོལ་བའི་སྤྲུལ་པ་ཁྱེ། །མ་གཅིག་དཀར་མོ་དུང་སྐྱོང་གིས། །སྲིན་པོའི་བོང་བུ་གྭ་དམར་དང་། །རྒོད་མ་རླུང་གི་གཤོག་པ་ཅན། །སྤྲད་པའི་དྲེ་རྟ་འཕུར་ཤེས་དེ། །དཔལ་ལྡན་ལྷ་མོའི་བཞོན་པར་ཕུལ། །སྲིན་པོ་ཡཀྵ་གོ་ར་ཡི། །མགོ་དང་པགས་པ་དྲེའུ་ཡི། །སྒ་དང་དེ་ཡི་ཁེབས་སུ་ཕུལ། །དྲེ་རྟ་ཞོན་ནས་སྟོང་གསུམ་བསྐོར། །བདག་ཀྱང་དྲེ་རྟ་འཕུར་ཤེས་དང་། །སྲིན་པོའི་མགོ་ལྤགས་འབུལ་ལགས་ཀྱིས། །འདི་ལ་ཞོན་ནས་སྟོང་གསུམ་སྐོར། །དགྲ་དང་བགེགས་རྣམས་ཐལ་བར་རློག །ཡབ་གཅིག་རེ་ལྡེ་འགོང་ཡག་གིས། །བདུད་ཀྱི་ཁྲམ་བམ་ནག་པོ་ཕུལ། །སྲིན་པོའི་ཡ་མཁལ་སྔ་རུ་ལ། །བཏགས་ཏེ་དམ་ཉམས་ཁྲམ་ལ་འདེབས། །བདག་ཀྱང་བདུད་ཀྱི་ཁྲམ་ཤིང་འབུལ། །དམ་ཉམས་དགྲ་བོ་ཁྲམ་ལ་ཐོབ། །མ་གཅིག་བདུད་མོ་དབང་མེད་ཀྱིས། །ཚོན་གྱི་གྲུ་གུ་སྔོ་དམར་ཕུལ། །སྲིན་པོའི་མ་མཁལ་ཕྱི་རུ་ལ། །བཏགས་ཏེ་དམ་ཉམས་དགྲ་ལ་འགྱེད། །བདག་ཀྱང་ཚོན་དྲུ་སྔོ་དམར་འབུལ།། དམ་ཉམས་དགྲ་དང་བགེགས་ལ་ཁྱོངས། །བཙན་སྐྱ་རྡོ་རྗེ་ཟླ་བ་ཡིས། །ཕུང་བྱེད་ཤོ་རྡེ་དཀར་ནག་ཕུལ། །བླངས་ཏེ་སྒ་ཡི་སྔ་ཤ་ལ། །བཏགས་ཏེ་དམ་ཉམས་ཕུང་ལ་འདེབས། །བདག་ཀྱང་ཤོ་རྡེ་དཀར་ནག་འབུལ། །དམ་ཉམས་དགྲ་བགེགས་ཕུང་ལ་ཐོབ། །སྲིན་པོའི་བུམ་སྣ་ཤི་བ་ཡི། །ལྷུ་ཕྲག་བར་ན་ནད་མཚོ་ཡོད། །ལྷ་མོས་འཐུངས་པའི་ཁ་བླངས་ཀྱིས། །ནད་ཡམས་དལ་ཡམས་དགྲ་ལ་གཏོང་། །བདག་ཀྱང་ནད་ཀྱི་རྫིང་བུ་འབུལ། །ནད་ཡམས་དལ་ཡམས་དགྲ་ལ་ཐོངས། །གསལ་བའི་ཁོལ་མོའི་རླིད་བུ་བཤུས། །ནད་རྫིང་ནས་བཅུས་ཏེ་བཀང་། །སྦྲུལ་གྱི་ཞགས་པས་ཁ་བཅིངས་ནས། །དྲེའུ་མོའི་སྒ་ཡི་སྔ་ཤ་ལ། །བཏགས་ཏེ་ནད་རྐྱལ་དགྲ་ལ་བྷྱོ། །བདག་ཀྱང་ནད་ཀྱི་རྐྱལ་པ་འབུལ། །ནད་ཡམས་དལ་ཡམས་དགྲ་ལ་ཐོངས། ཁོལ་མོའི་གོས་ཀྱི་རེ་ནག་དེ། །བཤུས་ཏེ་ལྷ་མོའི་སྐུ་ལ་གསོལ། །གདུགས་པའི་དགྲ་བགེགས་ཚར་གཅོད་མཛད། །བདག་ཀྱང་དཔལ་ལྡན་ལྷ་མོ་ལ། །རེ་བ་ནག་པོའི་གོས་འབུལ་གྱིས། །གྱོན་ལ་དམ་ཉམས་རྩད་ནས་ཆོད། །རྒྱལ་པོ་ཆེན་པོ་རྣམ་སྲས་ཀྱིས༐ ༐སེངྒེ་ཕུལ་བ་སྙན་གཡས་ཀྱི། །རྒྱན་དུ་བྱས་ནས་དགྲ་བགེགས་སྒྲོལ། །བདག་ཀྱང་སེངྒེ་དཀར་མོ་འབུལ། །དྲག་སྔགས་སེངྒེའི་ང་རོ་ཡིས། །གདུག་པའི་དགྲ་བགེགས་ཐལ་བར་རློག །ཀླུ་ཡི་རྒྱལ་པོ་དགའ་བོ་ཡིས། །སྦྲུལ་གྱི་གདེངས་ཀ་ཕུལ་བ་ན། །སྙན་གཡོན་དག་ལ་རྒྱན་བྱས་ཤིང་། །དྲེའུ་མོ་སྒ་ཡི་གོང་རྨེད་བྱས། །ཁ་རླངས་སྡང་བའི་དགྲ་ལ་གཏོང་། །བདག་ཀྱང་སྦྲུལ་ནག་ཆུན་པོ་འབུལ༐ ༐ཁ་རླངས་དུག་གི་དགྲ་དང་བགེགས། །སྐད་ཅིག་ཉིད་ལ་བརླག་པར་མཛོད། །ལྷ་ཆེན་ཚངས་པ་ཆེན་པོ་ཡིས། །རྨ་བྱའི་གཙུག་ཕུད་ཕུལ་བ་ན། །དབུ་ལ་གདུགས་ཀྱི་རྒྱན་དུ་བྱས། །ཐམས་ཅད་དུས་སུ་སྐྱོབ་པར་མཛོད། །བདག་ཀྱང་རྨ་བྱའི་གདུགས་འབུལ་གྱིས། །སྟེང་གདོན་ནད་ལས་ཐར་བར་མཛོད། །ཁྱབ་འཇུག་ནག་པོ་ཆེན་པོ་ཡིས། །ཉི་མ་ཟླ་བ་ཕུལ་བ་ན། །ལྟེ་བ་དབུ་ལ་རྒྱན་དུ་བྱས། །དཀར་ནག་ལས་འབྲས་སོ་སོར་གཟིགས། །བདག་ཀྱང་ཉི་མ་ཟླ་བ་འབུལ། །ལེགས་ཉེས་སོ་སོར་གཟིགས་ནས་ཀྱང་། །ཉེས་བྱེད་དམ་ཉམས་རྩད་ནས་ཆོད། །གསང་བདག་ཕྱག་ན་རྡོ་རྗེ་ཡིས། །འདོད་པ་ཁམས་ཀྱི་དབང་ཕྱུག་མར། །དབང་བསྐུར་ཕྱག་ཏུ་བེ་ཅོན་གཏད། །དམ་ཉམས་དགྲ་བགེགས་ཀླད་ལ་བསྣུན། །བདག་ཀྱང་རྡོ་རྗེའི་བེ་ཅོན་འབུལ། །དམ་ཉམས་དགྲ་བགེགས་ཐལ་བར་རློག །སྲིན་གྱི་རྫི་བོ་དང་འགྲོགས་པའི། །རང་གི་ནལ་བུའི་ཐོད་པ་དེ། །ཐུན་དང་ཁྲག་གིས་བཀང་ནས་སུ། །ལྷ་མོ་མཉེས་པའི་རྟེན་དུ་འཛིན། །བདག་ཀྱང་ནལ་ཐོད་འབུལ་ཀྱི། །ལྷ་མོ་མཉེས་པའི་རྟེན་དུ་བཞེས། །སྲིན་པོ་ཤ་ཟའི་ཚོགས་རྣམས་ཀྱིས། །དགྲ་བགེགས་མགོ་དང་ཁྲག་ཞག་ཕུལ། །ཐོད་པ་སྐམ་རློན་རྒྱན་བྱས་ཤིང་། །ཁྲག་ཞག་ཐིག་ལེས་སྐུ་ལ་བརྒྱན། །དུར་ཁྲོད་ཆས་ཀྱིས་རྒྱན་བྱས་ནས། །གདུག་པའི་དགྲ་བགེགས་ཐལ་བར་རློག །བདག་ཀྱང་དཔལ་ལྡན་ལྷ་མོ་ལ། །དམ་ཉམས་མགོ་དང་ཁྲག་ཞག་འབུལ། །ཐོད་སྐམ་ལྔ་ཡི་དབུ་རྒྱན་དང་། །ཁྲག་འཛག་ལྔ་བཅུའི་དོ་ཞལ་དང་། །སྐུ་ལ་ཁྲག་གི་ཐིག་ལེ་དང་། །ཞག་གི་སོར་རིས་ཐལ་ཆེན་གྱི། །ཚོམ་བུས་བྱུགས་ལ་དམ་ཉམས་ཀྱི། །སྲོག་དབུགས་ལེན་ལ་རིངས་པར་བྱོན། །གཞན་ཡང་དཔལ་ལྡན་ལྷ་མོ་ལ། །བསྟན་པ་བསྲུང་བའི་ཆ་རྐྱེན་དུ། །དགོས་པའི་ཡོ་བྱད་ཐམས་ཅད་འབུལ། །བསྟན་པ་བསྲུང་ལ་མ་གཡེལ་ཞིག །དམ་ཉམས་སྡིག་ཅན་སྒྲོལ་བ་དང་། །དགོན་གནས་བསྲུང་བའི་ཆ་རྐྱེན་དུ། །དགོས་པའི་ཡོ་བྱད་ཐམས་ཅད་འབུལ། །དགོན་གནས་འདི་ལ་གནོད་པ་ཡི། །སེམས་འཆང་དགྲ་དང་བགེགས་རྣམས་ཀུན། །སྐད་ཅིག་ཉིད་ལ་བརླག་པར་མཛོད། །དཔོན་སློབ་དགོན་གནས་བཅས་པ་ལ། །དགོས་པའི་ཡོ་བྱད་ཅི་བྱུང་ཡང་། །དཔལ་ལྡན་ལྷ་མོའི་འཕྲིན་ལས་ཀྱིས། །འབད་མེད་ལྷུན་གྱིས་གྲུབ་པར་མཛོད། །
དཔལ་ལྷ།
བྷྱོཿ མ་ལུས་རྒྱལ་བའི་མཁྱེན་བརྩེའི་འཕྲིན་ལས་རྣམས། །གང་འདུལ་སྦྲུལ་པའི་གར་མཛད་སྤྱན་རས་གཟིགས། །བོད་རྗེ་ཆོས་ཀྱི་རྒྱལ་པོའི་སྐུར་བསྟན་པ། །སྲོང་བཙན་སྒམ་པོའི་ཞབས་པད་སྤྱི་བོས་མཆོད། །འདོད་ནས་རྣམ་དག་ནམ་མཁའི་ཀློང་ཡངས་ནས། །རབ་འབྱམས་རྒྱལ་བའི་བསྟན་པ་བསྲུང་བའི་ཕྱིར། །འདོད་པ་ཁམས་ཀྱི་དབང་ཕྱུག་དཔལ་ལྷ་མོ། །བཀའ་ཉན་འཁོར་དང་བཅས་པ་གཤེགས་སུ་གསོལ། །མདུན་གྱི་ནམ་མཁར་པད་དཀར་ཟླ་བའི་སྟེང་། །ཡིད་འཕྲོག་གངས་རིའི་མདངས་འཛིན་དཔལ་མོ་ཆེ། །གཡས་པའི་ཕྱག་ན་ཁམས་གསུམ་དབང་སྡུད་ཅིང་། །སྣང་སྲིད་གསལ་བའི་མདའ་དར་མེ་ལོང་འཛིན། །འོད་ཟེར་བཞད་ལྡན་ནོར་བུའི་གཞོང་པ་ནི། །གཡོན་པའི་ཕྱག་ནས་འདོད་དགུའི་དངོས་གྲུབ་སྟེར། །ཁྱོད་ཞལ་དགྱེས་པའི་འཛུམ་ཆགས་ཡིད་བཞིན་འཚོར། །མཚམས་སྤྲིན་ངུར་མོ་དང་འགྲོགས་ཟླ་ཚེས་ཀྱི། །མཆེ་བའི་མྱུ་གུ་ངང་མོའི་འཕྲེང་བ་འཁྲིག །རིན་ཐང་བྲལ་བའི་ནོར་བུའི་རྩེ་ཕྲན་དང་། །སྣ་ཚོགས་འོད་ཆགས་རིན་ཆེན་དོ་ཤལ་སོགས། །རྒྱན་གྱི་ཁྱད་པར་དུ་མས་རྣམ་པར་མཛེས། །ཞབས་གཉིས་སེམས་པའི་སྐྱིལ་ཀྲུང་ཚུལ་གྱིས་བཞུགས། །རབ་དཀར་ཆུ་འཛིན་གཞོན་ནུའི་ཕངས་ཕུང་ལ། །འཁུ་ལྡན་ལྷ་རྫས་དར་གྱི་ན་བཟའ་དང་། །ཡིད་འཕྲོག་ལྷབ་ལྷུབ་གཅོད་པན་འཕུར་ལྡིང་གཡོ། །མིག་སྨན་མེ་དཔུང་འབར་འདྲའི་མདངས་འཛིན་པའི། །འཇིགས་རུང་གདོངས་ཅན་གཉིས་སོགས་གྲངས་མེད་ཀྱི། །འཁོར་ཚོགས་སྒྱུ་སྐར་འཕྲེང་བའི་དབུས་དག་ཏུ། །ཡོངས་རྫོགས་རི་བོང་འཛིན་པའི་དཔལ་ལྟར་བརྗིད། །འགྲོ་འདིའི་ཁམས་དང་བསམ་པ་ཇི་བཞིན་དུ། །ཞི་རྒྱས་དབང་དང་དྲག་པོའི་འཕྲིན་ལས་ཀྱིས །།སྣ་ཚོགས་སྤྲུལ་པ་ཉི་མའི་འོད་ཟེར་ལྟར། །གྲངས་མེད་སྤྲོ་བར་མཛད་པ་ཁྱོད་ལ་བསྟོད། །དགྱེས་པ་སྐྱེད་བྱེད་མཐུན་པའི་དམ་རྫས་དང་། །ཕྱི་ནང་གསང་བ་སྐུ་གསུང་ཐུགས་ཀྱི་རྟེན། །དངོས་བཤམས་ཡིད་སྦྲུལ་མ་ཚང་མེད་པ་དང་། །འོད་འབར་ནོར་བུའི་ཚོགས་ཀྱི་ཕྲ་བཀོད་པས། །འཛིན་མའི་ཁྱོན་ཡངས་རིན་ཆེན་སྣོད་རྣམས་སུ། །རི་རབ་ལྟར་སྤུངས་མཆོད་གཏོར་རྒྱ་མཚོའི་ཚོགས། །ཟག་མེད་ཡེ་ཤེས་བདུད་རྩིར་བྱིན་རླབས་ནས། །དཔལ་གྱི་ལྷ་མོ་འཁོར་དང་བཅས་ལ་འབུལ། །ཤ་ཁྲག་ལ་སོགས་བདུད་རྩི་ལྔ་དང་བཅས།ཞེས་སོགས་ཤོ་ཀོ་ཀ་གཅིག་བརྗོད་དེ། གོང་དུ་བཤད་པའི་གཏོར་སྔགས་ཀྱིས་གཙོ་འཁོར་ཐམས་ཅད་ལ་འབུལ།ཨརྒྷཾ་སོགས་ཀྱི་མཆོད། ནང་མཆོད་འབུལ།།
སེམས་ཉིད་མ།
བྷྱོཿ སེམས་ཉིད་འཕྲིན་ལས་རྣམ་བཞིའི་ཁྱད་པར་ནི། །སེམས་ཉིད་གུད་ན་མེད་ཅིང་སེམས་ཀྱང་མེད། །དོན་དམ་དབྱེར་མེད་ཁ་དོག་གཟུགས་ཀྱང་མེད། །རྫུ་འཕྲུལ་སྒྱུ་མ་ཙམ་དུ་རང་གི་སེམས། །མཐུན་པར་བསྟན་པ་ཞི་བའི་དཔལ་ལྷ་མོ། །ཞི་མཛད་ཞི་འགྱུར་ཞི་བའི་ངང་ཚུལ་ཅན། །ཞི་བའི་འཁོར་གྱིས་བསྐོར་བའི་གཙོ་མོ་ནི། །རྟགས་ཀྱི་སྐུ་མདོག་དཀར་མོ་ཤིན་ཏུ་དྭངས། །ཀུན་ཏུ་ཞི་མཛད་མ་ལ་ཕྱག་འཚལ་ལོ། །བདག་གི་ནད་གདོན་བར་ཆད་ཞི་བར་མཛོད། ༈ །བྷྱོཿསེམས་ཉིད་×། །ཅེས་སོགས་རིགས་འགྲེའོ། མཐུན་པར་བསྟན་པ་རྒྱས་པའི་དཔལ་ལྷ་མོ། །རྒྱས་མཛད་རྒྱས་འགྱུར་རྒྱས་པའི་ངང་ཚུལ་ཅན། །རྒྱས་པའི་འཁོར་གྱིས་བསྐོར་བའི་གཙོ་མོ་ནི། །རྟགས་ཀྱི་སྐུ་མདོག་སེར་མོ་ཤིན་ཏུ་བརྗིད། །ཀུན་ཏུ་རྒྱས་མཛད་མ་ལ་ཕྱག་འཚལ་ལོ། །བདག་གི་ཚེ་དང་བསོད་ནམས་རྒྱས་པར་མཛོད། །བྷྱོཿསེམས་ཉིད་×། །མཐུན་པར་བསྟན་པ་དབང་གི་དཔལ་ལྷ་མོ། །དབང་མཛད་དབང་བསྒྱུར་དབང་གི་ངང་ཚུལ་ཅན། །དབང་གི་འཁོར་གྱིས་བསྐོར་བའི་གཙོ་མོ་ནི། །རྟགས་ཀྱི་སྐུ་མདོག་དམར་མོ་ཤིན་ཏུ་ཆགས། །ཀུན་ཏུ་དབང་མཛད་མ་ལ་ཕྱག་འཚལ་ལོ། །ཁམས་གསུམ་སེམས་ཅན་ཐམས་ཅད་དབང་དུ་བསྡུས། །བྷྱོཿསེམས་ཉིད་×། །མཐུན་པར་བསྟན་པ་དྲག་པོའི་དཔལ་ལྷ་མོ་དྲག་མཛད་དྲག་འགྱུར་དྲག་པོའི་ངང་ཚུལ་ཅན། །དྲག་པོའི་འཁོར་གྱིས་བསྐོར་བའི་གཙོ་མོ་ནི། །རྟགས་ཀྱི་སྐུ་མདོག་ནག་མོ་ཤིན་ཏུ་རྔམས། །ཀུན་ཏུ་དྲག་མཛད་མ་ལ་ཕྱག་འཚལ་ལོ། །བདག་གི་ནད་གདོན་དགྲ་བགེགས་དྲག་པོས་སྒྲོལ། །བྷྱོཿཁྱོད་ཀྱི་རང་བཞིན་ཅིར་ཡང་མ་གྲུབ་ཀྱང༌། །འདི་ལྟར་མཚན་ཉིད་ཅིར་ཡང་སྣང་བ་ཡི། །འཕྲིན་ལས་རྣམ་བཞིས་འགྲོ་དོན་མཛད་པ་ལ། །བདག་གིས་བསྒྲིམས་ཏེ་རབ་ཏུ་བསྟོད་བགྱིད་ན། །བདག་ཀྱང་ལས་བཞིའི་རང་བཞིན་ལྷུན་གྲུབ་སྟེ། །ཁྱོད་ལྟར་འགྲོ་བའི་དོན་ལ་བརྩོན་པར་ཤོག །༈བཟློག་པ་བྱ།།
བཟླས་པ།།རང་ཡི་དམ་དུ་གསལ་བའི་ཐུགས་ཀའི་ཧཱུཾ་ལས་འོད་ཟེར་འཕྲོས།ལྷ་མོའི་ཐུགས་ཀའི་བྷྱོཿལ་ཕོག་པས་ཐུགས་རྒྱུད་རང་དབང་མེད་པར་བསྐུལ་བས་ཅི་འདོད་པའི་ལས་རབ་འབྱམས་ཐམས་ཅད་བསྒྲུབ་པར་བསམ་ལ། བྷྱོཿ རཀྨོ་བྷྱོ། རཀྨོ་བྷྱོ། བྷྱོཿ རཀྨོ་ཐུན་བྷྱོ། ཁ་ལ་རཀ་ཆེན་མོ། རཀྨོ་ཨ་བྱ་ཏ་བྱ་ཐུན་བྷྱོ་རུ་ལུ་རུ་ལུ་ཧཱུཾ་བྷྱོ་ཧཱུཾ།ཞེས་བཟླས་པ་ཅི་མང་བྱས། ཡིག་བརྒྱས་ལྷག་ཆད་བསྐང། གཏོར་མ་འབུལ་བ་ནི། ལེགས་པར་བཤམས་པའི་གཏོར་མ་ནང་ཆོད་ལྟར་བྱིན་གྱིས་བརླབ། ཤ་ཁྲག་ལ་སོགས་བདུད་རྩི་ལྔ་དང་བཅས། ཞེས་སོགས་ཀྱི་ཚིགས་བཅད་བརྗོད། ལྗགས་བྱིན་རླབས་སོགས་གོང་དུ་བཤད་པའི་གཏོར་སྔགས་ཀྱིས་གཙོ་འཁོར་ཐམས་ཅད་ལ་འབུལ། ཨརྒྷཾ་
སོགས་ཀྱིས་མཆོད།ནང་མཆོད་འབུལ། དེ་ནས་གཏོར་རྫོངས་བྱ་བ་ནི། བྷྱོཿཤ་ཆེན་ཚོགས་ནི་རི་ལྟར་སྤུངས།།རཀྟའི་ཚོགས་ནི་མཚོ་ལྟར་བསྐྱིལ།།དམ་རྫས་གཏོར་མ་འདི་བཞེས་ལ། །དམ་ཚིག་ཉམས་པའི་དགྲ་དང་བགེགས།གནོད་བྱེད་འབྱུང་པོའི་ཚོགས་རྣམས་ལ། །བདུད་ཀྱི་དམག་ཚོགས་དགྲ་ལ་དྲོངས། །དམག་ཟོར་རྒྱལ་མོས་དམག་སྣ་དྲོངས། །དམག་དཔུང་བསྐྱེད་ལ་རུ་མཚོན་ཕྱོར། །བདག་ཅག་དུས་འདིར་ཚེ་རིང་ཞིང་། །འཁོར་དང་བསྟན་པ་རྒྱས་པ་དང་། །ཁམས་གསུམ་དབང་དུ་འདུ་བ་དང་། །བཤད་སྒྲུབ་ལོངས་སྤྱོད་འཕེལ་བར་མཛོད། །དེ་ནས་ཚེ་རིང་མཆེད་ལྔ་དང་བསྟན་མ་བཅུ་གཉིས་ལ་གཏོར་མ་ཟུར་དུ་བཤམས་ཡོད་ན་སྐབས་འདིར་འབུལ་ཞིང་། གཞི་བདག་གཏོར་མའང་སྐབས་འདིར་ཕུལ། འཕྲིན་ལས་བཅོལ་བར་བྱའོ།
ཚོགས་མཆོད།
དཔལ་ལྡན་ལྷ་མོའི་ཚོགས་མཆོད་མཆོད་བཞུགས་སོ། །བསངས་སྦྱང་སྔོན་དུ་བཏང་ལ་ཚོགས་རྫས་རྣམས་ནང་མཆོད་ལྟར་བྱིན་གྱིས་བརླབ། བདེ་ཆེན་ཆོས་སྐུའི་གཞལ་ཡས་ནས།།རང་སྣང་མདུན་གྱི་ནམ་མཁའ་ལ། དྲིན་ཅན་རྩ་བའི་བླ་མ་ནི། །རྡོ་རྗེ་འཆང་གི་རྣམ་པ་ཅན། །མཚན་དང་དཔེ་བྱད་རབ་འབར་བ། །བཀའ་རྒྱུད་བླ་མ་སྤྲིན་ལྟར་འཐིབ། །བསྒྲུབ་རྒྱུད་བླ་མ་གྲངས་ལས་འདས། །དྲན་པས་སྲིད་གཞིའི་འཇིགས་ལས་སྐྱོབས། །མཚན་ཙམ་ཐོས་པས་འགྲོ་བ་ཀུན། །གནས་སྐབས་མཐར་ཐུག་བདེ་ལ་འགོད། །འདིར་གཤེགས་ཚོགས་ཀྱི་མཆོད་པ་བཞེས། །བདག་ཅག་འདིར་ཚོགས་དད་ལྡན་ལ། །མཆོག་དང་ཐུན་མོང་དངོས་གྲུབ་ཀུན། །ད་ལྟ་ཉིད་དུ་སྩལ་དུ་གསོལ། །ཨོཾ་གུ་རུ་སརྦ་བུད་དྷ་བོ་དྷི་སཏྭ་ག་ན་ཙཀྲ་ས་མཱ་ཡ་ཤྲི་ཨཱཿཧཱུཾ། །དག་པ་མཁའ་སྤྱོད་གནས་མཆོག་ནས། །ཡི་དམ་རྡོ་རྗེ་རྣལ་འབྱོར་མ། །རིག་བཞིའི་བདག་ཉིད་མཁའ་འགྲོ་བཞི། །སྒོ་དང་འཚམས་སྐྱོང་དཔའ་མོ་བརྒྱད། །ཉི་ཤུ་རྩ་བཞིའི་དཔའ་མོ་དང༌། །མཁའ་འགྲོ་བྱེ་བའི་ཚོགས་དང་བཅས། །འདིར་གཤེགས་ཚོགས་ཀྱི་མཆོད་པ་བཞེས། །བདག་ཅག་འདིར་ཚོགས་དད་ལྡན་ལ། །མཆོག་དང་ཐུན་མོང་དངོས་གྲུབ་ཀུན། །ད་ལྟ་ཉིད་དུ་སྩལ་དུ་གསོལ། ། ཨོཾ་བཛྲ་ལྦཱ་ར་ཧི་སརྦ་བཱི་ར་ཡོ་གཱི་ནི་གྷ་ན་ཙཀྲ་ས་མཱ་ཡ་ཤྲཱི་ཨཱཿཧཱུཾ།མུ་ལེ་དིང་གི་རྒྱ་མཚོ་དང༌། ཆོས་འཁོར་རྒྱལ་གྱི་གཙུག་ལག་ནས། དཔལ་ལྡན་འདོད་ཁམས་དབང་ཕྱུག་མ། འཕྲིན་ལས་རྣམ་བཞིའི་ལྷ་མོ་དང༌། ལས་མཁན་གདོང་ཅན་རྣམ་པ་གཉིས། །བསྟན་སྐྱོང་ཚོགས་བདག་འཁོར་དང་བཅས། ནག་མོ་འབུམ་དང་ཤ་ཟ་སྟོང༌། ཁྲག་འཐུང་བྱེ་བའི་ཚོགས་དང་བཅས། །འདིར་གཤེགས་ཚོགས་ཀྱི་མཆོད་པ་བཞེས།།བདག་ཅག་འདིར་ཚོགས་དད་ལྡན་ལ། །མཆོག་དང་ཐུན་མོང་དངོས་གྲུབ་ཀུན། ད་ལྟ་ཉིད་དུ་སྩལ་དུ་གསོལ། །ཨོཾ་ཀ་ལི་དེ་ཝི་ས་པཱ་རི་ཝ་ར་གྷ་ན་ཙཀྲ་ས་མཱ་ཡ་ཤྲི་ཨཱཿཧཱུཾ།དེ་ནས་ལས་ཀྱི་རྡོ་རྗེས། ༈ གཟིགས་ཤིང་མཛེས་ལྡན་དམ་པའི་ཆོས། །འདི་ལ་ཐེ་ཚོམ་བྱ་མི་རུང༌། །བྲམ་ཟེ་ཁྱི་དང་གདོལ་བ་སོགས། །གཉིས་མེད་གཅིག་ཏུ་དགོངས་སྟེ་རོལ། །
དེ་ནས་རྡོ་རྗེ་སློབ་དཔོན་གྱིས། ༈ཨེ་མ་ཆོས་རྣམས་བཟང་པོ་ཏེ། བཟུང་དང་འཛིན་པ་རྣམས་སྤངས་པ། །འདོད་ཆགས་དྲི་མ་དང་བྲལ་ཡང་། དེ་བཞིན་ཉིད་ལ་བདག་ཕྱག་འཚལ།
ཚོགས་ལྷག་ནི། །ཨོཾ་ཨཱཿཧཱུཾ། ལན་གསུམ་གྱི་བྱིན་གྱིས་བརླབ་ནས། ཨ་ཀཱ་རོ་ལན་གསུམ་གྱི་བསྔོས། །༈བཀའ་ཉན་ལས་བྱེད་མཁའ་འགྲོ་མ། །ཤིན་ཏུ་འཇིགས་པའི་ཆུ་སྲིན་གདོང། །མིག་ནས་བསྐལ་པའི་མེ་ཆེན་འབར། །རྣ་བའི་ལམ་ནས་འབྲུག་སྒྲ་ལྡིར། །ཁ་ནས་ཁྲག་གི་སེར་བ་འབེབས། དགའ་ན་རྒྱ་མཚོའི་མཁའ་ལ་སྐྱིལ། །ཁྲོས་ན་ཉི་ཟླ་ཐང་ལ་འབེབས། །གད་ན་རི་རབ་ཕྱེ་མར་འཐག །གཞན་ཡང་སྲིན་མོ་སེངྒེའི་གདོང༌། །ཁ་ནས་ནད་དང་དུག་གི་ནི། །རླུང་ནག་ཚུབ་མའི་ནམ་མཁའ་འགེངས། །ཞིང་ཆེན་གཡང་གཞི་ཕྱོགས་བཅུར་རྡེབ། །སྔགས་སྐྱེས་ཞིང་སྐྱེས་ཕོ་ཉ་དང༌། །ནད་བདག་མ་མོའི་ཚོགས་ཀྱིས་བསྐོར། །དམ་ཚིག་ལྡན་པའི་བསྲུང་མ་སྟེ། །དམ་ཉམས་སྲོག་གཅོད་བཤན་པ་མོ། །ལྷག་མའི་ཚོགས་ཀྱིས་གཏོར་མ་ལོངས། །སངས་རྒྱས་བསྟན་པ་བཤིག་པ་དང༌། །བླ་མའི་སྐུ་ལ་བསྡོ་བ་དང༌། །གནས་ཆེན་འདི་ལ་གནོད་བྱེད་རྣམས། །སྙིང་ཁྲག་འཐུང་ལ་ཚར་གཅོད་ཅིག །འདིར་ཚོགས་རྣལ་འབྱོར་བདག་ཅག་གི །རྐྱེན་དང་བར་ཆད་ཐམས་ཅད་སོལ། །མཆོག་དང་ཐུན་མོང་དངོས་གྲུབ་ཀུན། །མྱུར་དུ་འགྲུབ་པའི་འཕྲིན་ལས་མཛོད། །ཐམས་ཅད་མཁྱེན་པ་དགེ་འདུན་རྒྱ་མཚོས་སྩལ་བའོ།།
བསྟོད་པ།
བྷྱོཿ ས་བཅུའི་དབང་ཕྱུག་ཁྲོ་བ་ཉེར་ཞི་ཡང་། །གདུལ་བྱའི་དོན་དུ་འཕྲིན་ལས་རྣམ་བཞི་སྟོན། །མཛད་པ་དུས་ལས་མི་གཡོ་བདེ་སྟེར་མ། །བཅོམ་ལྡན་གཤིན་རྗེའི་གཤེད་ཀྱི་ལྕམ་ལ་བསྟོད། །སྔོན་ཚེ་རྒྱལ་བ་རྣམས་ཀྱི་སྤྱན་སྔ་རུ། །ཞལ་བཞེས་དམ་བཅའ་བསྙེལ་བ་མི་མངའ་བར། །སངས་རྒྱས་བསྟན་པ་རྒྱས་པའི་འཕྲིན་ལས་ལ། །གཡེལ་མེད་བསྟན་སྲུང་ཆེན་མོ་ཁྱོད་ལ་བསྟོད། །ཁྲག་ཞག་རྒྱ་མཚོ་ཆེན་པོ་འཁྱིལ་བའི་ནང་། །རླུང་ནག་འཚུབ་མར་འཚུབ་པའི་དབུས་ཉིད་ན། །སྲོག་ལ་རྔམ་ཤིང་མི་ཤ་དྲོན་མོ་གསོལ། །སྲོག་བདག་སྡེ་བརྒྱད་གཙོ་མོ་ཁྱོད་ལ་བསྟོད། །ཞབས་གཉིས་བརྡབ་པས་ས་གསུམ་ཆེམ་ཆེམ་གཡོ། །ཧཱུཾ་ཧཱུཾ་གད་རྒྱངས་དྲག་པོས་རི་རབ་བསྙིལ། ། ཁྲོས་པའི་མོད་ལ་བསྟན་དགྲ་བརླག་བྱེད་མ། །བདུད་འདུལ་དམག་དཔོན་ཆེན་མོ་ཁྱོད་ལ་བསྟོད། །ཕྱི་རོལ་ཉིད་དུ་དགྲ་བགེགས་གདུག་པའི་གཤེད། །ནང་དུ་བཅོམ་ལྡན་གཤིན་རྗེའི་གཤེད་ཉིད་ལ། །ཟག་མེད་བདེ་བ་ཆེན་པོ་སྟེར་མཛད་མ། །རྒྱལ་བའི་ཡུམ་གྱུར་ཁྱོད་ལ་གུས་པས་བསྟོད། །ཁྱོད་ནི་སངས་རྒྱས་བསྟན་པའི་སྲོག་ཤིང་སྟེ། །མཁས་གྲུབ་བསྟན་འཛིན་ཡོངས་ཀྱི་སྲིང་གཅིག་མ། །བསྟན་པའི་རྗེས་འཇུག་སྐྱེ་འགྲོ་ཡོངས་ཀྱི་མ། །བསྟན་པའི་གཉེན་གྱུར་ཁྱོད་ལ་རྩེ་གཅིག་བསྟོད། །འཇིག་རྟེན་འདས་ཀྱང་འཇིག་རྟེན་ཚུལ་བཟུང་ནས། །གདུག་པ་འདུལ་ཕྱིར་ཁྲོ་ལ་ཁྲོ་སྟོན་མ། །ཞི་བ་རྣམས་ལ་ཞི་བའི་ཚུལ་བསྟན་ནས། །འཇིག་རྟེན་འདྲེན་པའི་ལྷ་མོ་ཁྱོད་ལ་བསྟོད། །བསྟན་དང་འགྲོ་བའི་དོན་ལ་བརྩོན་པ་དང་། །དེང་ནས་སྐྱེ་ཞིང་སྐྱེ་བ་ཐམས་ཅད་དུ༐ ༐ཁྱོད་ལ་སྐྱབས་སོང་རྣལ་འབྱོར་བདག་ཅག་ལ། །མ་ལྟར་བྱམས་ཤིང་སྲིང་ལྟར་བརྩེ་བར་མཛོད། །དཀའ་བ་དང་དུ་བླངས་ནས་ཁྱོད་བསྒྲུབས་ན། །མ་གཡེལ་མ་གཡེལ་མ་གཅིག་རེ་མ་ཏཱི། །ལུས་སྲོག་འབེམ་དུ་བཙུགས་ནས་ཁྱོད་བསྒྲུབས་ན། །བསྟེན་པའི་ཚེ་ན་མ་གཅིག་སྙིང་མ་རིང་། །རཀྟ་མཚོ་ལྟར་བསྐྱིལ་ནས་ཁྱོད་བསྒྲུབས་ན། །བསྐུལ་བའི་ཚེ་ན་མ་གཅིག་བང་མ་བུལ། །གཏོར་མ་རི་ལྟར་སྤུངས་ནས་ཁྱོད་བསྒྲུབས་ན། །རྦད་པའི་ཚེ་ན་མ་གཅིག་མཐུ་མ་ཆུང་། །ཁྱོད་ཀྱི་གཡོག་ནི་མི་སྲུན་གདུག་པ་ཅན། །ཆུ་སྲིན་གདོང་ཅན་དགྲ་བགེགས་སྒྲོལ་ལ་ཤོག །སླད་ཀྱི་རྗེས་འབྲང་སེངྒེའི་གདོང་པ་ཅན། །དམ་ཉམས་དགྲ་བོའི་སྲོག་རྩ་ཆོད་ལ་ཤོག །དཔལ་ལྡན་ལྷ་མོ་འཁོར་བཅས་ཀྱིས། །ཤ་ཁྲག་དམར་གྱི་གཏོར་མ་འདི་བཞེས་ལ། །མི་མཐུན་རྐྱེན་དང་བར་ཆད་བཟློག་པ་དང་། །མཐུན་པའི་དངོས་གྲུབ་མ་ལུས་སྩལ་དུ་གསོལ། །
བྷྱོཿ ལྷུན་གྲུབ་ཆོས་དབྱིངས་ཕོ་བྲང་དམ་པ་ནས། །གདུག་པ་འདུལ་ཕྱིར་དྲག་མོའི་སྐུར་བསྟན་ཀྱང་། །དངོས་གྲུབ་རིན་ཆེན་འདོད་དགུའི་ཆར་འབེབས་མ། །དམག་ཟོར་རྒྱལ་མོའི་ཞབས་ལ་ཕྱག་འཚལ་ལོ། །འཐོར་བྱེད་དྲག་པོའི་རླུང་དང་རབ་འདྲེས་པའི། །དུས་མཐའི་མེ་ལྕེའི་ཕྲེང་བས་བསྐོར་བའི་དབུས། །ཁྲག་ཞག་རྒྱ་མཚོ་ཆལ་ཆིལ་གཡོ་བའི་སྟེང་། །སྤྲིན་གྱི་ཤུགས་འཆང་དྲེའུ་རྐྱང་སེར་ཆིབས། །ཆར་སྤྲིན་མདོག་ཅན་འཇིགས་རུང་སྲིན་མོའི་གཟུགས། །གཟོད་དཀའ་དུས་མཐའི་མེ་འོད་རྣམ་པར་འཕྲོ། །ཞལ་གདངས་རྐན་སྒྲ་དྲག་པོས་ས་གསུམ་གཡོ། །གངས་རི་གཙིགས་འདྲའི་མཆེ་བའི་སྤྲིན་གསེབ་ནས། །དམ་ཉམས་ཁྲག་གི་ལྦུ་བའི་གོས་གྱོན་པའི། །ལྗགས་ཀྱི་གློག་འཕྲེང་ས་གསུམ་ཁྱབ་པར་གཡོ། །ཧ་ཧའི་གད་རྒྱངས་དབྱར་སྐྱེས་སྤྲིན་གྱི་སྒྲས། །ནག་པོའི་རྩ་ལག་ཕྱེ་མར་འཐག་ལ་བསྟོད། །འཇིགས་རུང་ཐོད་སྐམ་ལྔ་ཡིས་རབ་བརྒྱན་པའི། །རབ་འཛིངས་དབུ་སྐྲའི་མཚམས་སྤྲིན་ཕུང་པོའི་རྩེར །།རི་བོང་འཛིན་པའི་དཀྱིལ་འཁོར་རབ་མཛེས་པ། །རྨ་བྱའི་གདུགས་ཀྱི་གྲིབ་བསིལ་ཅན་དེར་འདུད། །རྡོ་རྗེས་མཚན་པའི་བེ་ཅོན་ཕྱག་གཡས་ཀྱིས། །ནམ་མཁའི་ངོས་ལ་ལན་གཅིག་གཟས་པ་ལས། །བདུད་དང་འབྱུང་པོའི་མགོན་པོ་ཐམས་ཅད་ཀྱི། །ཐོད་པ་ཅིག་ཅར་དྲལ་མཛད་ཁྱོད་ལ་བསྟོད །།གདུག་པའི་ཁྲག་གིས་གངབའི་ནལ་ཐོད་ནི། །གཡོན་པའི་ཕྱག་གིས་རོལ་པས་རྣམ་པར་དགྱེས། །ཁ་ནས་ཁྲག་གི་ལྦུ་བ་རབ་མཆིལ་བའི། །དམ་ཉམས་མགོ་ཕྲེང་མགུལ་པར་འཛིན་ལ་བསྟོད། །གདོང་ལྔ་པ་དང་བྲང་འགྲོའི་དབང་པོ་ཡིས། །གཡས་གཡོན་རྣ་བའི་བུ་གར་རབ་བརྒྱན་ཅིང་། །རེ་ནག་གོས་དང་མི་ལྤགས་གཡང་གཞི་དང་། །དར་ནག་ལྷབ་ལྷུབ་གཡོ་བ་ཁྱོད་ལ་བསྟོད། །ཁྲག་ཞག་ཐིག་ལེ་ཐལ་བས་ལུས་བྱུག་ཤིང་། །ལྟེ་བར་རྟ་བདུན་རྒྱལ་པོའི་དཀྱིལ་འཁོར་རྒྱས། །སྟེར་ཕྲེང་གཡོ་བའི་སྟག་ལྤགས་ཤམ་ཐབས་ནི། །གདུག་པའི་སྦྲུལ་གྱི་སྐ་རགས་ཅན་དེར་འདུད། །གཞན་ཡང་ནད་རྒྱལ་མཚོན་གྱི་དྲུ་གུ་དང་། །བདུད་ཀྱི་ཁྲམ་ཤིང་ཤོ་ལྡེ་དཀར་ནག་སོགས། །བདུད་སྡེ་འཇོམས་པའི་ཆ་ལུགས་སྣ་ཚོགས་ཀྱིས། །ནག་པོའི་གཡུལ་ལས་རྣམ་པར་རྒྱལ་ལ་བསྟོད། །རྩེ་གཅིག་གུས་པས་ཁྱོད་ལ་མཆོད་བསྟོད་དང་། །བཟླས་བརྗོད་ལྷུར་ལེན་རྣལ་འབྱོར་བདག་ཅག་གི །འགལ་རྐྱེན་བར་ཆད་ཐམས་ཅད་ཞི་བ་དང་། །ཇི་ལྟར་འདོད་པའི་དོན་ཀུན་འགྲུབ་པར་མཛོད། །བསྟན་དང་བསྟན་འཛིན་བུ་བཞིན་སྐྱོང་བ་དང་། །བསྟན་དགྲ་དམ་ཉམས་དགྲ་བགེགས་མ་ལུས་པ། །དྲག་པོའི་ཆད་པས་ཐལ་བར་རློག་པ་དང་།།ཐུབ་བསྟན་དར་རྒྱས་ཡུན་རིང་གནས་པར་མཛོད།།ཁྱད་པར་རྣལ་འབྱོར་དཔོན་སློབ་འཁོར་བཅས་ལ།།གནོད་ཅིང་འཚེ་བའི་མི་དང་འབྱུང་པོའི་ཚོགས། །ཐམས་ཅད་རྡུལ་ཕྲན་བཞིན་དུ་བརླག་པ་དང་། །འདོད་དགུའི་ཡོ་བྱད་མ་ལུས་ཁྱོད་ཀྱིས་སྒྲུབས། །ནད་ཡམས་དལ་ཡམས་དགྲ་དང་བགེགས་ལ་ཐོངས། །ཚོན་གྱི་དྲུ་གུ་དགྲ་དང་བགེགས་ལ་ཁྱོངས། །ཤོ་ལྡེ་དཀར་ནག་དགྲ་དང་བགེགས་ལ་ཁྱེ། །བདུད་ཀྱི་ཁྲམ་ཤིང་དགྲ་དང་བགེགས་ལ་ཐོབས། །བདུད་ཀྱི་དམག་ཚོགས་དགྲ་དང་བགེགས་ལ་དྲོངས། །རྨི་ལམ་ངན་དང་མཚན་མ་ངན་པ་དང་། །ལྟས་ངན་ཐམས་ཅད་དགྲ་དང་བགེགས་ལ་ཐོངས། །མདོར་ན་གནོད་བྱེད་འབྱུང་པོ་གདུག་ཅན་འདི། །ལོ་དང་ཟླ་བ་ཞག་ཏུ་མ་བཞག་པར། །སྐད་ཅིག་ཙམ་གྱི་ཐལ་བར་བརླག་པར་མཛོད། །བདག་ཅག་དཔོན་སློབ་དགོན་གནས་བཅས་པ་ལ། །ཉིན་གསུམ་བྱ་ར་རྒྱང་ནས་མ་གཡེལ་ཞིག། །མཚན་གསུམ་མེལ་ཚེ་དྲུང་ནས་མ་གཡེལ་ཞིག །འགལ་རྐྱེན་སོལ་ལ་མཐུན་རྐྱེན་མ་ལུས་སྒྲུབས། །
བྷྱོཿ ཀཱ་ལི་དེ་བཱི་འཇིགས་རུང་སྲིན་མོའི་གཟུགས། །ཁ་གདངས་མཆེ་གཙིགས་མི་རོ་རངས་པོ་ཟ། །ག་ཤ་ཧ་ཧའི་སྒྲ་དབྱངས་མི་བཟད་པས། །ང་རྒྱལ་དྲེགས་པའི་དགྲ་བགེགས་འཇོམས་ལ་བསྟོད། །ཅ་ཅོའི་གླུ་ལེན་མ་མོ་འབུམ་སྡེའི་དབུས། །ཆ་ལུགས་ཞི་རྒྱས་དབང་དྲག་ཅིར་ཡང་སྟོན། །ཇ་ག་རལ་པའི་ཐོར་ཅོག་བསྒྲེངས་པའི་རྩེར། །ཉ་རྒྱས་ཟླ་བའི་དཀྱིལ་འཁོར་འཆར་ལ་བསྟོད། །ཏ་ཐཱ་ག་ཏའི་སྲུང་མ་མཐུ་རྩལ་ཅན། །ཐ་མའི་དུས་འདིར་ཞལ་བཞེས་དམ་བཅས་བཞིན། །ད་ལྟ་རྣལ་འབྱོར་བདག་གི་གྲོགས་མཛོད་ལ། །ནཱ་གཱ་ཛུ་ནའི་ལུགས་བཟང་རྒྱས་པར་མཛོད། །པ་ལྦ་བཟང་སོགས་དམ་ཅན་རྒྱ་མཚོས་བསྐོར། །ཕ་རོལ་ཕྱོགས་བཅུར་བགྲོད་ཕྱིར་དྲེའུ་ཆིབས། །བ་སྤུའི་ཁུང་ནས་བསྐལ་པའི་མེ་འབར་བས། །མ་ལུས་བདུད་ཀྱི་དཀྱིལ་འཁོར་བསྲེག་ལ་བསྟོད། །ཙ་མུཎྚི་སོགས་མིང་བརྒྱ་མཚན་སྟོང་མ། །ཚ་ཟེར་ཅན་གྱི་དཀྱིལ་འཁོར་ལྟེ་བར་མཛེས། །ཛ་ལང་དྲེགས་པས་མྱོས་པའི་དགྲ་བགེགས་ཀུན། །ལྦ་སྐྱེས་ལྟ་བུར་མཐར་མཛད་ཁྱོད་ལ་བསྟོད། །ཞ་ཡིག་ལྟར་འཁྱིལ་སྦྲུལ་གྱི་སྙན་གཡོན་དང་། །ཟ་བྱེད་སེང་གེ་འབར་བ་གཡས་ནས་འཕྱོ། །འ་འུར་སྒྲ་སྒྲོག་རླུང་ནག་འཚུབ་མའི་དབུས། །ཡ་མཚན་ཆོ་འཕྲུལ་གྲངས་མེད་སྟོན་ལ་བསྟོད། །རྭ་གདེངས་རྡོ་རྗེས་མཚན་པའི་བེ་ཅོན་དང་། །ལ་ལར་རལ་གྲི་འབར་བ་ཕྱག་ན་བསྣམས། །ཤ་ཟ་མཁའ་འགྲོ་བྱེ་བའི་འཁོར་དང་བཅས། །ས་གསུམ་ཀུན་ལ་དབང་མཛད་ཁྱོད་ལ་བསྟོད།། ཧ་ཅང་སྙིགས་མ་ལྔ་ཡི་རྩོད་དུས་འདིར །།ཨ་ཏི་ཤ་དང་འཇམ་དཔལ་སྙིང་པོ་ཡི། །བསྟན་ལ་གནོད་པའི་དགྲ་བགེགས་ཚར་ཆོད་ལ།།བསྟན་དང་བསྟན་འཛིན་བུ་བཞིན་སྐྱོངས་བར་མཛོད། །
བྷྱོཿ འདོད་ཁམས་དབང་ཕྱུག་ཐུགས་ཀྱི་སྤྲུལ་པ་ནི། །ཆུ་སྲིན་གདོང་ཅན་འཇིགས་རུང་སྲིན་པོའི་གཟུགས། །སྲིད་གསུམ་དགྲ་བགེགས་སྙིང་ཁྲག་ཧུབ་གཅིག་གིས། །འདྲེན་མཛད་མུན་པའི་མདོག་ཅན་ཁྱོད་ལ་བསྟོད། །སླད་ཀྱི་རྗེས་འབྲང་དམར་ནག་སེངྒེའི་གདོང་། །གནས་གསུམ་མཁའ་འགྲོའི་ཚོགས་ལ་དབང་བསྒྱུར་ཞིང་། །ཁྲོས་པའི་ཞབས་བརྡབས་ས་གསུམ་སྐད་ཅིག་གིས། །ཆེམས་ཆེམས་གཡོ་མཛད་སྲིན་མོ་ཁྱོད་ལ་བསྟོད། །
བྷྱོཿ ཆར་སྤྲིན་ལྟར་སྔོ་གསེར་གྱི་སྤུ་གྲི་གཡས།།གཡོན་པ་དམ་ཉམས་སྙིང་ཁྲག་དཀྲུག་ཅིང་རོལ། །མི་ལྤགས་གོས་གྱོན་དྲེའུ་ལ་ཆིབས་མ། །དཔྱིད་ཀྱི་རྒྱལ་མོས་བཅོལ་བའི་འཕྲིན་ལས་མཛོད། །པདྨ་རཱ་གའི་མདོག་ཅན་ལྕགས་ཀྱུ་གཡས། །གཡོན་པ་འབར་བའི་ཐོད་པ་ཁྲག་བཀང་བསྣམས། །ཆུ་དར་གྱོན་ཅིང་ཆུ་གླང་སྔོན་པོ་ཆིབས། །དབྱར་གྱི་རྒྱལ་མོས་བཅོལ་བའི་འཕྲིན་ལས་མཛོད། །འཛམ་བུ་ཆུ་བོའི་གསེར་མདོག་གསེར་ཟོར་གཡས། །གཡོན་པ་དགྲ་བགེགས་སྙིང་ཁྲག་ཞལ་དུ་གསོལ། །རྨ་བྱའི་སྒྲོ་ཐུལ་གྱོན་ཅིང་ཤ་བ་ཆིབས། །སྟོན་གྱི་རྒྱལ་མོས་བཅོལ་བའི་འཕྲིན་ལས་མཛོད། །མིག་སྨན་ལྟར་གནག་བདུད་ཀྱི་ཁྲམ་ཤིང་གཡས། །གཡོན་པ་ཁྲག་གིས་བཀང་བའི་ཐོད་པ་འཛིན། །རེ་ལྡེ་གྱོན་ཅིང་རྔ་མོང་ཁམ་པ་ཆིབས། །དགུན་གྱི་རྒྱལ་མོས་བཅོལ་བའི་འཕྲིན་ལས་མཛོད། །
བྷྱོཿདཔལ་ལྡན་གཉན་གྱི་རེ་མ་ཏཱི། །ནམ་མཁའི་ཁམས་ན་བཞུགས་པའི་ཚེ། །ནམ་མཁའི་ཁམས་ཀྱི་དཔལ་མོ་བཙན། །དེ་ཡང་བྱང་ཤར་རེ་མ་ཏཱི། །འདིར་སྤྱོན་མཐུན་པའི་མཆོད་གཏོར་བཞེས། །བཅོལ་བའི་འཕྲིན་ལས་གྲུབ་པར་མཛོད། །རི་རབ་ཟོམ་ན་བཞུགས་པའི་ཚེ། །འབར་བ་མེ་ཁྱེར་གློག་འཕྲེང་འཛིན། །ལྷ་སྲིན་དགུ་བརྒྱའི་ལིང་པ་མོ། །དེ་ཡང་× × × རྒྱ་མཚོའི་གཏིང་ན་བཞུགས་པའི་ཚེ། །མི་ཟད་དྲག་གྱོན་རལ་གཅིག་མ། །ཀླུ་སྲིན་ཐམས་ཅད་དབང་སྡུད་མ། །དེ་ཡང་× × × དབང་ཕྱུག་ཉི་ཤུ་རྩ་བརྒྱད་ཀྱི །གཙོ་མོ་མཛད་པ་དེ་ཡི་ཚེ། །མི་བསྲུན་གཡག་མགོ་ཐོད་རློན་འཕྱང་། །དེ་ཡང་ × × × མ་བདུན་གཙོ་མོ་མཛད་པའི་ཚེ། །ཨེ་ཀ་ཛ་ཊི་རལ་གཅིག་མ། །རྣལ་འབྱོར་ཚེ་འཛིན་དྲོད་ཉུལ་མ། །དེ་ཡང་× × × མ་བདུད་གཙོ་མོ་མཛད་པའི་ཚེ། །རྡོ་རྗེ་ཤཱནྟིཾ་ཀུན་གྲགས་མ། །ཤུགས་པ་ཀུན་གྱི་བཀའ་ཉན་མ།།དེ་ཡང་ × × × སྲིང་བཞིའི་གཙོ་མོ་མཛད་པའི་ཚེ། །གླིང་བཞི་མགྱོགས་མ་ལྷ་ཡི་སྲིང་། །ཉི་མའི་ཟེར་ལ་ཞོན་བྱེད་མ། །དེ་ཡང་× × × ལྷ་དང་ལྷ་མིན་གཡུལ་འཐབ་ཚེ། །ལྷ་མོ་ཁྱོད་ཀྱི་ལྟེ་བ་ལ། །ལྷ་རྣམས་ཀུན་གྱིས་རྫོང་བཅས་ནས། །ལྷ་མིན་རྣམས་ཀྱི་གཡུལ་ངོ་བཟློག །དེ་ཕྱིར་དུང་དཀར་རྫོང་མར་གྲགས། །དེ་ཡང་× × × བསྟན་པའི་གཙོ་མོ་མཛད་པའི་ཚེ། །བདག་ཉིད་རྡོ་རྗེ་ཀུན་གྲགས་མ། །འཁོར་རྣམས་སྐྱོང་ཞིང་འདྲེ་སྲིན་འདུལ། །དེ་ཡང་ × × × དམ་ཚིག་མཐའ་གནས་གཙོ་མོ་མཛད་པའི་ཚེ། །མོ་བཙུན་ཆེན་མོ་རྡོ་རྗེ་གཡར་མོ་བསིལ། །རྣལ་འབྱོར་གྲོགས་བྱེད་གསང་སྔགས་ཆོས་འཁོར་སྐྱོང་། །དེ་ཡང་བྱང་ཤར་རེ་མ་ཏཱི། །འདིར་སྤྱོན་མཐུན་པའི་མཆོད་གཏོར་བཞེས། །བཅོལ་བའི་འཕྲིན་ལས་གྲུབ་པར་མཛོད།
བྷྱོཿལྷ་ལ་དབང་བསྒྱུར་ལྷ་མོ་དཔལ་འབར་མ། །དབང་པོ་རྒྱ་བྱིན་བུ་མོ་ཡིད་འོང་མ། །སུམ་ཅུ་རྩ་གསུམ་གནས་ཀྱི་གཙོ་མོ་སྟེ། །ལྷ་མོ་རེ་མ་ཏཱི་ཕྱག་འཚལ་ལོ། །ཀླུ་ལ་དབང་བསྒྱུར་ཀླུ་མོ་དཔལ་འབར་མ། །གཙུག་ན་རིན་ཆེན་བུ་མོ་ནོར་འཛིན་མ། །རོལ་མཚོ་བདུན་གྱི་གནས་ཀྱི་གཙོ་མོ་སྟེ། །ཀླུ་མོ་རེ་མ་ཏཱི་ལ་ཕྱག་འཚལ་ལོ། །གནོད་སྦྱིན་དབང་བསྒྱུར་གནོད་སྦྱིན་དཔལ་འབར་མ། །གང་བ་བཟང་པོའི་བུ་མོ་གཟི་ལེགས་མ། །བྱ་དཀར་ཅན་གྱི་གནས་ཀྱི་གཙོ་མོ་སྟེ། །གནོད་སྦྱིན་རེ་མ་ཏཱི་ལ་ཕྱག་འཚལ་ལོ། །བདུད་ལ་དབང་བསྒྱུར་བདུད་མོ་དཔལ་འབར་མ། །རེ་ལྡེ་འགོང་ཡག་བུ་མོ་དྲི་ལྡན་མ། །བདུད་མཁར་རྩེ་དགུའི་གནས་ཀྱི་གཙོ་མོ་སྟེ། །བདུད་མོ་རེ་མ་ཏཱི་ལ་ཕྱག་འཚལ་ལོ། །ཁྱོད་ལ་བསྟོད་ཅིང་གསོལ་བ་བཏབ་པའི་མཐུས། །བདག་སོགས་གང་དུ་གནས་པའི་ས་ཕྱོགས་དེར། ། ནད་དང་འཐབ་རྩོད་དབུལ་འཕོངས་ཞི་བ་དང།།ཆོས་དང་བཀྲ་ཤིས་འཕེལ་བར་མཛད་དུ་གསོལ། །
ཨོཾ་འཆི་མེད་ཚེ་ཡི་མཆོག་རྩོལ་ཚེ་རིང་མ། །སྣང་གསལ་པྲ་སྟོན་མཐིང་གི་ཞལ་བཟང་མ། །ཟས་ཀྱི་དཔལ་སྟེར་མི་གཡོ་བློ་བཟང་མ། །ནོར་གྱི་མཆོག་སྩོལ་ཅོད་པན་མགྲིན་བཟང་མ། །རྐང་བཞི་འཕེལ་མཛད་གཏད་དཀར་འགྲོ་བཟང་མ། །མཁའ་འགྲོ་ཆེན་མོ་ཁྱེད་ལྔ་ཡང་། །སྔོན་གྱི་ཐུགས་དམ་རྗེས་དགོངས་ལ། །བྲན་གཡོགས་མང་པོའི་འཁོར་དང་བཅས། །ལྷབ་ལྷུབ་མང་པོའི་རྒྱན་དང་བཅས། །སིལ་སྙན་རོལ་མོའི་སྒྲ་དང་བཅས། །འདིར་གཤེགས་མཆོད་སྤྱིན་གཏོར་མ་བཞེས། །བཅོལ་བའི་འཕྲིན་ལས་སྒྲུབ་པར་མཛོད། །བདག་ཉིད་ཆེན་མོ་རྡོ་རྗེ་ཀུན་གྲགས་མ། །དཔལ་ལྡན་ལྷ་རི་རྡོ་རྗེ་གཡའ་མ་སྐྱོང་། །གངས་ཀྱི་ཡུམ་ཆེན་རྡོ་རྗེ་ཀུན་ཏུ་བཟང་། །འབྲོག་ཆེན་འཁོར་འདུལ་རྡོ་རྗེ་བགེགས་ཀྱི་གཙོ། །བདུད་མོ་ཆེན་མོ་ཁྱེད་བཞི་ཡང་། སྔོན་གྱི་× × × × × ×། །གངས་དཀར་ཤ་མེད་རྡོ་རྗེ་སྤྱན་གཅིག་མ། །མཁའ་རག་ཁྱུང་བཙུན་རྡོ་རྗེ་དཔལ་གྱི་ཡུམ། །གསེར་ཆེན་མཁའ་ལྡིང་རྡོ་རྗེ་ཀླུ་མོ་དང་། །རྨ་རི་རབ་འབྱམས་རྡོ་རྗེ་དྲག་མོ་རྒྱལ། །གནོད་སྦྱིན་ཆེན་མོ་ཁྱེད་བཞི་ཡང་། །སྔོན་གྱི་ × × × × ×། ཀོང་བཙུན་དེ་མོ་རྡོ་རྗེ་བོད་ཁམས་སྐྱོངས་། །བཙན་ལ་ལོ་རོ་རྡོ་རྗེ་སྨན་གཅིག་མ་། །སྨན་བཙུན་ཨུག་ཆོས་རྡོ་རྗེ་གཡར་མོ་བསིལ། །གཡུ་ཡི་དྲིལ་བུ་རྡོ་རྗེ་གཟུགས་ལེགས་མ། །སྨན་མོ་ཆེན་མོ་ཁྱེད་བཞི་ཡང་། །སྔོན་གྱི་ × × × × ×། ཆོས་དབྱིངས་རྣམ་པར་དག་པའི་ཕོ་བྲང་ནས།། ཆོས་བཞིན་སྒྲུབ་པའི་གང་ཟག་ཐམས་ཅད་ཀྱི། །ཆོས་ལྡན་འཕྲིན་ལས་མཐའ་དག་སྒྲུབ་མཛད་པའི། །ཆོས་སྐྱོང་ལས་བྱེད་འཁོར་དང་བཅས་རྣམས་ཀྱང་། །སྔོན་གྱི × × × × ×།ཞེས་སོགས་གོང་ལྟར་བྱའོ།
བསྐུལ།
བྷྱོཿརི་རབ་ལྷུན་པོའི་གདན་སྟེང་ན། །རླུང་ནག་འཚུབ་མའི་གུར་གྱི་ནང་། །དྲེའུ་རྐྱང་སེར་གྭ་པའི་སྟེང་། །ཀྵ་ལས་བྱུང་བའི་ནག་མོ་ནི། །ཞལ་གཅིག་ཕྱག་གཉིས་འཇིགས་པའི་གཟུགས། །ཕྱག་གཡས་རྡོ་རྗེ་བེ་ཅོན་དང་། །གཡོན་པ་ཡུངས་དཀར་ཐོད་ཁྲག་འཛིན། །སྐུ་ལ་མི་ལྤགས་གཡང་གཞི་དང་། །རེ་བ་ནག་པོའི་གོས་གྱོན་ཅིང་། །རྫུ་འཕྲུལ་ཤུགས་ཀྱིས་སྟོང་གསུམ་བསྐོར། །ཁྱོད་ཀྱི་དགྲ་བགེགས་ཐལ་བར་རློག །ཧཱུཾ་ལས་བྱུང་བའི་ནག་མོ་ནི། །ཞལ་གཅིག་ཕྱག་གཉིས་འཇིགས་པའི་གཟུགས། །ཕྱག་གཡས་སྡིགས་མཛུབ་ཞགས་པ་དང་། །གཡོན་པ་དྲེའུའི་མཐུར་སྣ་འཛིན། །ཆུ་སྲིན་གདོང་ཅན་ལས་མཛོད་གཅིག །སླད་ཀྱི་རྗེས་འབྲང་སེང་གེའི་གདོང་། །སྐུ་མདོག་དམར་ནག་སྲིན་མོའི་གཟུགས། །ཕྱག་གཡས་རྡོ་རྗེ་གྲི་གུག་དང་། །གཡོན་པ་སྡིགས་མཛུབ་ཞགས་པ་འཛིན། །སེང་གེའི་གདོང་ཅན་ལས་མཛོད་ཅིག ། བྷྱོཿདཔལ་ལྡན་གཉན་གྱི་རེ་མ་ཏཱི། །ལེགས་ཉེས་ཚར་གཅོད་རྗེས་འཛིན་ཕྱིར། །ཁྱོད་ཀྱི་རལ་པའི་གསེབ་ཤེད་ནས། །དུས་བཞིའི་ལྷ་མོའི་སྐུར་ཡང་ཤར། །བྷྱོཿདཔྱིད་ཀྱི་རྒྱལ་མོར་གཤེགས་པའི་ཚེ། །ཤྲཱི་དུར་ཁྲོད་གནས་ཉུལ་མ། །རླུང་ནག་འཚུབ་མའི་སྣ་འདྲེན་མ། །འཁྱག་པའི་མིག་ཏུ་ས་འདེབས་མ། །མིང་པོ་རྡོ་རྗེས་ལས་བཅོལ་ན། །སྲིང་མོ་དམ་ཅན་ལས་མཛོད་ཅིག །ཡིད་ལ་བརྣགས་པའི་དགྲ་བོ་རྣམས། །ཁྲམ་ལ་བབ་ཀྱིས་ཁྲམ་ལ་ཐོབ། །ཤོ་ལ་བབ་ཀྱིས་ཤོ་ཁྱེ་ཞིག།ནད་ཀྱི་རྐྱལ་པ་ཁ་ཐོང་ལ། །མཚོན་གྱི་དྲུ་གུ་དེར་ཁྱོངས་ཤིག །ཉེས་ཅན་སྟེས་ལ་ཤོར་ར་རེ། །རྟགས་བྱུང་མཚན་མ་མྱུར་དུ་སྟོན། །བྷྱོཿདབྱར་གྱི་རྒྱལ་མོར་གཤེགས་པའི་ཚེ། །སྤྲིན་བཅས་མཁའ་ལ་ཆར་འབེབས་མ། འབྲུག་སྒྲོག་ཐོག་གི་མདའ་འཕེན་མ། །སད་དང་སེར་བའི་སྣ་འདྲེན་མ། །མིང་པོ་ × × × × × × × × ×བྷྱོཿསྟོན་གྱི་རྒྱལ་མོར་གཤེགས་པའི་ཚེ། །མཧཱ་ཤཱནྟི་ཀུ་རུ་མ། །རི་རབ་ཀྱི་ནི་ཟོམ་ན་གནས། །ཕྱག་ན་གསེར་གྱི་ཟོར་བ་བསྣམས། །སྤང་པོ་དེ་ནི་ཁ་སེར་ལ། །འབྲུ་དང་ལོ་ཏོག་བཅུད་ལེན་མ། །རྡོ་རྗེ་བཀའ་ཉན་ཕོ་ཉའི་ཚོགས། །མི་རྣམས་ཀུན་གྱི་བདུད་གཅོད་མ། །མིང་པོ× × × × × × × × × བྷྱོཿདགུན་གྱི་རྒྱལ་མོར་གཤེགས་པའི་ཚེ། །རྒྱ་མཚོའི་གཏིང་ནས་བཀའ་སྡོད་མ༐ ༐དཔག་ཚད་བརྒྱད་ཁྲིར་དྲི་སྣོམ་མ། །ཀླུ་ལ་གནས་ནས་མངའ་མཛད་མ། །མིང་པོ× × × × × × × × ×
བྷྱོཿཆོས་དབྱིངས་དབང་ཕྱུག་མ་གཅིག་བདུད་ཀྱི་ཡུམ། །དྲག་མོ་ནམ་གྲུ་ཚིམ་བྱེད་མངའ་བདག་མོ། །སྲོག་བདག་མ་མོ་དཔལ་གྱི་རྡོ་རྗེའི་ལྕམ། །སྡེ་བརྒྱད་བདག་མོ་དཔལ་ལྡན་གཤིན་རྗེའི་ཡུམ། །ཁྱོད་ཀྱི་བཀའ་སྡོད་བྲན་གཡོག་འཁོར་དང་བཅས། །མ་མོ་འབུམ་སྡེ་ནག་མོ་འབུམ་སྡེར་བཅས། །བདུད་དང་གཤིན་རྗེ་སྲིན་པོའི་ཚོགས་དང་བཅས། །དུར་ཁྲོད་བདག་པོ་ཞིང་སྐྱོང་འཁོར་དང་བཅས། །སྣང་སྲིད་ལྷ་སྲིན་སྡེ་བརྒྱད་འཁོར་དང་བཅས། །བྱ་ཁྱི་ཅེ་སྤྱང་ལ་སོགས་འཁོར་དང་བཅས། །དགྲ་བོའི་སྲོག་ལ་དབང་བྱེད་བཤན་པའི་ཚོགས། །འཁོར་བཅས་ཁྱོད་ཀྱི་ཐུགས་དམ་དུས་ལ་བབ། །བྷྱོ་བྷྱོ་དེ་ནི་དམ་ཉམས་དགྲ་ལ་བྷྱོ། །བགེགས་རིགས་སྟོང་ཕྲག་བརྒྱད་ཅུ་དགྲ་ལ་བྷྱོ། །གདོན་རིགས་གསུམ་བརྒྱ་དྲུག་ཅུ་དགྲ་ལ་བྷྱོ། །ནད་ཀྱི་བདག་མོ་འཁོར་བཅས་དགྲ་ལ་བྷྱོ། །ཤ་ཟ་ཁྲག་འཐུང་ཐམས་ཅད་དགྲ་ལ་བྷྱོ། །དགྲ་བོའི་སྲོག་ལ་དབང་བྱེད་བཤན་པའི་ཚོགས། །དམ་ཉམས་དགྲ་བོ་མྱུར་དུ་བསྒྲལ་བར་གྱིས། །མཐུ་རྩལ་དུས་ལ་བབ་བོ་ས་མ་ཡ། །
བསྐུལ་འདི་རྣམས་དུས་གཏོར་སོགས་ཀྱི་སྐབས་དང་གཏོར་མ་འཕེན་པ་སོགས་ཀྱི་སྐབས་མ་གཏོགས་རྒྱུན་དུ་ཤིན་ཏུ་གཉན་པས་མི་བྱེད།བྷྱོཿདཔལ་ལྡན་ལྷ་མོ་འཁོར་བཅས་ཀྱིས།མཐུན་པའི་དམ་རྫས་འདི་བཞེས་ལ།།སོགས་ཆོས་སྐུ་མའི་བཟློག་པ་མཐུན་གྲུབ་མ་བཅས་བྱའོ།།
མངའ་གསོལ།
བྷྱོཿ རྡོ་རྗེ་འཆང་སོགས་རྩ་བརྒྱུད་བླ་མ་དང་། །བདེ་ཆེན་ཆོས་སྐུའི་ངང་དུ་རོ་གཅིག་ཀྱང་། །རབ་འབྱམས་འཕྲིན་ལས་སྒྲུབ་མཛད་ལྷ་མོ་ཁྱོད། །བཀའ་བརྒྱུད་བླ་མའི་ཚོགས་སུ་མངའ་གསོལ་ལོ། །ལྷན་ཅིག་དངོས་སྐྱེས་བདེ་ཆེན་ནམ་མཁའི་ངང་། །གྲངས་མེད་གཟུགས་སྐུའི་སྒྱུ་འཕྲུལ་དྲ་བ་ཅན། །མ་ལུས་རྒྱལ་བའི་ཡུམ་ཁྱོད་རྒྱུད་སྡེ་བཞིའི། །དཀྱིལ་འཁོར་ལྷ་ཚོགས་ངོ་བོར་མངའ་གསོལ་ལོ། །སྐུ་གསུམ་ལྷུན་གྲུབ་རྫོགས་པའི་སངས་རྒྱས་ཏེ། །སྤངས་རྟོགས་དབྱེར་མེད་ཞི་གྱུར་དམ་པའི་ཆོས། །རིག་གྲོལ་མཐར་ཕྱིན་འཕགས་ཚོགས་ཀུན་གྱི་གཙོ། །སྐྱབས་གནས་དཀོན་མཆོག་གསུམ་དུ་མངའ་གསོལ་ལོ། །འོད་སྲུངས་བསྟན་པའི་མཇུག་ཏུ་ལྷ་མོ་ཁྱོད། །ཉི་མའི་གཉེན་དང་སྨོན་ལམ་ལྷན་ཅིག་པས། །ཞིང་འདིར་ཐུབ་བསྟན་བསྲུང་དང་སྤེལ་མཛད་པའི། །བཀའ་སྲུང་ཀུན་གྱི་གཙོ་མོར་མངའ་གསོལ་ལོ། །ཞིང་སྐྱེས་ལྷན་ཅིག་སྐྱེས་དང་སྔགས་སྐྱེས་ཀྱི། །གནས་གསུམ་མཁའ་འགྲོའི་ཚོགས་ལ་དབང་བསྒྱར་ཞིང་། །ཐོགས་མེད་དངོས་གྲུབ་ཆར་འབེབས་ལྷ་མོ་ཁྱོད། །མཁའ་འགྲོ་ཀུན་གྱི་གཙོ་མོར་མངའ་གསོལ་ལོ། །ཁྱོད་ནི་སྲིད་གསུམ་མ་ལུས་ཀུན་གྱི་བདག །འདོད་ཁམས་དབང་བསྒྱུར་སྡེ་བརྒྱད་བྲན་དུ་འཁོལ། །འཇིག་རྟེན་འཇིག་རྟེན་འདས་པའི་སྲུང་མའི་གཙོ། །སྣང་སྲིད་ཀུན་གྱི་བདག་མོར་མངའ་གསོལ་ལོ། །བདག་ཅག་དཔོན་སློབ་མི་ནོར་དགོན་གནས་བཅས། །ཀུན་གྱི་སྲུང་མར་མངའ་གསོལ་གཉེར་གཏད་ཀྱི། །དེང་ནས་བཟུང་སྟེ་བྱང་ཆུབ་སྙིང་པོའི་བར། །རབ་འབྱམས་འཕྲིན་ལས་བསྒྲུབ་ལ་མ་གཡེལ་ཞིག ། ཨོཾ སྲིད་བཞི་མ་དང་། །མཐུན་པའི་དངོས་གྲུབ་མ་ལུས་པ། །ཞེས་པ་ནས།སྲུང་མའི་ཚོགས། །དེ་ནས་གཏང་རག་གི་མཆོད་པ་གསར་དུ་བཤམས་པའམ་ཁ་གསོ་བ་གང་རིགས་བྱས་ལ་བྱིན་གྱི་བརླབས་ཤིང་འབུལ་བ་སོགས་མཇུག་གི་ཆོ་ག་རྣམས་སྤྱི་ལྟར་བྱའོ།། བྷྱོཿ དཔལ་གྱི་གཟུགས་ལ་འདོད་ཁམས་གཙོ་མོ་ཁྱོད། །དྲེ་རྟ་ཞོན་ནས་དཔག་ཚད་ལྔ་བརྒྱར་རྒྱུག །བེ་ཅོན་ནལ་ཐོད་དམ་པའི་རང་རྟགས་འཛིན། །རེ་ལྡེའི་སྟོད་གཡོགས་སྦྲུལ་གྱི་ཤམ་བུ་ཅན། །ལྟེ་བར་ཉི་ཤར་གཙུག་ན་ཟླ་རྒྱས་མ། །འདོད་དགུའི་མཆོག་སྦྱིན་དབྱིངས་ཕྱུག་དཔལ་འབར་མ། །ལྷ་མོ་རེ་མ་ཏཱི་ལ་བསྟོད་པར་བགྱི། །རྣལ་འབྱོར་བཅོལ་བའི་འཕྲིན་ལས་སྒྲུབ་པར་མཛོད། །
ཅེས་པས་བསྟོད།
བཀྲ་ཤིས།
༄༅། །དྲན་པ་ཙམ་གྱིས་དངོས་གྲུབ་མཆོག་སྩོལ་བའི། །རྩ་བ་བརྒྱུད་པའི་བླ་མ་མཆོག་རྣམས་དང་། །སྐུ་བཞིའི་བདག་ཉིད་དཀྱིལ་འཁོར་འཁོར་ལོའི་གཙོ། །ཡི་དམ་ལྷ་ཚོགས་རྣམས་ཀྱི་བཀྲ་ཤིས་ཤོག །རབ་བཞི་ཆོས་སྐུའི་ངང་ལས་མ་གཡོས་ཀྱང་། །ཐབས་མང་སྤྲུལ་པས་བསྟན་པ་བསྲུང་མཛད་ཅིང་། །སྒྲུབ་པ་པོ་རྣམས་བུ་བཞིན་སྐྱོང་མཛད་པའི། །དཔལ་ལྡན་དམག་ཟོར་རྒྱལ་མོའི་བཀྲ་ཤིས་ཤོག །ཆོས་བཞིན་སྒྲུབ་པའི་གང་ཟག་སྐྱོང་བ་དང་། །བསྟན་དགྲ་དམ་ཉམས་ཕྱེ་མར་འཐག་པ་ལ། །ནམ་ཡང་གཡེལ་བ་མེད་པའི་འཕྲིན་ལས་ཅན། །བཀའ་ཉན་འཁོར་ཚོགས་རྒྱ་མཚོའི་བཀྲ་ཤིས་ཤོག །བསོད་ནམས་དར་རྒྱས་རི་རྒྱལ་ལྷུན་པོ་བཞིན། །ཞེས་སོགས་འདོན། དགེ་ལེགས་འཕེལ།། །།


c: text/html

text:
དང་པོ། སྟོན་པ་གཤེན་རབ་མི་བོ་ཆེའི་མཛད་རྣམ་གྱི་སྐོར།
དང་པོ། དེ་ལ་འདིར་གཡུང་དྲུང་གི་བོན་རིན་པོ་ཆེའི་བྱུང་བ་མདོ་ཙམ་བརྗོད་ཅིང་། ཤིན་ཏུ་བསྡུས་ཏེ་ཞལ་ཐང་བཅུ་ཕྲག་བཞི་ལྷག་གི་ཁོངས་སུ་དངོས་བསྟན་གྱི་རིམ་པ་དཀར་ཆག་ཐོ་འགོད་ཙམ་དུ་བྲི་བ་ལ། ཐོག་མར་གངས་ཅན་བོད་དུ་རྒྱལ་བའི་བསྟན་པ་གསར་བསྐྲུན་བྱེད་མཁན་ནི། བརྒྱ་པའི་སྟོན་པ་གཤེན་རབ་ཀུན་ལས་རྣམ་པར་རྒྱལ་བ་མཆོག་ཉིད་དམུ་རིགས་རྒྱལ་པོའི་སྲས་སུ་སྐུ་འཁྲུངས། མཚན་མཁན་གྱིས་བརྟགས་ནས། བརྒྱ་པའི་མགོན་པོ་སྟོན་པ་གཤེན་རབ་ཀུན་ལས་རྣམ་པར་རྒྱལ་བ་ཞེས་མཚན་གསོལ། ཆེ་རྒུ་ཡོངས་ཀྱིས་གཙུག་ཏུ་བཀུར་བ་སོགས། སྐུ་སྐྱེ་བ་བཞེས་པའི་ཚུལ་བསྟན་པའོ།།
གཉིས་པ། རིམ་བཞིན་བསྟན་པ་སྤེལ་བ་ཞེས། རྒྱལ་བའི་ལོ་མཛོད་བཅུ་གཉིས་ཀྱི་ནང་དུ་ཐེག་རིམ་དགུ་གསུངས་པས། དང་པོ་རིག་པའི་གནས་ལྔ་ལས་ཀྱང་། ཐོག་མར་བཟོ་རིག་པ་གཏན་ལ་ཕབ་སྟེ། གཙུག་ལག་ཁང་དང། སངས་རྒྱས་ཀྱི་སྐུ་གཟུགས་དང་། གསུང་རབ་དང་། མཆོད་རྟེན་སོགས་བཞེངས་པའི་སྲོལ་བཏོད། རིག་པའི་གནས་ཆེན་པོ་དར་སྤེལ་མཛད། ཕྱྭ་སྣང་འཕྲུལ་སྲིད་བཞི་རྒྱུའི་ཐེག་པ་དང་། དགེ་དྲང་ཨ་ཡེ་བཞི་འབྲས་བུའི་ཐེག་པ། བླ་མེད་ཡང་རྩེའི་ཐེག་པ་བཅས་ཐེག་པ་རིམ་པ་དགུ་གཏན་ལ་ཕབ། འཛམ་གླིང་ལྷོ་མཐའ་རུས་སྦལ་མགོ་བོར་གསས་ཁང་པ་རབ་ཡོངས་འདུལ་བཞེངས་ནས་དཔལ་དབང་ལྡན་དུས་ཀྱི་འཁོར་ལོའི་རྒྱུད་ལེའུ་སྟོང་ཕྲག་བརྒྱད་དང་ལྡན་པ། ཞི་རྒྱས་དབང་དྲག་གི་ལས་བཞིར་གསུང་ཤིང་། སངས་རྒྱས་ཀྱི་བསྟན་པ་རིན་པོ་ཆེ་རབ་ཏུ་བརྟན་པའི་རྨང་གཞི་མཛད་དོ། ། གསུམ་པ། འགྲོ་འདུལ་གྱི་མཛད་པ་ཞེས་སྐུའི་གནས་རྣམས་ནས་འོད་ཟེར་སྤྲོས་ཏེ། བྱེ་བ་ཕྲག་བརྒྱའི་ཞིང་དུ། སྤྲུལ་སྐུ་བྱེ་བ་ཕྲག་བརྒྱ། རིགས་དྲུག་འདུལ་བའི་ཐུབ་པ་དྲུག གླིང་བཞི་འདུལ་བའི་གཤེན་བཞི། གཡེན་ཁམས་འདུལ་བའི་གཤེན་སྤྲུལ་སོ་གསུམ་སོགས་དཔག་མེད་དུ་སྤྲུལ། གཏོ་རྗེ་ཁྲི་ཐང་གི་སྲས་སྡིག་ཅན་གཏོ་བུས་དྲང་བའི་《མདོ》《ངན་སོང་སྒྲིབ་སྦྱོང་》གི་ཆོ་ག་གསུངས། རྒྱལ་པོ་ཁྲི་ཤིང་དབང་རྒྱལ་འདྲེན་པའི་ཕྱིར། 《སྦྱོང་རྒྱུད་ཀུན་རིག་རྣམ་སྣང་རྒྱལ་པོའི་ཆོ་ག》གསུངས། གཞན་ཡང་གདུལ་དཀའ་བའི་འགྲོ་བ་གྲངས་ལས་འདས་པ་ཞིག་ཐར་བར་དྲང་བའོ།། བཞི་པ། རྣམ་པར་འདྲེན་པའི་མཛད་པ་ཞེས། རྒྱལ་པོ་ཡིད་བཞིན་འབྱུང་བའི་སྲས། དང་བ་ཡིད་རངས་ལ། ཕྱྭ་རྒྱལ་གྱི་སྲས་མོ་འགུ་ལིང་མ་བཙུན་མོར་བླངས་པ་ཆགས་པས་ཡིད་རབ་ཏུ་གདུངས་ནས་ལས་ངན་དུ་མ་བསགས་པའི་མཐར། ཚེ་དེ་ཉིད་ལ་ནད་ཀྱིས་ཉེན་པའི་སྡུག་བསྔལ་བསལ་ཕྱིར་《མུན་སེལ་སྒྲོན་མེའི་ཆོ་ག》གསུངས་ཏེ། ཧོས་རྒྱལ་གྱི་དོན་མཛད། དྲག་བྱེད་ཧ་ལ་ར་ཙ་དང་། གུ་ཝེར་ར་ཙ་སོགས་བདེ་ལམ་དུ་བཀོད། འཁོར་ལོ་རབ་དགའི་རྒྱལ་སར་《ཀུན་བཟང་རྒྱལ་བ་རྒྱ་མཚོའི་ཆོ་ག》གསུངས། ལྔ་པ། ཁབ་བཞེས་པའི་མཛད་པ་ཞེས། ཧོས་ཟ་རྒྱལ་མོད་དང་། དཔོ་ཟ་ཐང་མོ། ལྷ་ལྕམ་མེ་ལོང་། ཚངས་སྤྱོད་ཚུལ་ལྡན། ཀླུ་མོ་འོད་ལྡན། ཕྱྭ་ཟ་གུང་དྲུག གསང་ཟ་ངང་རིང་། རྒྱ་ཟ་འཕྲུལ་སྒྱུར། སྟོང་ཟ་ཁྲི་ལྕམ་སོགས་དགོས་པ་དུ་མ་དང་ལྡན་པར་ཐབས་མཁས་ཀྱིས་ཁབ་ཏུ་བཞེས་པའོ།། དྲུག་པ། སྲས་སྤྲུལ་བའི་མཛད་པ་སྟེ། གཏོ་ཐབས་སུམ་བརྒྱ་དྲུག་ཅུའི་བདག་པོ་སྲས་གཏོ་བུ་འབུམ་སངས། གསོ་རིག་འབྱུང་གནས་རྒྱལ་སྲས་དཔྱད་བུ་ཁྲུ་ཤེས། མངོན་པའི་མངའ་བདག་ལུང་འདྲེན་གསལ་བ། སྔགས་རྒྱུད་བདག་པོ་རྒྱུད་འདྲེན་སྒྲོན་མ། གསུང་བསྟན་མངའ་བདག་མུ་ཆོ་ལྡེམ་དྲུག ལྟ་སྒོམ་སྤྱོད་ཆེན་འོལ་དྲུག་ཐང་པོ། དམུ་དབང་གདུང་འཛིན་གཡུང་དྲུང་དབང་ལྡན། སྨྲ་སེང་འཕྲུལ་གྱི་བུ་ཆུང་སོགས་སྲས་ཆེན་རྣམས་རིམ་བཞིན་འཁྲུངས་པའོ།། བདུན་པ། སྡིག་ཅན་མི་དགུ་དྲང་བའི་དོན་དུ། 《མདོ་གཡུང་དྲུང་ཀློང་རྒྱས་ཆོ་ག》གསུངས་ནས། འགྲོ་བ་གྲངས་ལས་འདས་པ་ཞིག་ཐར་བར་དྲང་སྟེ། དཔོ་རྒྱལ་འབར་བའི་སྒྲོན་མ་ཅན་གྱི་དོན་རབ་ཏུ་གྲུབ་པར་མཛད་པའོ། ། བརྒྱད་པ། བདུད་ཁྱབ་པ་སོགས་ཀྱིས་ཆོ་འཕྲུལ་མང་དུ་བསྟན་ཏེ་ལོག་སྒྲུབ་བྱས་པ་རེ་རེ་བཞིན་ཚར་བཅད་དེ། གཏན་དུ་ནུབ་པ་མེད་པའི་གཡུང་དྲུང་གི་བོན་རིན་པོ་ཆེ་སྲ་བརྟན་དར་རྒྱས་འབྱུང་བའི་རྟེན་འབྲེལ་ཕུན་སུམ་ཚོགས་པ་བྱུང་བས་བདུད་ལས་རྣམ་པར་རྒྱལ་བའི་མཛད་པ་མཐར་ཕྱིན་ཏོ།། དགུ་པ། རྗེས་བཞག་གི་མཛད་པ་སྟེ་གསས་ཁང་པདྨ་གླིང་ཆེན་དང་། གསས་མཁར་བཀྲ་ཤིས་དཔལ་འབར། གསས་ཁང་བཀྲ་གསལ་རྒྱ་མཚོ་སོགས་ཀྱི་ཀུན་དགའ་ར་བར་སྐུ་གཟུགས། གསུང་རབ། སྐུ་གདུང་མཆོད་རྟེན་མང་པོ་བཞུགས་སུ་གསོལ་ཏེ་རབ་གནས་མཛད་པ་སོགས་བསྟན་པ་རྗེས་སུ་བཞག་པར་མཛད་པའོ།། བཅུ་པ། རབ་ཏུ་བྱུང་བའི་མཛད་པ་སྟེ། སྟོན་པ་ཉིད་མཆོད་རྟེན་རྣམ་དག་དཀར་པོའི་དྲུང་དུ་རབ་ཏུ་བྱུང་། ན་བཟའ་གོས་དྲུག་མནབས། རིན་ཆེན་རྫས་ལྔ་བསྣམས། དྲང་སྲོང་ལེགས་ལྡན་རྒྱལ་བའི་མདུན་དུ། དགེ་སློང་གི་ཕྱི་ཚུལ་སུམ་བརྒྱ་དྲུག་ཅུ། ནང་ཁྲིམས་ཉིས་བརྒྱ་ལྔ་བཅུ་རྣམས་རྫོགས་པར་བཞེས། སྟོན་པ་ཁྲི་གཙུགས་རྒྱལ་བ་ཞེས་སུ་གསོལ། བཅུ་གཅིག་པ། དགོན་སྡེ་མཛད་དེ། བྱ་སྤྲེལ་མི་གསུམ་གྱི་འཚོ་བ་ཆ་ཤས་ཙམ་ལ་བརྟེན་ནས་དཀའ་ཐུབ་ལོ་དགུར་མཛད། བདུད་བཞི་བཅོམ་ནས་སངས་རྒྱས་པའི་ཚུལ་བསྟན། འདུལ་བ་ཕོ་གླིང་དང་། མོ་གླིང་གཉིས་སུ་ཕྱེ་ནས་དགོན་སྡེ་མཛད། བོན་སྡེ་བརྒྱད་ཁྲི་བཞི་སྟོང་མཐའ་དག་དོན་ཐིག་ལེ་ཉག་གཅིག་ཏུ་བསྡུས། 《མདོ་》《འབུམ་》《རྒྱུད》《མཛོད་》བཞིའི་དགོངས་དོན་འཁོར་རྣམས་ལ་རྒྱ་ཆེར་གསུངས་ནས་བོན་གྱི་འཁོར་ལོ་རྒྱ་ཆེར་བསྐོར། སྡུད་འཁོར་བཅུ་གསུམ་ལ་བཀའ་ཐམས་ཅད་《མདོ་སྡེ་》དང།《འབུམ་སྡེ།》《རྒྱུད་སྡེ།》《མཛོད་སྡེ》བཞི་རུ་བསྡུས་ཏེ། བདག་གིར་བགྱིད་དགོས་པའི་སྐོར་ལ། 《བཀའ་གཉེར་གཏད་ཀྱི་མདོ》གསུངས་སོ།། བཅུ་གཉིས་པ། མྱ་ངན་ལས་འདས་པའི་མཛད་པ་སྟེ། གདུལ་བྱ་རྟག་འཛིན་ཅན་རྣམས་སུན་དབྱུང་བའི་ཕྱིར་གཟུགས་སྐུའི་བཀོད་པ་དབྱིངས་སུ་བསྡུས་པའི་ཚུལ་བསྟན། སྐུ་གདུང་ཡིད་བཞིན་ནོར་བུ་ལ། གདུང་མཇལ་མཆོད་འབུལ་གྱི་རིམ་པ་རྒྱ་ཆེར་སྤྲོས། གདུང་སྦྱོང་ལ། བདེ་གཤེགས་སྟོང་གི་དཀྱིལ་འཁོར་བཞེངས། གཡུང་དྲུང་ཀློང་རྒྱས་ཀྱིས་ཁོག་དབུབ། ཕྱི་ནང་གསང་བའི་འཕྲིན་ལས་ཀྱི་གཞུང་བསྲང་། ཀུན་རིག་ལས་བཞི་རྒྱུན་ལྔའི་སྦྱིན་སྲེག་གིས་མཐར་དབྱུང་བར་མཛད་ནས། ཡེ་ཤེས་ཀྱི་མེ་རང་འབར་གྱིས་ཞུགས་ལ་ཞེན། ཐུག་ལྗགས་སྤྱན་གསུམ་ལས་བྱོན་པའི་ཀུན་རིག་ལྷ་ཚོགས་དང་། བདེ་གཤེགས་གཙོ་བཞིའི་སྐུ་བརྙན་མང་དུ་བབ། རིང་བསྲེལ་ཆེ་ཆུང་དུ་མ་ལས་སྐུ་གདུང་མཆོད་རྟེན་གྲངས་མང་བཞེངས། ཚེམས་ལ་དུང་དཀར་གཡས་འཁྱིལ་བྱུང་བ་ད་ལྟའང་མཇལ་རྒྱུ་ཡོད་དོ། དེ་ནས་འཁོར་རྣམས་ཀྱིས་སྟོན་པའི་བཀའ་རྣམས་སྡེ་ཚན་བཞིར་བསྡུས་ཏེ་སྔར་གསུངས་པ་བཞིན་བདག་གཉེར་མཛད་པའི་བཀའ་དྲིན་གྱིས་བསྟན་པ་ཡུན་རིང་དུ་གནས་སོ། །དེ་དག་ནི་མཛད་པ་བཅུ་གཉིས་ཀྱི་ཞལ་ཐང་ལས་གསལ་ལོ།།བསྟན་རྩིས་བཞེད་པ་མི་མཐུན་པ་མང་ཡང་། སྟོན་པ་མྱ་ངན་ལས་འདས་ནས་མི་ལོ་བཞི་སྟོང་བརྒྱད་བརྒྱ་སོ་གཉིས་འདོད་པའི་ལུགས་སོ། ། བཅུ་གསུམ་པ། བསྟན་པ་རྗེས་སུ་བཞག་པ་ལ། སྟོན་པ་ཉིད་ལོངས་སྐུར་བཞེངས་ཏེ་རྣམ་པར་རྒྱལ་བ་རྩ་བའི་ལྷ་བཅུ་དང་བཅས་པ་དངོས་སུ་བྱོན་ནས་དཔལ་མགོན་བརྒྱ་རྩའི་བདག་པོ་ལྷ་ཆེན་གཅེན་ལྷ་མིག་དགུས་རྣམ་མཁྱེན་རྒྱལ་བའི་བསྟན་པ་བསྲུང་བར་ཁས་བླང་བའོ།། སྟོན་པའི་རྗེས་སུ་རྒྱལ་ཚབ་མུ་ཆོ་ལྡེམ་དྲུག་བྱོན་ནས་དེའི་སློབ་མ་འཛམ་གླིང་མཛེས་པར་བྱེད་པའི་རྒྱན་མཆོག་དྲུག་བྱོན་ཏེ་བསྟན་པ་ཕྱོགས་ཀུན་ཏུ་དར་རྒྱས་མཛད་པ་ཡིན་ནོ། །
གཉིས་པ། ལྟ་སྒོམ་སྤྱོད་གསུམ་གྱི་ཁྱད་ཆོས། སྟོན་པ་གཤེན་རབ་ཀྱི་བསྟན་པ་འདི་ལ་གནས་པའི་ལྟ་སྒོམ་སྤྱོད་གསུམ་གྱི་ཁྱད་པར་ནི། སྤྱིར་ནང་པ་སངས་རྒྱས་པའི་གྲུབ་མཐའ་སྨྲ་བ་ཡིན་ན་ཕྱག་རྒྱ་བཞི་ཁས་ལེན་དགོས་པས། འདུས་བྱས་ཐམས་ཅད་མི་རྟག་པ། ཟག་བཅས་ཐམས་ཅད་སྡུག་བསྔལ་བ། མྱ་ངན་ལས་འདས་པ་ཞི་བ། བོན་ཐམས་ཅད་སྟོང་ཞིང་བདག་མེད་པ་ཞེས། ལྟ་བ་བཀར་བཏགས་ཀྱི་ཕྱག་རྒྱ་བཞི་ནི། ནང་པ་སངས་རྒྱས་པ་ཀུན་གྱི་སྤྱི་ལུགས་ཡིན་པས། མཆོག་གསུམ་སྐྱབས་ཡུལ་དུ་འཛིན་པ་དང་། ལྟ་བ་དེ་དག་ལ་ཡིད་ཆེས་ཤིང་། སྒོམ་པ་མདོ་སྔགས་སེམས་གསུམ་གྱི་ལམ་ནས། སྟོང་ཉིད་དང་བསྐྱེད་རྫོགས་སྒོམ་པ་ནི་རབ་ཡིན་ལ། མ་མཐའ་ཡང་ངེས་འབྱུང་གིས་ཀུན་ནས་བསླངས་ཏེ། སྐྱབས་འགྲོ་དང་སེམས་བསྐྱེད་ཡལ་བར་མི་གཏོང་ཞིང་། སྤྱོད་པ་སྡིག་སྤྱོད་དང་མ་འདྲེས་པར་དགེ་བ་ཁོ་ནར་འབད་པ་ཞིག་དགོས་སོ། ། དེ་ཡང་སྟོན་པ་གཤེན་རབ་ཀྱིས་གསུངས་པའི་《མདོ།》ལས། ལྟ་བ་ནི་ཡས་ཕུབ་ཅིག སྤྱོད་པ་ནི་མས་འཛེགས་ཤིག གཞི་སྙིང་རྗེ་ཆེན་པོ་ལ་ལོངས་ཤིག ཐབས་ཕ་རོལ་ཕྱིན་དྲུག་ལ་སྤྱོད་ཅིག་ཅེས་འཁོར་རྣམས་ལ་གསུངས་པ་ལྟར། ལྟ་བ་ནི། གདུལ་བྱའི་ཁྱད་པར་ལས། མདོ་ལྟར། གྲུབ་མཐའ་གོང་འོག་དང་། སྔགས་ལྟར་རྒྱུད་སྡེ་གོང་འོག་གི་རིམ་པ་བྱུང་བས། གྲུབ་མཐའ་འོག་མ་ལ་གཤེན་རབ་རྣམ་རྩོད་པ་དང་། རང་རྟོགས་གཤེན་རབ་པ་གཉིས། གོང་མ་ལ། ཐུགས་རྗེ་སེམས་དཔའ་སེམས་ཙམ་པ་དང་། གཡུང་དྲུང་སེམས་དཔའ་སྤྲོས་མེད་པ་གཉིས་ཏེ་བཞི་བྱུང་བས། རེ་རེ་ལ་ལྟ་བའི་ཁྱད་པར་ཡོད་ལ། སྤྲོས་མེད་པ་ནི་དབུ་མ་བ་ཡིན་པས། མདོ་ལུགས་ལྟ་བ་རྣམ་པར་དག་པའམ། ཆེས་མཐོ་བའི་ལྟ་བ་ལྟེ། ལྟ་བ་ཡས་ཕུབ་ཅེས་པ་དེ་ལ་གསུངས། དེ་ཉིད་རྟོགས་པའི་ཐབས་ལ། བདག་མེད་རྣམ་གཉིས་ལ་གཏན་ལ་ཕབ་དགོས་པས། སྟོན་པ་ཉིད་ཀྱིས་《འབུམ་ཤེར་ཕྱིན》《ཁམས་ཆེན་སྟོང་ཕྲག་བརྒྱ་པ་》སོགས་འབུམ་སྡེ་པོ་ཏི་མང་པོ་གསུངས་པ་ནི། བདག་གཉིས་རང་བཞིན་གྱིས་གྲུབ་པ་རྡུལ་ཙམ་ཡང་མེད་པ་ཁོ་ནའི་དོན་ཡིན། སྒོམ་པ་ནི། གཞི་སྙིང་རྗེ་ཆེན་པོ་དང་མ་བྲལ་བར་ཚོགས་གསོག་པ་དང་འབྲེལ་ནས། བདག་མེད་རྟོགས་པའི་ངེས་ཤེས་དེའི་རྒྱུན་བསྐྱངས་ནས་སྒོམ་པས་ས་ལམ་རིམ་པར་བགྲོད་དེ་འཚང་རྒྱ་བ་ཡིན། སྤྱོད་པ་ནི། དེ་དག་མཐར་ཕྱིན་པའི་དོན་དུ། གཞི་སེམས་བསྐྱེད་ཀྱིས་བཟུང་ཐབས་ཕ་རོལ་ཏུ་ཕྱིན་པ་བཅུ་ལ་སློབ་དགོས་ཤིང་།དེ་ཡང་སྡོམ་པ་འོག་མ་སོ་ཐར་གྱི་སྡོམ་པ་ལ། དགེ་བསྙེན་གྱི་གཏན་ཁྲིམས་སྣ་ལྔ་། གཙང་གཙུག་གི་སྡོམ་པ་ཉེར་ལྔ། བསྙེན་རྫོགས་ཀྱི་ཉིས་བརྒྱ་ལྔ་བཅུ་སོགས་དང་། བྱང་ཆུབ་སེམས་དཔའི་སྡོམ་པ་ལ། ཐུགས་རྗེ་སེམས་དཔའི་ལུགས་ཀྱི་བྱང་སྡོམ་ཉི་ཤུ་པ། སྤྲོས་མེད་ལུགས་ཀྱི་བརྒྱ་རྩ་དགུ་པ་སོགས་བསླབ་པའི་གནས་མཐའ་དག་འོག་མ་མི་འདོར་བར། གོང་མ་རིམ་བཞིན་དུ་བསླབ་པ་ལ། རྒྱལ་སྲས་བྱང་ཆུབ་སེམས་དཔའི་སྤྱོད་པ་རླབས་ཆེན་ཞེས་བརྗོད་ལ། སྤྱོད་པ་མས་འཛེགས་ཞེས་པའི་དོན་དེ་ཡིན་ནོ། །ཐེག་ཆེན་ཐུན་མོང་མ་ཡིན་པ་སྔགས་ལྟར་གྱི་ལྟ་སྒོམ་སྤྱོད་པ་ནི། གང་ཟག་དབང་པོ་རབ་འབྲིང་གི་ཁྱད་པར་གྱིས་རྒྱུད་སྡེ་བཞི་ཡོད་པ་རེ་རེ་ལ་ལྟ་སྒོམ་སྤྱོད་པ་དམ་ཚིག་འབྲས་བུ་སོགས་ཀྱི་ཁྱད་པར་ཡོད་པ་ནི། རྒྱུད་ཀྱི་གཞུང་ཆེན་མོ་རྣམས་ལས་ཞིབ་ཏུ་ཤེས་དགོས་པ་མ་གཏོགས་འདིར་ཡི་གེ་མང་དོགས། དེ་ཡང་གཞུང་ཆེན་མོ་ནི། ལྟ་བ་གཏན་ལ་ཕབ་པའི་དོན་དུ་《ཁྱུང་ཆེན་གཡུང་དྲུང་གསང་བའི་རྒྱུད》གསུངས། དེ་བཞིན་སྒོམ་དོན་དུ། 《གསང་བ་དགུ་འཕར།》སྤྱོད་པའི་དོན་དུ་《སྒྱུ་འཕྲུལ་དྲྭ་བ།》དམ་ཚིག་གི་དོན་དུ་《འགུ་ཡ་སྲོག་འཛིན།》འཕྲིན་ལས་དོན་དུ་《ལས་ཀྱི་ཐིག་ལེ།》འབྲས་བུའི་དོན་དུ《ཐབས་ཀྱི་ཞགས་པ་》སྟེ། གསང་རྒྱུད་ཆེན་པོ་དྲུག་སྟོན་པས་གསུངས་པ་བོན་གྱི་《བཀའ་འགྱུར་》ཁྲིད་དུ་བཞུགས་པ་དང་། གཞན་རྩ་རྒྱུད་དང་། ཡན་ལག་གི་རྒྱུད་དང་། ཉིང་ལག་གི་རྒྱུད་དུ་མ་ཡོད་ལ་རྒྱུད་ཀྱི་དགོངས་འགྲེལ་ཀྱང་། ཞང་བོད་པཎ་གྲུབ་དུ་མས་མང་དུ་གསུངས་པ་ཡོད་དོ། དེ་དག་ཀྱང་ཕལ་ཆེར་གྲུབ་མཐའ་གཞན་དང་ཐུན་མོང་དུ་གྱུར་པ་མང་ན་ཡང་། ཐུན་མོང་མ་ཡིན་པའི་ལྟ་སྒོམ་སྤྱོད་གསུམ་ནི། ཐེག་པ་ཐམས་ཅད་ཀྱི་རྩེ་མོ། བླ་མེད་རྒྱུད་ཀྱི་མཐར་ཐུག རང་བཞིན་འོད་གསལ་རྫོགས་པ་ཆེན་པོའི་ཟབ་ལམ་རྨད་དུ་བྱུང་བ། ཚེ་ལུས་གཅིག་ལ་འཇའ་ལུས་འཕོ་བ་ཆེན་པོའི་སྐུ་མངོན་དུ་བྱེད་པ་ཞང་ཞུང་སྙན་བརྒྱུད་ལྟ་བུ། བཀའ་མ་ཁོ་ན། གཏེར་དུའང་མ་སོང་བ། ཨ་རྫོགས་སྙན་གསུམ་གྱི་བླ་མ་བརྒྱུད་པ་རྣམས་ཀྱིས་ཉམས་སུ་བླངས་ནས་ད་ལྟའི་བར་སྒྲུབ་བརྒྱུད་ཀྱི་སྲོལ་མ་ཉམས་པར་བཞུགས་པ་ནི་ལྟ་སྒོམ་སྤྱོད་གསུམ་ལ་གང་ཟག་གི་འདོད་བློས་མ་བསླད་རྟོག་གེ་བས་དཔྱོད་པས་མ་བཅོས་པ་ཀུན་ཏུ་བཟང་པོའི་ཐུགས་དགོངས་ཀྱི་ཡང་བཅུད་ཁོ་ནའོ།།
གསུམ་པ།གཡུང་དྲུང་བོན་གྱི་སྐྱབས་གནས་ཀྱི་སྐོར། གྲུབ་མཐའ་འདིར་ཞུགས་པ་རྣམས་ཐོག་མར་འཇུག་སྒོ་སྐྱབས་འགྲོ་ཁོ་ནས་བྱེད་ལ། དེ་ཡང་ཕྱི་མདོ་ལུགས་སྐྱབས་ཡུལ་གཙོ་བོ་སངས་རྒྱས་བོན་དང་སེམས་དཔའ་གསུམ་དང་། དཀར་པོ་སུམ་སྦྱོར་གྱི་ལུང་ལྟར། བླ་མ་སངས་རྒྱས་བོན་སེམས་དཔའ་སྟེ། སྐྱབས་གནས་དཀོན་མཆོག་བཞི་ཡོད་ལ། ནང་སྔགས་ལུགས་ལྟར། བླ་མ། ཡི་དམ། མཁའ་འགྲོ་གསུམ་སྟེ། བྱིན་རླབས་དང་། དངོས་གྲུབ་དང་། འཕྲིན་ལས་ཀྱི་རྩ་བའམ་འབྱུང་གནས་ཡིན་པས་རྩ་བ་གསུམ་ཞེས་བརྗོད་དོ།། བླ་མ་ནི། ཚོགས་ཞིང་ཞལ་ཐང་ལྟར། སྟོན་པ་ཀུན་ཏུ་བཟང་པོ་ནས། ཚད་མེད་འོད་ལྡན། འཕྲུལ་གཤེན་སྣང་ལྡན། བཟའ་ཟ་རིང་བཙུན། འཆི་མེད་གཙུག་ཕུད། གསང་བ་འདུས་པ་རྣམས་ལ་དགོངས་བརྒྱུད་བླ་མ་ཆེ་དྲུག་ཟེར། དེ་ནས་སྟག་ལྷ་མེ་འབར། ཡོངས་སུ་དག་པ། མི་ལུས་བསམ་ལེགས། ཡེ་ཤེས་སྙིང་པོ། སྣང་བ་མདོག་ཅན། མུ་ཁྲི་བཙན་པོ་རྣམས་བྱོན།
བཞི་པ། གཡུང་དྲུང་བོན་གྱི་བསྟན་པ་ཇི་ལྟར་དར་ཚུལ། བོད་རྒྱལ་ཐོག་མ་གཉའ་ཁྲི་བཙན་པོའི་སྐབས་སུ་གཤེན་ནམ་འཁའ་སྣང་བ་མདོག་ཅན་དབུའི་མཆོད་གནས་ཀྱི་བླ་མར་བཀུར་ཞིང་། གཉའ་ཁྲིའི་སྲས་མུ་ཁྲི་བཙན་པོ་ནི་རྒྱལ་པོ་ཡང་ཡིན་ལ་བླ་མ་ཡང་ཡིན་ཏེ། མུ་ཁྲི་ཡན་ལ་གོང་མ་ཆེ་དྲུག་ཅེས་སྤྱི་སྤུངས་བླ་མ་བརྒྱུད་པའི་གཙོ་བོར་བྱེད། དེ་ནས་ཧ་ར་ཅི་པར་རམ་ཡེ་ཤེས་བླ་མ་སོགས་གདུང་བརྒྱུད་བཅུ་གསུམ། མཁས་པ་མི་བཞི། ལོ་པཎ་གཤེན་བརྒྱད། བོན་ཆེན་བཞི་བཅུ། དྲན་པ་ཡབ་སྲས་སོགས་ཞང་བོད་ཀྱི་པཎ་གྲུབ་དགུ་བཅུ་རིམ་པར་བྱོན་པ་ནི། གཉའ་ཁྲི་ནས་ཁྲི་སྲོང་གི་བར་དུ་རྒྱལ་པོའི་ཆབ་སྲིད་དང་། བོན་གྱི་བསྟན་པ་གཉིས་མཉམ་དུ་བྱུང་བ་ལ། རྒྱལ་གཤེན་བསྟན་པ་མཉམ་དར་ཞེས་སུ་གྲགས། དེ་ཡང་བོད་ཀྱི་རྒྱལ་པོ་རེ་རེ་ལ། སྐུ་བསྲུང་བའི་གཤེན་ཆེན་རེ་རེ། དབང་ལུང་ཁྲིད་མན་ངག་དང་བཅས་པ་གནང་བའི་དབུ་བླ་རེ་རེ་ཡོད་པ་ནི། བསྟན་འབྱུང་རྣམས་ལས་ཤེས་ལ་འདིར་མ་བྲིས། དེ་ལས་ཀྱང་གནམ་གྱི་ཁྲི་བདུན་གྱིས་བོན་རིན་པོ་ཆེ་སྤྱི་སྤུངས་སྐོར་གསུམ་ཉམས་སུ་བླངས་ནས། ཡི་དམ་ལྷ་དང་དབྱེར་མེད་དུ་གྱུར་ཏེ། གདོས་བཅོས་ཀྱི་ཕུང་པོ་ལྷག་མེད་དུ་སངས་རྒྱས་པ་ཡོད་ལ། ཁྲི་བདུན་ལ་བང་སོ་མེད་པར་གནམ་དུ་བཏབ་ཅེས་པའི་ཐ་སྙད་ཆགས། གྲི་གུམ་གྱིས་བོན་བསྟན་བསྣུབས་ནས་བོན་ལོག་པ་དར་བར་བྱས་ཀྱང་ཡུན་མ་རིང་། ལོ་བཅུ་གསུམ་ནས་སྤུ་དེ་གུང་རྒྱལ་གྱིས་སྲིད་བཟུང་ནས་གདུང་རྒྱུད་བཅུ་གསུམ་གྱི་བསྟན་པ་དར་བར་མཛད། བོད་རྒྱལ་ཉེར་བརྒྱད་པ་ཐོ་ཐོ་རི་ཡང་། གསང་སྔགས་འཆང་བ་ཡིན་པར་མ་ཟད། རྫོགས་ཆེན་པའང་ཡིན་པས་བོན་ཆེན་གཉན་བཙན་ཞེས་མཚན་ཐོགས། སྲོང་བཙན་སྒམ་པོ་ཡང་རྫོགས་ཆེན་རྣལ་འབྱོར་བ་ཡིན་པ་གསུང་མགུར་གྱིས་ཤེས། ཁྲི་སྲོང་གི་སྐུ་ཚེ་སྨད་ལ་བོན་བསྟན་ནུབ་པ་ཡང་བོད་རང་དུ་ཡོད་པའི་ཆོས་བོན་ལ་དད་མཁན་དང་། རྒྱ་གར་ནས་ཡོང་བའི་ཆོས་ལ་དད་མཁན་བར་རྩོད་པ་ཤོར་ནས་རྒྱལ་བློན་འབངས་གསུམ་མི་བདེ་བར་གྱུར། གླང་དར་གྱིས་རྩོད་པ་དེ་མེད་པར་གཏོང་ཆེད་ཆོས་ལུགས་གཉིས་ཀ་མེད་པར་བཏང་། ཆབ་སྲིད་ཁོ་ནས་སྐྱོང་བར་འདོད་ཀྱང་ལྷ་ལུང་དཔལ་རྡོས་བསད། མཐར་བོན་ཆོས་གཉིས་སླར་དར་བ་ལ་བསྟན་པ་ཕྱི་དར་གྱི་ཐ་སྙད་བཏགས། དེ་ཡན་ཆད་བསྟན་པ་སྔ་དར་གྱི་བླ་མ་རྣམས་སོ། །
འདུལ་བརྒྱུད་བླ་མའི་གཙོ་བོ་ཡང་སྔ་དར་སྐབས་རྟག་གཟིགས་དམུ་ཚ་ཏྲ་ཧེ་ནས་རིམ་བཞིན་ཞང་ཞུང་རྫུ་འཕྲུལ་ཡེ་ཤེས་སོགས་དང་། ག་ཅུ་གཙུག་ཕུད་རྒྱལ་བའི་སློབ་མ་ཡང་གོང་ཡེ་ཤེས་རྒྱལ་བ་དང་། ཕམ་ཤི་དཔལ་གྱི་དབང་ཕྱུག་གཉིས་ནི། བོད་ཀྱི་བཙུན་པ་འདུལ་འཚིན་ཐོག་མ་རྣམ་གཉིས་ཡིན། དེ་ནས་སྡེ་བཙུན་རབ་གསལ། ཡེ་ཤེས་ཚུལ་ཁྲིམས། མུ་ཟི་གསལ་བཟང་སོགས་བྱོན། མུ་ཟི་ནི་མི་ལོ་སྟོང་དང་བརྒྱད་བརྒྱར་འགོག་པར་བཞུགས། ད་ལྟ་བོད་ཡུལ་དུ་འདུལ་བ་མ་ཉམས་པ་དེའི་བཀའ་དྲིན་ཡིན། དེ་ནས་སོག་སྟོན་ཁྲི་འབར་ཚུལ་ཁྲིམས་སོགས་དང་། བླ་ཆེན་དགོངས་པ་རབ་གསལ་སོགས་མཁན་བརྒྱུད་རིམ་པར་བྱོན་པ་རྣམས་འདུལ་བ་བརྒྱུད་པའི་བླ་མའི་གཙོ་བོར་བྱེད་དེ་འདུལ་བརྒྱུད་ཞལ་ཐང་ལྟར་རོ། །
ཕྱི་དར་སྐབས་མདོ་སྔགས་ཟུང་འབྲེལ་དུ་དར་བར་མཛད་པའི་བླ་མ་གྲགས་ཆེ་བ་འགའ་ཙམ་གྱི་མཚན་བརྗོད་ན། རབ་བྱུང་མ་ཚུགས་གོང་དུ། རྗེ་བཙུན་བྱང་བ་ཁྲོ་ཚང་འབྲུག་ལྷ་གཤེན་སྟོན་ཀླུ་ཡི་དབང་པོ། བྲུ་ཆེན་ནམ་མཁའ་གཡུང་དྲུང་། རྒྱལ་སྲས་ཞུ་ཡས་ལེགས་པོ། སྤ་སྟོན་དཔལ་མཆོག་རྒྱལ་བ། རྨེའུ་ལྷ་རི་གཉན་པོ། གཏེར་སྟོན་ཁུ་ཚ་ཟླ་འོད་སོགས་བྱོན། (རབ་བྱུང་དང་པོའི་ནང་།)རྗེ་བཙུན་དམ་པ་དགོངས་མཛོད་རི་ཁྲོད་པ། བྲུ་ཤ་རྗེ་བཙུན་དམ་པ། རྨེའུ་མཁས་པ་དཔལ་ཆེན། ཡར་མེ་བ་ཤེས་རབ་འོད་ཟེར། གཉེན་འཐིང་ཤེས་རབ་རྡོ་རྗེ། བླ་མ་སྨན་གོང་བ་སོགས་བྱོན། (རབ་བྱུང་གཉིས་པར།)བཞེད་སྟོན་དངོས་གྲུབ་གྲགས་པ། ལུང་བོན་ལྷ་གཉན། གྱེར་མི་ཉི་མ་འོད་ཟེར། རྨ་སྟོན་སྲོལ་འཛིན། ཞུ་ཆེན་ཡེ་ཤེས་རིན་ཆེན། གཡོར་བོ་མེ་དབལ། སུམ་སྟོན་ལྷ་འབུམ། གུ་རུ་རྣོན་རྩེ་སོགས་བྱོན།(རབ་བྱུང་གསུམ་པར།)རྗེ་དམ་པ་རང་གྲོལ། དཔོན་གསས་ཁྱུང་རྒོད་རྩལ། འགྲོ་མགོན་བློ་གྲོས་རྒྱལ་མཚན་སོགས་བྱོན། (རབ་བྱུང་བཞི་པར།)བྲུ་འདུལ་བ་རྒྱུལ་མཚན། རྒྱལ་བ་གཡུང་དྲུང་། གཅུང་ནམ་མཁའ་འོད་ཟེར། བོན་ཞིག་གཡུང་དྲུང་གླིང་པ་སོགས་བྱོན། (རབ་བྱུང་ལྔ་པར།)མཐའ་བྲལ་བསོད་ནམས་རྒྱལ་མཚན། བསོད་ནམས་བློ་གྲོས། སོག་བཙུན་ཡེ་ཤེས་རྒྱལ་མཚན། མཚུངས་མེད་བསོད་ནམས་བློ་གྲོས། གཅུང་ནམ་མཁའ་བསོད་ནམས། རྟོགས་ལྡན་རི་བ་འབྲུག་གསས། ཁོད་པོ་བློ་གྲོས་ཐོགས་མེད་སོགས་བྱོན། (རབ་བྱུང་དྲུག་པར།)རྗེ་མཉམ་མེད་ཤེས་རབ་རྒྱལ་མཚན། རྒྱལ་ཚབ་རིན་ཆེན་རྒྱལ་མཚན། སྤྲུལ་སྐུ་བློ་ལྡན་སྙིང་པོ། གཤེན་ཉི་མ་རྒྱལ་མཚན། ཁྲོ་གཉན་རྒྱལ་མཚན་སོགས་བྱོན།(རབ་བྱུང་བདུན་པའི་ནང་།)རྒྱལ་བ་མཉམ་མེད་ཆེན་པོས་གཙང་ཐོབ་རྒྱལ་དཔལ་ལྡན་སྨན་རིའི་དགོན་སྡེ་བཏབ། དེ་ནས་བཟུང་སྨན་རིའི་མཁན་རབས་རིམ་པར་བྱོན་པ་རྣམས་ནི། སྨན་རི་དང་གཡུང་དྲུང་གླིང་གི་དགོན་སྡེ་མཆོག་གི་གདན་རབས་ལྟར་རོ། །སྐྱང་འཕགས། དོ་འཕགས། གཙོ་འཕགས་ཞེས་འཕགས་པ་རྣམ་གསུམ་དང་། ཞིག་ཆེན་བཅོ་བརྒྱད་སོགས་དང་། བྲུ་ཞུ་སྤ་རྨེའུ་བཤེན་ཚང་ཁྱུང་པོ་སོགས་གྲྭ་ས་ཆེནཔོ་རྣམས་ཀྱི་བླ་མ། སྤ་བཟང་པོ་བཅུ་གསུམ། སྤ་ཉི་མ་འབུམ་གསལ། སྤ་བསྟན་པ་འབྲུག་གྲགས། ཁྱུང་སྤྲུལ་འཇིགས་མེད་ནམ་མཁའ། ཁྱུང་པོ་སྨོན་ལམ་རིན་ཆེན། བཟོད་པ་རིན་ཆེན། སྣང་གསལ་རིན་ཆེན་སོགས་མང་དུ་བྱོན། མདོ་སྨད་དུ། སྐྱང་སྤྲུལ་ནམ་མཁའ་རྒྱལ་མཚན། ཡོན་ཏན་རྒྱལ་མཚན། དོ་འཕགས་ཆེན་པོ། ཉི་མ་སཛིན། ཀུན་དགའ་རྒྱལ་མཚན། གྲུབ་ཐོབ་བསྟན་པ་དར་རྒྱས། བློ་གྲོས་ཐོགས་མེད། ཀུན་དགའ་ཕུན་ཚོགས། རྟོགས་ལྡན་གཡུང་དྲུང་ཚུལ་ཁྲིམས། སྐྱབས་མཆོག་བསོད་ནམས་ཕུན་ཚོགས། སྣང་ཞིག་ནམ་མཁའ་བློ་གྲོས། སྣང་ཞིག་བསྟན་པའི་ཉི་མ། རྒྱ་འོབ་བསྟན་པ་རབ་རྒྱས། རྩེ་ཞིག་སྟོང་ཉིད་བྱ་འཕུར། དྲུང་རམས་པ་ཤེས་རབ་རྣམ་རྒྱལ། ཆོས་རྗེ་རྒྱལ་བ་ཚུལ་ཁྲིམས། བོན་བརྒྱ་རང་ཤར་རིག་གྲོལ། སྦ་སར་ནམ་མཁའ་དབང་ཕྱུག ཤར་རྫ་བཀྲ་ཤིས་རྒྱལ་མཚན། གཏེར་ཆེན་གསང་སྔགས་གླིང་པ། ཚུལ་ཆེན་བསྟན་པའི་རྒྱལ་མཚན། དཔྲ་སྟོན་སྐལ་བཟང་རྒྱལ་མཚན། བོན་བརྒྱ་གཡུང་དྲུང་ཕུན་ཚོགས། གྲུབ་དབང་ནམ་མཁའ་རྒྱལ་མཚན། སྐྱོང་སྤྲུལ་ལུང་རྟོགས་རྒྱ་མཚོ། རྩེ་ཞིག་གཡུང་དྲུང་དབང་རྒྱལ་སོགས་རིམ་པར་བྱོན་པ་ནི་ཚོགས་ཞིང་དང་བླ་མ་ཀུན་འདུས་ཀྱི་ཞལ་ཐང་ལྟར་རོ།། 《བོད་ཀྱི་རིག་གནས་སྒྱུ་རྩལ་ཀུན་འདུས་ཞལ་ཐང་ཆེན་མོ།》ལས་བཤུས།
འཕྲིན་སྟེགས། weikangba

robotstxt: allowed

filter: keep


text: དབྱི་ཞའོ་ཀོང་། ཏིང་ལའེ་ཧང་། ཏིང་ཞུའེ་ཏུང་། ཏིང་ཤུའེ་ཞང་། ཡུས་ཝེ་གོ ཡུས་ཀྲུང་ཧྥུའུ། དབན་ལི་ཅུན། ཞི་ཅིན་ཕིང་། མཱ་པེའོ(ཀྲོང་རིགས) མཱ་ཤིང་རུའེ། ཝང་ཉིང(དྲག་ཆས་ཉེན་རྟོག་པ) ཝང་ཅུན། ཝང་ཡུང་། ཝང་ཁྲེན། ཝང་དབྱི། ཝང་ཞའོ་ཧུང་། ཝང་ཡུས་ཕུའུ། ཝང་ཀྲེང་ཝུའེ(ཧུད་རིགས) ཝང་ཏུང་མིང་། ཝང་ཏུང་ཧྥུང་། ཝང་འར་ཁྲེང་། ཝང་ཀྲེ་མིན། ཝང་ཀྲེ་ཀང་། ཝང་ཧུའུ་ཉིང་། ཝང་གོ་ཧྲེང་། ཝང་ཅན་ཅུན། ཝང་ཅན་ཝུའུ། ཝང་ཞའོ་ཏུང་། ཝང་ཞའོ་ཧུའེ། ཝང་ཅ་ཧྲེང་། ཝང་མོང་ཧུའེ། ཡིའུ་ཆོན། ཁྲེ་ཅུན། དབྱི་ལི། པ་དབྱིན་ཁྲའོ་ལུའུ(སོག་རིགས) པ་ཐེར(སོག་རིགས) ཨའེ་ལི་ཀེང·དབྱི་མིང་པ་ཧའེ(ཡུ་གུར་རིགས) ཧྲེ་ཐའེ་ཧྥུང་། པུའུ་ཞའོ་ལིན(མོ། སོག་རིགས) ལུའུ་ཀྲེན་ཀུང་། པའེ་ཁྲུན་ལི(མན་ཇུ་རིགས) ཅི་པིན་ཤོན། པི་ཅིན་ཆོན། ཆུས་ཆིང་ཧྲན། ཀྲུའུ་ཧྲེང་ལིང་། ལིའུ་ཆི། ལིའུ་ལེ། ལིའུ་ཧེ། ལིའུ་ཧྲེ་ཡུས། ལིའུ་དབན་ལུང་། ལིའུ་ཆི་པའོ། ལིའུ་གོ་ཀྲུང་། ལིའུ་གོ་ཀྲེ། ལིའུ་ཅིང་གོ ལིའུ་ཅེ་དབྱི། ལིའུ་ཀྲེན་ལི། ལིའུ་ཅ་དབྱི། ལིའུ་ཚི་ཀུའེ། ལིའུ་གཡོད་ཅུན། ཆེ་དགྲ་ལྷ(བོད་རིགས) ཨན་ཀྲའོ་ཆིང (ཞི་པོ་རིགས) ཞུས་ཆིན། ཞུས་ཡིའུ་ཧྲེང་། ཞུས་ཏ་ཀྲེ ཞུས་ཆི་ལེའང་། རོན་ཁྲེང་ཧྥ། སུན་ཀྲེ་ཀང་། སུན་ཅིན་ལུང་། སུན་ཧྲའོ་ཁྲེང་། སུན་ཁྲུན་ལན(མོ) ཏུའུ་ཅ་ཧའོ། ལི་དབྱི། ལི་ཞི། ལི་པིན(མོ། རྒྱལ་ཁབ་ལས་ཁུངས) ལི་ཆང་། ལི་ཀན་ཅེ། ལི་ཞའོ་ཕེང་། ལི་ཧྥུང་པིའོ། ལི་ཡུས་ཧྥུའུ། ལི་ཁྲོན་ཀོང་། ལི་ཅི་ཧེང་། ལི་ཁེ་ཆང་། ལི་ཙུའོ་ཁྲེང་། ལི་ཧྲང་ཧྥུའུ། ལི་གོ་ཡིང་། ལི་ཆའོ་མིང་། ལི་ཞའོ་ཧུང་། ལི་ཧུང་ཀྲུང་། ལི་ཅིན་པིན། དབྱང་ཞུའེ་ཅུན། དབྱང་ཅེ་ཁྲེ། དབྱང་ཀྲེན་ཝུའུ། དབྱང་ཞའོ་ཏུའུ། ཤའོ་ཅེ། ཤའོ་ཡ་ཆིང་། ཝུའུ་ཧྲེ་ཀྲོའུ། ཝུའུ་དབྱིང་ཅེ། ཝུའུ་ཀྲེང་ལུང་། ཆིའུ་ཞུའེ་ཆང་། ཧོ་ཕིང(བཅིངས་འགྲོལ་དམག) ཧོ་ལི་ཧྥུང་། དབྱིང་ཡུང་། ལེང་རུང་། དབང་ཡང་། དབང་ཡུང་ཆིང་། ཧྲེན་ཅིན་ལུང་། ཧྲེན་ཞའོ་མིང་། ཧྲེན་གཡོད་གཡོད (མོ) ཧྲེན་ཏེ་ཡུང་། ཧོའེ་ཅིན་ཕུང་། སུང་ཏན། སུང་ཐའོ། སུང་ཤིའུ་ཡན(མོ) ཀྲང་ཅུན(རྒྱལ་ཁབ་ལས་ཁུངས) ཀྲང་ཡིའུ་ཞ། ཀྲང་ཧྲེང་མིན། ཀྲང་ཆིང་ཝེ། ཀྲང་ཆིང་ལི། ཀྲང་ཅི་ནན། ཀྲང་གོ་ཆིང་། ཀྲང་ཁྲུན་ཞན། ཀྲང་ཞའོ་མིང་། ཀྲང་དབྱི་ཅུང་། ལུའུ་ཧའོ། ཁྲེན་ཞི། ཁྲེན་ཝུའུ(ཀྲོང་རིགས) ཁྲེན་ཧའོ། ཁྲེན་ཝུན་ཆིང་། ཁྲེན་ཅི་ཉིང་། ཁྲེན་ཆོན་གོ ཁྲེན་ཆིའུ་ཧྥ(མེའོ་རིགས) ཁྲེན་པའོ་ཧྲེང་། ཁྲེན་རུའེ་འར། ཁྲེན་མིན་ཨེར། ནུའར་ལན·ཨ་པུའུ་ཏུའུ་མན་ཅིན(ཧ་སག་རིགས) མེའོ་ཝེ། མེའོ་ཧྭ། ཀོའུ་ཀྲུང་ཝུན། ཧྥན་ཞའོ་ཅུན། ལིན་ཏུའོ། ཧྲང་ཧུང་། ཅིན་ཀྲོང་ལུང་། ཀྲོའུ་ཆང་། ཀྲོའུ་ཡ་ཉིང་། ཀྲེང་ཧོ། ཀྲེང་ཝེ་ཕིང་། ཀྲེན་ཞའོ་སུང་། མོང་ཞང་ཧྥེང་། ཀྲའོ་ལེ་ཅི། ཀྲའོ་ཁེ་ཀྲི། ཀྲའོ་ཙུང་ཆི། ཧའོ་ཕུང་། ཧུའུ་ཧོ་ཕེང་། ཧུའུ་ཙེ་ཅུན(མོ) ཧུའུ་ཁྲུན་ཧྭ། ཤན་ཧུའེ(མོ། ཧུད་རིགས) ཀྲུང་ཧྲན། ཞིན་ཁྲུན་ཡིང(མོ) ཧུའུ་ཅན་གོ ལོའུ་ཆིན་ཅན། བློ་བཟང་རྒྱལ་མཚན(བོད་རིགས) ལུའོ་ཧུའེ་ཉིང་། ཆིན་ཧྲེང་ཞང་། ཡོན་ཅ་ཅུན། ཡོན་ཡུས་པོ། ཡོན་ཧྲུའུ་ཧུང་། ཉེ་ཁྲེན་ཞི། ལི་ཀྲན་ཧྲུའུ། ཆན་ཞའོ་ཆན། ཐེ་ཉིང(མོ) ཉི་གཡོད་ཧྥུང་། ཞུས་ལིན། ཞུས་ལེ་ཅང་། ཞུས་ཨན་ཞང་། ཀའོ་ཅིན། ཀུའོ་ཧྲེང་ཁུན། ཀུའོ་ཧྲུའུ་ཆིང་། ཐང་རེན་ཅན། ཧོང་མིང་། ཧོང་ཧྲུའུ་ཧུང་། ཧོང་ཁུན་མིང་། ཧོང་ཧྲུའུ་ཞན། ཚའོ་ཅན་མིང་། ཀུང་ཀྲེན། ཧྲེང་པིན། ཞུའེ་ཁེ་ལའེ་ཐི·ཀྲ་ཁེའར(ཡུ་གུར་རིགས) ཨེ་ཅིང་ཕིང་། ལུའུ་ཤིན་ཧྲེ། ཁྲིན་དབྱི་ཆིན(མོ། པའེ་རིགས) ཕུང་ཆིང་ཧྭ། ཅང་ཁྲའོ་ལེའང་། ཧན་ཀྲེང་། ཧན་ཝེ་གོ ཧན་ཁྲང་ཧྥུའུ། ཧྥུའུ་ཀྲེང་ཧྭ། ཤེ་ཕུའུ་ཀྲན། ལུའོ་དབྱང་ཧྲེང་། ཚའེ་ཆི། ཚའེ་མིང་ཀྲའོ། ལུའོ་ཧྲུའུ་ཀང་། ལི་ཧུའོ་ཧུའེ། ཕན་ལི་ཀང་། མུའུ་ཧུང་། ཝུའེ་ཧྥུང་ཧོ་བཅས་སོ།


text:
སྲིད་སྐྱོང་མཆོག་གིས་དོལ་རྒྱལ་རྗེས་འབྲང་པའི་ཚུལ་མིན་བྱ་སྤྱོད་སྐོར་ལ་གསར་འགོད་གསལ་བསྒྲགས་སྤེལ་བ།
༄༅། །ཕྱི་ལོ་ ༢༠༡༤ ཟླ་ ༥ ཚེས་ ༨ ཉིན་གྱི་ཕྱེད་ཡོལ་ཆུ་ཚོད་ ༡༢།༣༠ ཐོག་ཕྱི་དྲིལ་ལྷག་པ་ཚེ་རིང་དྲན་རྟེན་ཚོགས་ཁང་ནང་བོད་མིའི་སྒྲིག་འཛུགས་ཀྱི་དཔལ་ལྡན་སྲིད་སྐྱོང་བློ་བཟང་སེང་གེ་མཆོག་གིས་བོད་པའི་གསར་འགོད་པ་ཁྱོན་མི་གྲངས་ ༢༠ བརྒལ་བ་ལྷན་འཛོམས་བྱུང་བ་རྣམས་ལ་དོལ་རྒྱལ་རྗེས་འབྲངས་པའི་ཚུལ་མིན་བྱ་སྤྱོད་སྐོར་ལ་གསར་འགོད་གསལ་བསྒྲགས་སྤེལ་དོན། ཚང་མས་མཁྱེན་གསལ་ལྟར། ༸གོང་ས་༸སྐྱབས་མགོན་ཆེན་པོ་མཆོག་གིས་ཡུ་རོབ་རྒྱལ་ཁབ་ཁག་ནང་མཛད་འཕྲིན་བསྐྱངས་དང་སྐྱོང་མུས་རེད། དམིགས་བསལ་ནོར་ཝེའི་རྒྱལ་ཁབ་ནང་མཛད་འཕྲིན་སྐྱོང་བཞིན་ཡོད། མཛད་འཕྲིན་ཧ་ཅང་རྒྱས་པ་ཡོང་གི་ཡོད་པ་ང་ཚོ་ཚང་མས་མཁྱེན་གསལ་རེད། དམིགས་བསལ་ནོར་ཝེ་ནང་ནོར་ཝེ་མི་དམངས་ནས་༸གོང་ས་མཆོག་ལ་དགའ་བསུའི་ཕེབས་བསུ་གཟབ་རྒྱས་ཞུ་བཞིན་ཡོད། བདུན་ཕྲག་གཉིས་ཙམ་གོང་གསར་འགྱུར་བརྒྱུད་ལམ་ཁག་ནང་དམིགས་བསལ་གླེང་སློང་མང་དག་ཅིག་བྱུང་ཡོད། གསར་འགྱུར་བརྒྱུད་ལམ་ཁག་ནས་ཡིན་རུང་༸གོང་ས་༸སྐྱབས་མགོན་ཆེན་པོ་མཆོག་ནོར་ཝེར་ཆིབས་སྒྱུར་བསྐྱང་རྒྱུར་དགའ་བསུ་དང་ཕེབས་བསུ་ཞུས་པའི་ཐོག་དམིགས་བསལ་གནད་དོན་གཅིག་ག་རེ་གསུང་གི་འདུག་ཅེ་ན། རྒྱ་ནག་གཞུང་གིས་གནོན་ཤུགས་འོག་ནོར་ཝེའི་གཞུང་གི་གནད་ཡོད་མི་སྣ་ཚོས་༸གོང་ས་མཆོག་དང་མཇལ་འཕྲད་མ་ཞུས་པ་དེ་ནི་རྩ་བ་ནས་འགྲིག་གི་མེད། ཅེས་གསར་འགྱུར་བརྒྱུད་ལམ་ཁག་ནས་གཅིག་མཚུངས་གསུང་གི་འདུག
མི་དམངས་ནས་ཀྱང་གཞུང་གི་གནད་ཡོད་མི་སྣས་མཇལ་འཕྲད་མ་ཞུས་པ་དེར་མོས་མཐུན་མེད་པ་དང་༸གོང་ས་མཆོག་ནོར་ཝེར་ཆིབས་སྒྱུར་བསྐྱངས་པ་ནི་བཀའ་དྲིན་ཆེན་པོ་ཡིན་པའི་རྣམ་པ་ཤུགས་ཆེ་སྟོན་གྱི་འདུག འོན་ཀྱང་བློ་ཕམ་དགོས་པ་ཞིག་ལ། དོལ་རྒྱལ་བསྟེན་མཁན་ཉུང་ཤས་ཤིག་དང་དེའི་ནང་ནས་ལྔ་བཅུ་དྲུག་ཅུ་ཙམ་ཡོད་པ་རྣམས་མང་ཆེ་བ་ཕྱི་རྒྱལ་གྱི་མི་རིགས་ཆགས་འདུག ཁོ་པ་ཚོས་གསར་འགྱུར་བརྒྱུད་ལམ་ཁག་ནང་༸གོང་ས་མཆོག་ནོར་ཝེར་ཆིབས་སྒྱུར་བསྐྱངས་སྐབས་ནོར་ཝེའི་གཞུང་གི་གནད་ཡོད་མི་སྣས་མཇལ་འཕྲད་མ་ཞུས་པ་དེར་རྒྱབ་སྐྱོར་ཡོད། ཅེས་བརྗོད་འདུག དེ་ནི་བློ་ཕམ་དགོས་པའི་གནས་ཚུལ་ཡིན་པ་མ་ཟད། ཧ་ཅང་ཐབས་སྐྱོ་པོ་རེད། དོལ་རྒྱལ་བསྟེན་མཁན་ཚོས་ཆོས་དད་རང་དབང་དང་འགྲོ་བ་མིའི་ཐོབ་ཐང་ཁར་འཁྱེར་བ་ཙམ་ལས་ཆབ་སྲིད་རགས་པ་རང་འཁྲབ་བཞིན་ཡོད་པ་ཧ་ཅང་གསལ་པོ་ཆགས་ཡོད། རྒྱ་ནག་གཞུང་གིས་གནོན་ཤུགས་འོག་ནོར་ཝེའི་གཞུང་གི་གནད་ཡོད་མི་སྣས་༸གོང་ས་མཆོག་དང་མཇལ་འཕྲད་མ་ཞུས་པ་དེར་རྒྱབ་སྐྱོར་ཡོད། ཅེས་དོལ་རྒྱལ་བསྟེན་མཁན་ཞིག་གིས་ཤོད་སྐབས། རྒྱ་ནག་གཞུང་གིས་ཆབ་སྲིད་ཐོག་བེད་སྤྱོད་གཏོང་གི་ཡོད་པ་ཧ་ཅང་གསལ་པོ་ཆགས་ཡོད། དེར་མཐའ་གཅིག་ཏུ་ངོ་རྒོལ་ཡོད་ཅེས་བཀའ་ཤག་གི་ཚབ་ཞུས་ཏེ་ཞུ་རྒྱུ་ཡིན།
དེ་ནས་དོལ་རྒྱལ་ཚོགས་པས་དུས་ད་ལྟ་བར་དུ་གླེང་སློང་བྱེད་བཞིན་པ་ནི། བཙན་བྱོལ་སྤྱི་ཚོགས་ནང་དོལ་རྒྱལ་བསྟེན་མཁན་ཚོར་ཆོས་དད་རང་དབང་དང་འགྲོ་བ་མིའི་ཐོབ་ཐང་མེད་པ་མ་ཟད། སློབ་གྲྭ་དང་གཞིས་ཆགས་ཁག་ནང་དབྱེ་འབྱེད་བྱེད་ཀྱི་ཡོད་པའི་གཞི་མེད་ཀྱི་སྐྱོན་འཛུགས་མང་དག་ཅིག་བྱེད་བཞིན་ཡོད། ཞིབ་ཚགས་ཐོག་གཟིགས་ན། སྤྱིར་བཏང་དེའི་ཐོག་རྒྱ་གར་གྱི་འགྲོ་བ་མིའི་ཐོབ་ཐང་གི་བསྟི་གནས་ཁག་དང་རྒྱལ་སྤྱིའི་འགྲོ་བ་མིའི་ཐོབ་ཐང་ཚོགས་པ། ལྡི་ལིའི་ཁྲིམས་ཁང་བཅས་ནས་ཀྱང་དེ་དག་གཞི་མེད་ཡིན་པའི་ཁྲིམས་ཐག་བཅད་པའི་གནད་དོན་ཆགས་ཡོད། དེའི་ནང་ནས་རྡ་སར་མཚན་ཉིད་གྲྭ་ཚང་གི་དགེ་བཤེས་ལགས་བཀྲོངས་པའི་སྐོར་ལ་རྒྱལ་སྤྱིའི་ (Interpol) ཨི་ཊར་པོལ་ཐོག་ནས་ཡིན་རུང་ཞིབ་འཇུག་བྱས་ཡོད། འོན་ཀྱང་ད་ལྟ་ཁོ་པ་ཚོས་གཞི་མེད་སྐྱོན་འཛུགས་རྣམས་ཆོས་དད་རང་དབང་མི་འདུག་ཅེས་ཤོད་སྐབས། ད་རེས་བཀའ་ཤག་ནས་དམིགས་བསལ་གསལ་བཤད་ཞུ་འདོད་ག་རེ་བྱུང་ཞེ་ན། བོད་མི་སུ་ཞིག་ཡིན་རུང་དཔྱ་ཁྲལ་ལག་དེབ་དགོས་ཀྱི་ཡོད། དཔྱ་ཁྲལ་ལག་དེབ་དཔལ་འབྱོར་ལས་ཁུངས་ནས་གནང་གི་ཡོད། རྒྱ་གར་ལ་གནས་ཐུབ་ཐབས་བྱེད་པར་ (R.C) སྐྱབས་བཅོལ་ལག་དེབ་དགོས་ཀྱི་ཡོད། སྐྱབས་བཅོལ་ལག་དེབ་རྒྱ་གར་གཞུང་ནས་གནང་གི་ཡོད། འོན་ཀྱང་དེ་ཐོབ་པར་ས་གནས་འགོ་འཛིན་དང་བདེ་སྲུང་ལས་ཁུངས་ཀྱི་རྒྱབ་གཉེར་དགོས་ཀྱི་ཡོད། བོད་མི་སུ་ཞིག་ཡིན་རུང་ཕྱི་རྒྱལ་དུ་འགྲོ་ཆེད་ (I.C) དེབ་སེར་པོ་དགོས་ཀྱི་ཡོད། དེབ་སེར་པོ་རྒྱ་གར་གཞུང་ནས་གནང་གི་ཡོད་ཀྱང་དེར་རྒྱབ་གཉེར་བོད་མིའི་སྒྲིག་འཛུགས་ནས་གནང་དགོས་ཀྱི་ཡོད།
དེར་བརྟེན་རྒྱ་གར་ལ་ཡོད་པའི་དོལ་རྒྱལ་བསྟེན་མཁན་ཚོ་གཞིས་ཆགས་ཁག་ཏུ་ཡོད་པ་ཡིན་ན། ཁོ་པ་ཚོ་མང་ཆེ་བར་དཔྱ་ཁྲལ་ལག་དེབ་ཡོད་པ་ཆགས་ཀྱི་ཡོད། དཔལ་འབྱོར་ལས་ཁུངས་ནས་དོལ་རྒྱལ་བསྟེན་མཁན་ཡིན་དང་མིན་གྱི་དབྱེ་བ་འབྱེད་ཀྱི་མེད། དཔྱ་ཁྲལ་ལག་དེབ་གཞིར་བཟུང་སློབ་གྲྭར་ཚུད་དང་མ་ཚུད། དེ་བཞིན་འཕྲོད་བསྟེན་དང་ཤེས་ཡོན་ཐོག་ལ་མཐུན་རྐྱེན་གང་ཞིག་ཡོད་ཀྱང་གཅིག་མཚུངས་གནང་གི་ཡོད། དམིགས་བསལ་རྒྱ་གར་ལ་གནས་པར་སྐྱབས་བཅོལ་ལག་དེབ་དགོས་ཀྱི་ཡོད། དེ་ཡང་བོད་མིའི་སྒྲིག་འཛུགས་ཀྱི་རྒྱབ་གཉེར་ཡོད་པའི་ཐོག་ནས་ཁོ་པ་ཚོར་རག་གི་ཡོད་པ་རེད་མ་གཏོགས་བོད་མིའི་སྒྲིག་འཛུགས་ཀྱི་རྒྱབ་གཉེར་མེད་ན་ཧ་ཅང་དཀའ་ལས་ ཁག་པོ་ཆགས་ཀྱི་རེད། གལ་སྲིད་བོད་མིའི་སྒྲིག་འཛུགས་ནས་དོལ་རྒྱལ་བསྟེན་མཁན་ཚོར་དབྱེ་བ་འབྱེད་དགོས་ཀྱི་ཡོད་ན། དཔྱ་ཁྲལ་ལག་དེབ་དང་སྐྱབས་བཅོལ་ལག་དེབ་ཐོག་དབྱེ་འབྱེད་བྱས་ཆོག་ཆོག་ཡོད་ཀྱང་ དུས་ད་ལྟ་བར་དུ་དབྱེ་བ་ཕྱེ་བའི་གནས་ཚུལ་ཤོད་རྒྱུ་མེད། དེར་བརྟེན་ང་ཚོས་བོད་མི་གཅིག་མཚུངས་ལ་གནང་བ་ལྟར་དོལ་རྒྱལ་བསྟེན་མཁན་ཚོར་བྱེད་ཀྱི་ཡོད་སྟབས། ཁོ་པ་ཚོ་རྒྱ་གར་དུ་གནས་ཐུབ་ཀྱི་ཡོད། དམིགས་བསལ་ཕྱི་རྒྱལ་དུ་འགྲོ་མཁན་ཡིན་ན་དེབ་སེར་པོ་དགོས་ཀྱི་ཡོད། དོལ་རྒྱལ་བསྟེན་མཁན་ཕྱི་རྒྱལ་དུ་ཡོད་མཁན་མང་ཆེ་བ་དེབ་སེར་པོ་འཁྱེར་ན་ཕྱིན་ པ་ཞིག་ཆགས་ཀྱི་ཡོད། དེ་དག་བོད་མིའི་སྒྲིག་འཛུགས་ཀྱི་རྒྱབ་གཉེར་ཡོད་པའི་ཐོག་ནས་བྱུང་བ་ཞིག་རེད། ཕལ་ཆེར་ཁོ་པ་ཚོ་སྐྱབས་བཅོལ་ཞུ་སྐབས་བཙན་བྱོལ་སྤྱི་ཚོགས་ནང་ཆོས་དད་རང་དབང་མེད་པ་རེད། ཅེས་སྐྱབས་བཅོལ་ཞུ་མདོག་ཁ་པོ་རེད།
འོན་ཀྱང་རང་ཉིད་ཀྱི་ལག་པར་ཡོད་པའི་ཡིག་ཆ་དེ་དག་བོད་མིའི་སྒྲིག་འཛུགས་ནས་རྒྱབ་སྐྱོར་གནང་བ་དེ་གསལ་ པོ་ཡིན་སྟབས། ཆོས་དད་རང་དབང་མེད་ན་ཨང་དང་པོ་སོ་སོའི་ལག་པར་ཡོད་པའི་ཕྱི་རྒྱལ་དུ་འགྲོ་རྒྱུའི་ཡིག་ཆ་དེ་ག་ནས་རག་པ་རེད་དམ། ཞེས་དྲི་བ་བཏང་ན་བོད་མིའི་སྒྲིག་འཛུགས་ཀྱིས་གནང་བ་ཞིག་ཆགས་ཡོད། བོད་མིའི་སྒྲིག་འཛུགས་ཀྱི་དབྱེ་འབྱེད་བྱེད་ཀྱི་མེད་པ་ཧ་ཅང་གསལ་སྟོན་བྱས་ཡོད། དེར་བརྟེན་ཁོང་ཚོས་བོད་མིའི་སྒྲིག་འཛུགས་ལ་སྐྱོན་འཛུགས་བྱས་པ་དེ་གཞི་མེད་ཡིན་པ་ཧ་ཅང་གསལ་པོ་ཆགས་ཀྱི་ཡོད། དེ་བཞིན་དོལ་རྒྱལ་བསྟེན་མཁན་ཚོས་ཨ་རི་དང་དེང་སྐབས་ཡུ་རོབ་ཁག་ཏུ་ངོ་རྒོལ་བྱེད་མཁན་མི་ཉུང་ཤས་ཤིག་ལས་མེད་ནའང། ༸གོང་ས་མཆོག་ལ་ངོ་རྒོལ་བྱེད་སྐབས་བརྡ་ལན་ཁོ་པ་ཚོ་ཆབ་སྲིད་འཁྲབ་པའི་ཐོག་ནས་མཚན་སྨད་ཞུ་མཁན་ཞིག་ཆགས་ཡོད། དོལ་རྒྱལ་ནི་དགེ་ལུགས་གཅིག་པུའི་གནད་དོན་མ་ཡིན་པར་ཆོས་བརྒྱུད་ཚང་མའི་གནད་དོན་ཆགས་ཡོད་པར་བརྟེན། ཆོས་བརྒྱུད་ཡོངས་རྫོགས་དང་བོད་ཕྱི་ནང་གཉིས་ཀྱི་བོད་མི་ཚང་མས་འགན་འཁུར་ལེན་དགོས་པ་ཧ་ཅང་གསལ་པོ་རེད། ཨ་རི་དང་རྒྱ་གར་གྱི་གསང་བའི་སྙན་ཐོའི་ནང་། དོལ་རྒྱལ་ཐོག་ནས་༸གོང་ས་༸སྐྱབས་མགོན་ཆེན་པོ་མཆོག་གི་སྐུ་ཕྱྭར་ཉེན་ཁ་ཡོད་པ་གསལ་ཡོད། དེར་བརྟེན་ཕྱི་ནང་གི་བོད་མི་ཚང་མས་འགན་ཁུར་ལེན་རོགས། ཞུ་རྒྱུ་ཡིན། ཞེས་གསར་འགོད་གསལ་བསྒྲགས་སྤེལ་གྲུབ་མཚམས་གསར་འགོད་པའི་དྲི་བར་ལན་འདེབས་གནང་ཡོད་པ་བཅས།


text:
རྩོམ་པ་པོ་རྒྱ་ཕྱུག་བསོད་ནམས་ཚེ་བརྟན།
ཉེ་ཆར་ཁོ་བོར་མཁས་དབང་རྒྱ་གྲོལ་གྱི༼སྐྱབས་འགྲོ་བྲན་གཡོག་གི་འདུ་ཤེས་ཡིན་ནམ༽ཞེས་པའི་དྲི་བ་དང་དྲིས་ལན་ཉིས་ཆར་དུ་བཀོད་པའི་གསུང་རྩོམ་དེ་ཐེངས་གཅིག་ཀློག་པའི་སྐལ་བ་དང་ལྡན་པར།སྔར་མཐོང་ཐོས་སུ་མ་གྱུར་བའི་གསུང་དུ་མ་དང་ཕྲད་པས།དངོས་གནས་ཤིང་ཁ་ཤོག་ལྕེ་ཅན་དེ་དག་དང་མཁས་པའི་རྣམ་དཔྱོད་ཀྱི་བར་ཐག་འདི་ཨང་སྙམ་པའི་སྨོན་སེམས་ཤིག་ཚོད་མེད་དུ་ཤོར་སོང་། རྩོམ་ཡིག་འདིའི་འཕྲོ་ཀློག » »
2,602 total views, no views today
ནང་དོན་གནད་བསྡུས། ཏུང་ཧོན་ཡིག་རྙིང་ལས་བོན་ཞེས་པའི་ཐ་སྙད་མང་དུ་བྱུང་སྟེ། དེ་དག་ཆོས་ལུགས་ཆོ་གའམ་རིམ་གྲོ་ལ་འཇུག་པར་མ་ཟད། ཆོ་ག་དེ་སྤེལ་བའི་གང་ཟག་བོན་པོ་ལའང་འཇུག གཞན་ཡང་ཏུང་ཧོང་ཡིག་རྙིང་དུ་བོན་དང་བོད་གཉིས་བརྗེ་སྤོར་བྱེད་པའི་སྲོལ་ཡོད་པ་དང༌། བཤད་པའམ་འདོན་པའི་དོན་སྟོན་པས་མིང་གཅིག་དོན་དུ་མ་ལ་འཇུག ཏུང་ཧོན་ཡིག་ཆ་ལས་སྲིད་པའི་རྒྱུད་ཀྱི་བོན་ལ་གཏོགས་པའི་བོན་སྒོ་ཆེན་པོ་ཞིག་བསྟན་ཡོད། བོན་གྱི་རིག་གནས་འདི་བོད་ཀྱི་དམངས་སྲོལ་དང་ཆོས་ལུགས། གཏམ་རྒྱུད་དང་འབྲེལ་བ་དམ་པས་བོད་ཀྱི་གཞི་རྩའི་རིག་གནས་དང༌། བོད་ཀྱི་རིག་གནས་ཀྱི་གྲུབ་ཆ་གལ་ཆེན་ཞིག་ཏུ་གྱུར་ཡོད།
བརྡ་ཆད་གཙོ་བོ། བོན་དང་བོན་པོ། ཏུང་ཧོན་ཡིག་རྙིང༌། གོ་དོན་མཐའ་དཔྱོད། རྩོམ་ཡིག་འདིའི་འཕྲོ་ཀློག » »
1,453 total views, no views today
བོད་གངས་ཅན་གྱི་རིག་གནས་རྩ་བ་བོད་རང་གི་ཡི་གེ་ཡིན། ཡི་གེ་དེ་དུས་ནམ་ཞིག་བྱུང་། བཟོ་མཁན་སུ་ཡིན། འཕེལ་རྒྱས་ཇི་ལྟར་བྱུང་བ་སོགས་བྲི་ན། གཟུ་བོའི་བློ་ཡིས་ཡང་དག་པར་དཔྱད་དགོས་པ་ལས་ཆོས་ལུགས་གྲུབ་མཐའ་གང་ལ་དགའ་ཞིང་དད་པ་རྒྱུ་མཚན་དུ་བྱས་ནས། དེའི་ཕྱོགས་བཟུང་སྟེ་ཆགས་སྡང་གི་གཏམ་ཁ་ནས་ཐོན་ཚད་དུ་སྨྲ་བ་མི་ལེགས། མི་རིགས་རང་གི་ཡི་གེའི་ཁུངས་མི་་་ཤེས་པ་དང་ཤེས་དགོས་ན་རྩོད་པ་ཅན་དུ་གྱུར་ན་ཆེས་མི་ལེགས། གྲུབ་མཐའི་ཕྱོགས་ཞེན་ཧ་ཅང་ཆེ་དྲགས་ན་མི་རིགས་རང་གི་ལོ་རྒྱུས་ལ་ཞིབ་འཇུག་ཡང་དག་པར་བྱེད་མི་ནུས། སྔར་གྱི་ལོ་རྒྱུས་དུ་མར་བསམ་གཞིག་བྱས་ནའང་རང་རང་གི་ཆོས་ལུགས་དར་རྒྱས་སུ་གཏོང་བའི་ཐབས་ཁོ་ནར་དམིགས་ནས་ལོ་རྒྱུས་འཁྱོག་པོར་བྲིས། རྩོམ་ཡིག་འདིའི་འཕྲོ་ཀློག » »
1,557 total views, no views today
དེང་སང་མཁས་བླུན་མང་པོ་ཞིག་ནས་ཞང་ཞུང་སྐད་ལ་སངས་རྒྱས་ཞེས་པའི་ཚིག་མེད་པ་དང་དེ་དུས་རབས་བརྒྱད་པར་གསར་བཟོ་བྱས་པར་བཤད་མཁན་འགའ་ཤས་སྣང་བས། དེ་ནི་བཤད་མཁན་རང་ཉིད་ལ་མཐོང་རྒྱ་དང་ཐོས་རྒྱ་ཆུང་བའི་དབང་གིས་མ་རྟོགས་པ་ཡིན་པ་ལས་བོན་པོའི་གཞུང་ལུགས་རྣམས་སུ་དེ་མེད་པ་མ་ཡིན་ཏེ། མ་རྒྱུད་སངས་རྒྱས་རྒྱུད་གསུམ་ལས་ཆེས་གསལ་བའོ། དེ་ཡང་གཞི་ཡེ་སངས་རྒྱས་པའི་རྒྱུད་ལས། ཞང་ཞུང་སྐད་དུ། ཨུ་ཡེ་ཐ་ཙན་མ་ཏྲ་ཤེ་རྐྱ་ཉི་རི་ཀུ་ཤུ་ཧ་སངས་གྱིན་ཏན་ཏྲ། བོད་སྐད་དུ། གསང་ཆེན་མཐར་ཐུག་མ་རྒྱུད་ཐུགས་རྗེ་ཉི་མ། གཞི་ཡེ་སངས་རྒྱས་པའི་རྒྱུད། ཅེས་དང་། ལམ་མངོན་སངས་རྒྱས་པའི་རྒྱུད་ལས། ཞང་ཞུང་སྐད་དུ། ཨུ་ཡེ་པྲ་ཏོག་ཐ་ཙོན་ཡ་པྲ་ཤེ་རྐྱ་ཉི་རི་སཾ་རྒྱུ་ད་སངས་གྱིན་ཏན་ཏྲ། བོད་སྐད་དུ། གསང་མཆོག་མཐར་ཐུག་མ་རྒྱུད་ཐུགས་རྗེ་ཉི་མ། ལམ་མངོན་སངས་རྒྱས་པའི་རྒྱུད། ཅེས་དང་། འབྲས་བུ་རྫོགས་སངས་རྒྱས་པའི་རྒྱུད་ལས། ཞང་ཞུང་སྐད་དུ། རྩོམ་ཡིག་འདིའི་འཕྲོ་ཀློག » »
1,586 total views, no views today
རྩོམ་པ་པོ། མཁས་དབང་ནམ་མཁའི་ནོར་བུ།
དུས་རིམ་གོང་མའི་ལོ་རྒྱུས་ཀྱི་དབུ་མ་བརྙེས་པའི་གོང་དེར་ཞང་ཞུང་གི་ཡུལ་དུ་མི་རབས་དུ་མ་ཞིག་བྱུང་ཡོད་པ་དང་། བོན་གྱི་ལུགས་འགའ་ཡང་དར་སྲོལ་བྱུང་ཡོད་པ་དེ་ལྟར་ན།དུས་སྐབས་དེ་དག་ཏུ་ཡི་གེའི་སྒོ་ནས་ཕན་ཚུན་བརྡ་སྤྲོད་པའམ་དེ་དང་ཕྱོགས་འདྲ་བའི་ཤེས་རིག་འགའ་རེ་བྱུང་མེད་པའི་ངེས་པ་ཅི་ཞིག་ཡོད།སྨོན་པའི་མི་བོ་ལུམ་ལུམ་ནས་གཤེན་རབ་མི་བོ་ཆེའི་ཡབ་རྒྱལ་བོན་ཐོད་དཀར་གྱི་བར་དམུ་རྒྱལ་གྱི་གདུང་རབས་བཅོ་བརྒྱད་བྱོན་ཡོད་པའི་ཚུལ།ཡ་ཐོག་ཞང་ཞུང་གི་བོན་རབས་བཤད་པའི་སྐབས་གསལ་བར་སྤྲོས་ཡོད་པའི་རྒྱལ་རབས་དེ་རྙེད་ཀྱི་རིང་ལ་ཕན་ཚུན་བརྡ་སྤྲོད་པའི་ཆ་རྐྱེན་དང་།རྒྱལ་ཁམས་ལ་དབང་བྱེད་པའི་ཆ་རྐྱེན་དུ་ཡི་གེའི་སྦྱོར་བ་ཅི་རིགས་ཤིག་བེད་སྤྱོད་བྱས་ཡོད་དམ་མེད་པའི་སྐོར་འདི་རིགས་ནི་ཆེས་སྔ་བའི་ལོ་རྒྱུས་ཤིག་ཡིན་པ་དང་། ལོ་རྒྱུས་དེ་རིགས་ཀྱི་ཁུངས་སྟོན་བྱེད་གནའ་བོའི་ཡིག་རྙིང་འགའ་ཞིག་ཀྱང་འཐོབ་ཏུ་མེད་པར་བརྟེན།ད་ལྟའི་དུས་སུ་རྟོགས་ཤིན་ཏུ་དཀའ་བ་ཡིན།དེ་ལྟར་ནའང་གཤེན་རབ་མི་བོ་ཆེས་བོན་བསྟན་ཅིང་། རྩོམ་ཡིག་འདིའི་འཕྲོ་ཀློག » »
1,469 total views, no views today


text:
-
-
- ཀློག་གྲངས་: 1183
དང་པོ། དགེ་རྒན་ནི། སློབ་གཉེར་ཁང་འདིའི་ཤེས་ཡོན་དང་ཀུན་སྤྱོད་ཡར་རྒྱས་འགྲོ་མིན་གྱི་རྩ་བ་དགེ་ རྒན་ལ་རག་ལས་པས། ཐོག་མར་དགེ་རྒན་སོ་སོའི་ངོས་ནས་ལུས་ངག་གི་སྤྱོད་ལམ། དུལ་བ། ཞི་བ། སློབ་མ་ལས་ཡོན་ཏན་ལྷག་པ། སྨྲ་བ་ལ་མཁས་པ། བརྩེ་བའི་བདག་ཉིད་ཅན། གཞན་དོན་བྱེད་པ་ལ་སྐྱོ་བ་སྤོང་བ་སོགས་བཤེས་གཉེན་ནམ་དགེ་རྒན་གྱི་མཚན་ཉིད་མ་ མཐའ་ཞིག་བཅོས་མ་ཚུན་ཆད་ཀྱིས་ཚང་བའི་ཐབས་ལ་རྒྱུན་དུ་འབད་དགོས་ཤིང༌། ལྷག་པར་དུ་ཁས་བླངས་པའི་རང་རྒྱུད་ཀྱི་དམ་ཚིག་དང་སྡོམ་པ། གྲྭ་ཚང་གི་སྒྲིགས་ལམ་མམ་དགེ་འདུན་པའི་ནང་ཁྲིམས་ལ་རང་ཉིད་ཚུལ་བཞིན་དུ་གནས་ ཤིང་གཞན་དེ་ལ་འགོད་པར་མཁས་པ། འདུལ་བའི་བཅས་མཚམས་དང་དགེ་འདུན་པའི་ནང་ཁྲིམས་ལ་འཕྱ་སྨོད་དང་མ་རངས་པའི་རྣམ་ པ་ཙམ་ཡང་མེད་པར་བརྩི་བཀུར་བྱེད་པ། འགྲོ་ཆག་ཉལ་འདུག་གང་ཡིན་ཀྱང་རུང་ཡ་རབས་སྤྱོད་བཟང།དང༌། ངོ་ཚ་ཁྲེལ་གཞུང་ལྡན་པ། རྒྱུན་དུ་ཤེས་ཡོན་དང་སློབ་སྦྱོང་ལ་དགའ་ཞིང་བརྩོན་པ་ཆེ་བ། རྩེད་མོ་དང་འདུ་འཛི་ལ་མི་གཡེང་བ་སོགས་སློབ་མས་མིག་ལྟོས་ཡར་ལྟ་བྱེད་ས་ཡོད་པ་ ཞིག་ངེས་པར་མཛད་དགོས།
གཉིས་པ། སློབ་མའི་ཤེས་ཡོན་དང་ཀུན་སྤྱོད་ཡར་རྒྱས་འགྲོ་ཐབས་སུ་ཞི་དྲག་གི་ཐབས་ཤེས་སྣ་ ཚོགས་ཤིག་བསྟེན་ཆོག་ནའང་དེ་གྲྭ་ཚང་གི་སྒྲིགས་ལམ་བཞིན་མཛད། དགེ་རྒན་རང་ཉིད་ནས་ྋསྐྱབས་རྗེ་རིན་པོ་ཆེའི་བཀའ་དགོངས་དང་གྲྭ་ཚང་གི་དམིགས་ ཡུལ་དང་མཐུན་པའི་མཛད་སྤྱོད་ལེགས་པོ་ཞིག་རྒྱུན་འཁྱོངས་གནང་དགོས་པ་ལས། སེམས་ཀྱི་མངོན་འདོད་དང༌། རང་དབང༌། དེང་རབས་དང༌། གསར་བརྗེ་སོགས་ལ་བསྙད་ནས་བོད་ཀྱི་ཆོས་དང་རིག་གཞུང༌། ཡ་རབས་བཟང་སྤྱོད་དང་རྒྱུ་མཚན་ལྡན་པའི་བོད་མིའི་གོམས་གཤིས་བཟང་པོ་ལ་སྐྱོན་ བརྗོད་དང༌། སྐབས་སུ་མ་བབས་པའི་ལུགས་གསར་སྣ་ཚོགས་ཀྱི་བསམ་བློ་དང་སྤྱོད་ཚུལ་ངན་པའི་རིགས་ ཀྱི་སློབ་སྟོན་བརྒྱུད་བསྒྲགས་དང༌། དེའི་སྐོར་གསལ་འདེབས་དང་འབྲེལ་བའི་འཕྲོས་བཤད་རིགས་སོགས་གཏན་ནས་གནང་མི་ཆོག
གསུམ་པ། སློབ་མའི་ཀུན་སྤྱོད་ཡར་རྒྱས་འགྲོ་ཐབས་སུ་དགེ་སློབ་གཉིས་ཀ་རྒྱུན་དུ་འདྲིས་ གཤིབས་གནང་རྒྱུ་གལ་ཆེ་ནའང༌། དགེ་རྒན་རང་ཉིད་ཀྱི་བསླབ་གྲལ་ལ་རང་ཉིད་ནས་བརྩི་འཇོག དགེ་སློབ་བར་ཚུལ་མིན་གྱི་འབྲེལ་བ་མི་འཇོག་པ། དོན་མེད་འཆལ་གཏམ་ཤོད་རེས་དང༌། རྩེད་འཇོ། བག་ཡངས། ཤག་ཏུ་དོན་མེད་འདུ་འཛོམས་བྱེད་པ། ངའི་སློབ་མ་དང་ཁོའི་སློབ་མ་ཞེས་རང་ཕྱོགས་དང་གཞན་ཕྱོགས་སུ་དབྱེ་བ། སློབ་མ་འགའ་ཤས་ཟུར་ཁྲིད་ཀྱིས་སྤྲོ་སྐྱིད་གཏོང་བ། ཆོས་ལུགས་དང་ལུང་ཚན། དགོན་སྡེ། སློབ་མ་དང༌། འཛིན་གྲྭ་སོགས་རིས་སུ་གཅོད་པ་དང༌། དབྱེན་སྦྱོར་དུ་འགྲོ་གཞིའི་འཆལ་གཏམ་བདེན་རྫུན་བརྒྱུད་བསྒྲགས་ནམ་ཡང་བྱེད་མི་ ཆོག
བཞི་པ། གལ་སྲིད་དགེ་རྒན་ཞིག་ནས་དགེ་འདུན་པའི་སྡེ་འདིའི་ནང་ཁྲིམས་དང་འགལ་བའི་ཉེས་པ་ བསགས་ཡོད་ཚེ་ཉེས་ཆད་སྒྲིགས་གསལ་ལྟར་དང་ལེན་བྱེད་དགོས་པ་སྡེ་འདིའི་གྲྭ་པ་ སྤྱི་མཚུངས་ལས་ཀྱང་ལྷག་པ་ཞིག་ཡིན། ལྷག་པར་རྒྱུགས་ཀྱི་དྲི་བ་སོགས་གསང་བ་དགེ་རྒན་གང་རུང་ནས་ཕྱིར་གྱར་བྱས་པ་དང༌། དགེ་སློབ་ནང་ཁུལ་དཀྲུག་ཤིང་དང་དབྱེན་སྦྱོར། ཆོས་ལ་དཔེ་མཁྱུད་བྱས་པ་བཅས་ཀྱི་ར་འཕྲོད་བྱུང་ཚེ་དགེ་རྒན་གྱི་གནས་རིམ་འོག་ མར་ཕབ་རྒྱུ་སོགས་ཉེས་ཆད་ཀྱང་སྒྲུབ་དགོས།
ལྔ་པ། སློབ་འཁྲིད་གནད་སྨིན། རང་སྦྱོང་འཆར་འགོད་དང་དཔེ་བརྗོད་ལ་དག་ཐེར། སློབ་ཁྲིད་ཚགས་ཚུད་འབྱུང་སླད་སློབ་སྤྱིའི་སྟངས་འཛིན་འོག་སྐབས་རེར་དགེ་རྒན་ ལྷན་འཛོམས་ཀྱིས་བཀའ་བསྡུར་གནང་རྒྱུ། སློབ་ཚན་རྣམས་སློབ་དུས་ཆ་བགོས་བྱས་པའི་ནང་རྫོགས་ཐུབ་པ་ཞིག་མཛད་དགོས་ཤིང༌། སློབ་ཁྲིད་ཀྱི་འཆར་གཞིའི་སྔོན་ལ་སློབ་ཚན་གྲུབ་ཚེ་འབྲེལ་ཡོད་སློབ་ཚན་ནས་གལ་ ཆེ་བ་དང་དཀའ་གནད་སོགས་སློབ་ཁྲིད་གནང་དགོས་པ་ལས་སློབ་ཚན་རྫོགས་པ་ལ་ཆ་འཇོག་ གིས་སློབ་ཐུན་སྟོང་པར་འཇོག་མི་རུང༌། བདུན་རེའི་ནང་གི་སློབ་ཐུན་གཅིག་ལ་སློབ་མ་ཚཱུའི་ལུས་ངག་གི་ཀུན་སྤྱོད་ཡ་རབས་ བཟང་སྤྱོད་དང་ལྷག་པར་དགེ་འདུན་པའི་བསམ་སྤྱོད་མིང་དོན་མཚུངས་པ་ཞིག་ཡོང་ཐབས་ ཀྱི་བསླབ་བྱ་རེ་ངེས་པར་གནང་དགོས།
དྲུག་པ། དགེ་རྒན་ཞིག་ནད་མནར་མ་ཡིན་པར་ཉིན་གཅིག་ལས་མང་བར་དགོངས་པ་ཞུ་དགོས་ཚེ་སློབ་ སྤྱི་བརྒྱུད་ནས་ཁོང་རིན་པོ་ཆེར་སྙན་སེང་བཀའ་འཁྲོལ་ཞུ་དགོས་པ་ལས་རང་བསམ་ གྱིས་སློབ་ཐུན་སྟོང་པར་འཇོག་མི་རུང་ལ། དེའི་རིང་དགེ་རྒན་གྱི་ཚབ་གཏོང་དགོས་པའི་སྔོན་བརྡ་སློབ་སྤྱི་ལ་སྙན་སེང་ཞུ་ དགོས། གལ་སྲིད་སློབ་ཐུན་རེ་ཟུང་ལ་ཕེབས་མ་ཐུབ་པའི་སྒེར་དོན་ཡིན་ཚེ་དགེ་རྒན་རང་ཉིད་ ནས་ཚབ་གསར་གོ་འཕེར་སློབ་ཁྲིད་དམ་ལྟ་རྟོག་ཐུབ་ངེས་རེ་གོ་སྒྲིག་གིས་སློབ་ སྤྱི་ལ་དགོངས་པ་ཞུ་དགོས།


text:
Sunday, October 23, 2016
སིངྒ་པོར་ནས་མགྲོན་པོ་འབྱོར་བ།
ང་འདུག་སའི་ས་གནས་འདི་གནམ་གཤིས་དང་ཁོར་ཡུག་སོགས་གང་གི་ཐད་ནས་ཧ་ཅང་སྐད་གྲགས་ཅན་ཞིག་ཡིན་སྟབས་ས་གནས་འདིར་འགྲིམ་འགྲུལ་བྱེད་མཁན་ནི་ཧ་ཅང་མང་། ཉེ་བའི་ཆར་ང་ལའང་བོད་དང་སིངྒ་པོར་སོགས་ནས་མགྲོན་པོ་རྣམས་གཅིག་རྗེས་གཉིས་མཐུད་ཀྱིས་འབྱོར་ནས་ཆོས་ཚོགས་ཉིད་ཀྱང་གནས་སྐབས་ཡོང་བབས་མེད་པའི་མགྲོན་ཁང་ལྟ་བུ་ཞིག་ཏུ་གྱུར། ལོ་བཅུ་ཡི་ཡར་སྔོན་ནས་ང་ཡི་སར་སྐྱབས་སྡོམ་བླངས་པའི་དད་ལྡན་མ་ཁི་རིའི་སི་ནང་མི་བཞི་ཁ་སང་སིངྒ་པོར་ནས་འབྱོར། མི་ཚང་འདི་ནི་ཡ་རབ་ཞིག་ཡིན་པ་མ་ཟད་ང་ལ་ར་གན་གསེར་རློན་གྱི་དད་འདུན་ཧ་ཅང་ཆེ། གཟའ་ཟླའི་མིང་ལ་མི་སི་ཏྲི་ཡབ་ཟེར་ཁོང་ནི་ཁང་པའི་ནང་ཆས་དང་རྐུབ་བཀྱག་སོགས་སྡེབ་འཚོང་བྱེད་མཁན་ཚོང་པ་མི་འཇོན་པོ་ཞིག་ཡིན། སིངྒ་པོར་དང་ཧོང་ཀོང་། རྒྱ་ནག་སོགས་ལ་བཟོ་གྲྭ་ཡང་མི་ཉུང་ཙམ་ཡོད། ད་རེས་བཟོ་གྲྭ་ཡོངས་རྫོགས་ཁོ་རང་གི་བུ་དང་བུ་མོར་རྩིས་སྤྲད་བྱས་ནས་ཁོ་རང་རྒན་ཡོལ་བྱས་ནས་ཆོས་བྱེད་ཀྱི་འདུག། ལོ་བཞིའི་ཡར་སྔོན་ངས་ཁོང་ལ་( ཐར་མདོ་རྒྱས་པ )དེབ་རྒྱ་ཡིག་ལ་བསྒྱུར་བ་ཞིག་སྤྲད་པས་ད་བར་ཚར་སྟོང་གཅིག་འགྲུབ་སོང་ཟེར། སྤྱིར་གཏང་རྒྱ་རིགས་འདི་རྣམས་མདོ་ཆོས་བཀླག་རྒྱུ་ལ་ཧ་ཅང་དགའ་བོ་ཡོད། ང་ཡི་སློབ་མ་རྒྱ་རིགས་འགའ་ཡིས་རྡོ་རྗེ་བཅོད་པའི་མདོ་ཚར་ཁྲི་གཅིག་བཀླག་མཁན་འགའ་ཤས་ཡོད། ཡུན་རིང་མ་འཕྲད་པའི་གྲོགས་པོ་དང་སློབ་མ་སོགས་འཕྲད་དུས་སེམས་ལ་ཧ་ཅང་དགའ་ཚོར་ཆེན་པོ་བྱུང་། ཁོང་ཚོའི་ང་ཡི་ཆོས་ཚོགས་དང་ཁོར་ཡུག་སོགས་མཐོང་དུས་ཧ་ལས་མདོག་བྱེད་ཀྱི་འདུག། ས་གནས་འདིར་རང་ལ་ཉར་རྒྱུ་དང་མི་ལ་ངོམ་རྒྱུ་གཅིག་པུ་དེ་ནི་དངས་ཤིང་གཙང་བའི་རྒྱ་མཚོ་དེ་ཡིན་པས་ངས་ཀྱང་མགྲོན་པོ་རྣམས་སྐད་གྲགས་ཅན་གྱི་རྒྱ་མཚོའི་འགྲམ་དུ་ཁྲིད། མགྲོན་པོ་སུ་སླེབས་ཀྱང་ས་གནས་འདིར་ཡིད་སྨོན་མི་སྐྱེ་མཁན་གཅིག་ཀྱང་མེད། ད་རེས་ངོས་ཀྱི་དགེ་ཕྲུག་འདི་རྣམས་ཀྱང་དགའ་ཐག་ཆོད་ནས་ཞོགས་པ་ཆུ་ཚོད་བཅུ་པའི་སྐབས་སུ་རང་གནས་སུ་དེངས། ངས་ཀྱང་ཁ་གཡང་སྨོན་ཚིག། ལག་འཇུ་ཐལ་སྦྱར་ཅི་རིགས་ཀྱིས་ཕེབས་སྐྱེལ་བྱས་ཞིང་ནང་དུ་འབྱོར་ནས་དེ་རིང་གི་ཉིན་ཐོ་དེ་གཏང་།
Subscribe to: Post Comments (Atom)


text:
ཉེའུ་ཞིག་གི་ལས་དབང་།
ཚེ་རིང་ལེགས་བཤད།
_______________
ཉེའུ་ཞིག་གཙང་པོ་ཞིག་ཏུ་འཚོ་བ་རོལ་བཞིན་ཡོད། གཙང་པོ་ཞིག་འཁྱིལ་ཏེ་བསྐོར་བའི་གྲུ་ཞིག་ཏུ་འཚོ་བ་རོལ་བཞིན་ཡོད། ཁོ་ལ་གསེར་མདོག་གི་མདངས་ལྡན་ཞིང་། རྐྱལ་རྩལ་རིམ་གྱིས་རྒྱས་པར་གྱུར། ང་ཚོས་ཁོང་གི་མིང་ལ་ཉེའུ་བཀྲ་ཤིས་ཟེར། ཉེའུ་བཀྲ་ཤིས་ལ་གྲོགས་པོ་གསེར་ཉ་གཞན་ཞིག་དང་དངུལ་ཉ་ཞིག་ཡོད། ཁོང་ཚོ་ལྷན་དུ་ཡང་ཡང་ཆུའི་བཞུར་རྒྱུན་མི་བཙན་པའི་ཁུག་དེར་རྩེད་འཇོ་ལ་རོལ། སྐབས་རེར་ཁོང་ཚོ་མཉམ་དུ་མཆོངས་རྩལ་ངོམ་ཞིང་། ཁོང་ཚོ་སྐར་ཆའི་འགའི་ཡུན་ལ་མཐོ་ཚད་འདོམ་གང་ཙམ་རེ་མཆོངས་ནུས། དབྱར་ཁའི་སྐབས་སུ་ཁོང་ཚོས་གཙང་པོའི་འགྲམ་ན་རྩྭ་ལ་རོལ་བཞིན་པའི་འབྲི་གཡག་སོགས་ཀྱི་སེམས་ཅན་ཆེན་པོ་དེ་འདྲ་འགའ་ཡང་མཐོང་ཐུབ། ཁུག་སོ་དེ་ན་རྡོ་ཕ་བོང་ཆེན་པོ་གསུམ་ཡོད། རྡོ་ཕ་བོང་དེ་དག་གི་དབྱིབས་དང་ཚོན་མདོག ཟུར་གང་ཞིག་ན་རང་ཉིད་ཉལ་ཆོག་པའི་གནས་མལ་ཡོད་པ་བཅས་ས་ཆ་དེ་ན་ཁོང་ཚོས་མི་ཤེས་པ་གཅིག་ཀྱང་མེད། ཁོང་ཚོ་གསུམ་ནི་ཇི་འདྲའི་བདེ་སྐྱིད་ལྡན་པ་ཞིག་རེད། ཁོང་ཚོའི་ཕ་མེས་རྣམས་ནི་ཁུག་དེར་གནས་ནས་ལོ་ངོ་སྟོང་འགའ་འདས་པ་མ་ཟད། གནས་དེའི་རྡོ་ཕ་བོང་དཀྱུས་མ་དེ་ནས་ལྷའི་སྤྲུལ་པ་ཞིག་གིས་ཁོང་ཚོའི་རྒྱུན་ཐོག་མར་སྤེལ་བའི་ངག་རྒྱུན་ཡོད་ཅིང་། དེ་བས་རྡོ་ཕ་བོང་དཀྱུས་མ་དེ་ནི་ཁོང་ཚོའི་ལྷ་ཁང་ཞིག་དང་མཚུངས་པར་ཧ་ཅང་དད་མོས་བྱེད་ས་ཞིག་ཡིན། ཁོང་ཚོ་ནི་རྡོ་ཕ་བོང་ལ་བརྟེན་ཡོད་ལ། ཕར་བལྟས་ཚོད་ལ་རྡོ་ཕ་བོང་ཡང་ཁོང་ཚོ་མེད་ན་སྟོང་པ་འདྲ་ཞིག་རེད།
ལོ་ཤས་ཁོང་ཚོ་ལ་འཇིགས་པ་གསར་པ་ཞིག་སླེབས། འཇིགས་པ་དེའི་འབྱུང་ཁུངས་ཐད་ལ་ཉ་རྒན་རྣམས་བསམ་ཚུལ་ཁྱོན་ནས་མི་མཐུན། འོན་ཀྱང་ལོ་རེའི་དབྱར་ཁར་གཙང་པོའི་ཤུགས་རྒྱས་ཏེ་ཁོང་ཚོའི་གནས་མལ་དེར་ཡང་ཆུའི་བཞུར་རྒྱུན་བཙན་པོ་རེ་ཡོང་། ཁོང་ཚོ་ཡང་རྡོ་ཕ་བོང་གསུམ་གྱི་འཁྲིས་ལ་འབྱར་ནས་ཉིན་ནས་ཉིན་སྡོད་དགོས་པ་ཡིན།
ཉིན་གཅིག་དབྱར་གྱི་ཆར་ཞོད་ཧ་ཅང་ཆེ་བའི་སྐབས་སུ་ཁོང་ཚོ་གསུམ་རྡོ་ཕ་བོང་ཆེན་པོའི་ངོགས་སུ་ཡིབ་ནས་ཆུའི་བཞུར་རྒྱུན་ལས་གཡོལ་ཐབས་བྱས། འོན་ཀྱང་ཉེའུ་བཀྲ་ཤིས་ཀྱིས་ཆུའི་བཞུར་རྒྱུན་གྱི་ངར་ཤུགས་ལ་ཚོད་དཔག་ཚད་ལས་བརྒལ་བ་བྱས་སོང་། སྟབས་མ་ལེགས་པར་ཆུ་བོའི་བཞུར་རྒྱུན་གྱིས་འཁྱེར་སོང་། ལོ་འདིའི་ཆུ་ལོག་གི་འཇིགས་པ་དེས་གཙང་པོའི་ནང་དུ་དེད་པའི་སེམས་ཅན་ཧ་ཅང་མང་། ཉེའུ་བཀྲ་ཤིས་ཀྱིས་མཐོང་བ་ནི་གཡག་གཉིས་དང་ལུག་དྲུག་འདུག དེ་དག་ནི་རོ་རེད།
བཞུར་ཤུགས་བཙན་པོ་དེས་འཁྱེར་ཏེ་ཉིན་གསུམ་གྱི་རྗེས་སུ་ཉེའུ་བཀྲ་ཤིས་ནི་གཡོ་འགུལ་ཅི་ཡང་མེད་པའི་ཆུ་བོ་ཞིག་ལ་སླེབས། ཆུ་བོ་དེ་ནི་ཕ་མཐའ་མེད་པ་དང་གཏིང་མཐའ་མེད་པ་ཞིག་རེད། ཉེའུ་བཀྲ་ཤིས་ཀྱིས་རང་ཡུལ་གྱི་གསེར་ཉ་དང་དངུལ་ཉ་གཉིས་དྲན་བཞིན་ཡོད་ལ། རྡོ་ཕ་བོང་གསུམ་དེ་ཡང་དྲན་བཞིན་ཡོད། འོན་ཀྱང་སླར་ཕ་ཡུལ་ལ་སླེབས་ཐུབ་པའི་ལམ་ཁ་མ་རྙེད།
དེ་ནས་མ་ཤི་ཙམ་གྱི་ངང་ནས་ཡར་རྒྱུགས་མར་རྒྱུགས་བྱེད་སྐབས། གཡག་རོ་ཞིག་མིག་ལམ་དུ་འོང་། ཉ་མོ་བཀྲ་ཤིས་དགའ་ནས་རྒྱུགས། འོན་ཀྱང་གཡག་རོ་ལྟ་བུ་དེ་ནི་གཡག་རོ་ཞིག་མིན་པར་ཉ་ཆེན་ཞིག་རེད། ཉེའུ་བཀྲ་ཤིས་ཀྱིས་སེམས་ལ་འདི་ནི་ངས་གོ་མྱོང་ཡོད་མོད་མཐོང་མྱོང་མེད་པའི་ “ཉ་ཆེན་གཡོར་མོ་”ཞེས་པ་དེ་ཡིན་པ་རེད་བསམས། ཁོང་ཉ་ཆེན་དེའི་འཁྲིས་ལ་སླེབས་སྐབས་ཉ་ཆེན་འགུལ་བའི་ཆུ་ཤུགས་ཚོར། ཉ་ཆེན་དེས་བསད་མི་ཡོང་ངམ་བསམས་ནས་སྐྲག ཉ་ཆེན་དེའི་མིག་ག་ལེར་ཕྱེས་པ་མཐོང་། དེ་ནི་ཧ་ལམ་ཉེའུ་བཀྲ་ཤིས་ཀྱི་གཟུགས་པོ་ཡོད་ཚད་ཙམ་འདུག ཉ་ཆེན་གྱིས་དེས་ཉེའུ་བཀྲ་ཤིས་ལ་སྐད་ཆ་བཤད། འོན་ཀྱང་ཉེའུ་བཀྲ་ཤིས་ཀྱིས་ཚིག་གཅིག་ཀྱང་མ་གོ འོན་ཀྱང་སྲོག་མགོ་ཐོན་པའི་རོགས་པ་ཡོང་བའི་སྐྱབས་འཇུག་གི་རྣམ་འགྱུར་བསྟན། རྣམ་འགྱུར་ལ་བལྟས་ན་ཉ་ཆེན་གྱིས་ཉེའུ་བཀྲ་ཤིས་ནི་ས་འདི་ནས་མིན་པ་ཤེས་འདུག དེ་ནས་རྣམ་འགྱུར་སྟོན་རེས་བྱེད་བཞིན་ཉེའུ་བཀྲ་ཤིས་ཉ་ཆེན་ལ་ཡིད་ཆེས་ཤིང་རིམ་གྱིས་ལོབས་པར་གྱུར། དེ་ནས་ཉི་མ་ནས་ཟླ་བ་དང་། ཟླ་བ་ནས་ལོ་སོང་། ཉེའུ་བཀྲ་ཤིས་ཀྱིས་རིམ་གྱིས་ཉ་ཆེན་གྱི་སྐད་ཀྱང་ལོབས་པར་གྱུར།
ཉེའུ་བཀྲ་ཤིས་ཉ་ཆེན་དང་འགྲོགས་པའི་ལོ་ཟླ་འདི་དག་གི་རིང་ལ། རྒྱ་མཚོའི་གཏིང་ལ་ཕྱིན། བགྲང་ཡས་པའི་མཚོའི་སྲོག་ཆགས་སྣ་ཚོགས་དང་རི་བྲག་ཡུལ་ལྗོངས་ཡིད་དུ་འོང་བ་མཐོང་། སྐད་རིགས་སྣ་ཚོགས་པ་ཐོས། དེ་ལས་ཀྱང་ཡ་མཚན་པ་ནི་ཉེའུ་བཀྲ་ཤིས་རྒྱ་མཚོ་ནས་རྒྱ་མཚོ་བཅད་དེ་བསྐྱོད་སྐབས་འཇིག་རྟེན་འདི་ན་ཡོད་པའི་ཤེས་བྱ་སྣ་ཚོགས་པ་དང་ཧ་ལས་པ་ཡོད་པ་དེ་རྣམས་ཡིན། ཉ་ཆེན་གྱིས་ཀྱང་ཉེའུ་བཀྲ་ཤིས་ལ་ཤེས་བྱ་རེ་རེ་བཞིན་འགྲེལ་བཤད་བརྒྱབ་སྟེ་བསླབས་པ་མ་ཟད། རང་གི་བུ་ཕྲུག་བཞིན་གསོ་སྐྱོང་བྱས། ཉེའུ་བཀྲ་ཤིས་ནི་ད་ཆ་ཉ་ཆེན་དང་འགྲོགས་ནས་རྒྱ་མཚོ་ནས་རྒྱ་མཚོ་བརྒྱུད་དེ་ལོ་མང་འགོར་ཞིང་ཁོ་ལའང་དཔག་ཚོད་ཀྱིས་བོང་ཚད་འཕར་ཞིང་། སྔར་གྱི་གསེར་མདོག་དེ་ཡང་ཡལ་ནས་སྐྱ་མདོག་གཅིག་ཏུ་གྱུར་འདུག འོན་ཀྱང་ཁོ་ལ་རྙེད་པ་ནི་ཤེས་བྱའི་ནོར་བུ་དེ་རེད། ད་ནི་ཉེའུ་བཀྲ་ཤིས་ནི་རྒྱ་མཚོའི་ཁོར་ཡུག་ལ་རྒྱུས་ཡོད་ཆེ་བའི་ཉེའུ་ཞིག་ཡིན།
སྟབས་ཉེས་པ་ཞིག་ལ་ཉེའུ་བཀྲ་ཤིས་ཀྱི་ཕ་ཚབ་དང་མ་ཚབ་ལྟ་བུའི་ཉ་ཆེན་གཡོར་མོ་དེ་ལ་ལྕགས་ཀྱུས་བཏབ་ཅིང་ཡར་དྲངས། ཉ་ཆེན་འདྲེན་བཞིན་པའི་སྐབས་དེར་ཉེའུ་དེ་ཉ་ཆེན་གྱི་མགོའི་གཡས་གཡོན་ནས་རྐྱལ་ཞིང་སྲོག་དང་བསྡོས་ཏེ་སྐྱོབ་ཐབས་བྱས། འོན་ཀྱང་དེ་ལ་ཐབས་ཤིག་མེད་པར་གྱུར། དེར་ཉ་ཆེན་གྱིས་ཀྱང་ “ཕ་ཡུལ་ལ་ལོག་ཅིག་” ཅེས་ཁ་ཆེམས་བཞག
ཉེའུ་དེ་སླར་ཡང་ཕ་ཡུལ་ལ་ལོག་འདོད་སྐྱེས་ཤིང་། ཐོག་མར་རྒྱ་མཚོར་ཟགས་སའི་མཚོ་ངོགས་དེར་སླེབས། ཁོའི་སེམས་ལ་ཁོང་གིས་མཐོང་བའི་ལྟད་མོ་རྣམས་ཕ་ཡུལ་ལ་ཧ་ཅང་མཁོ་བར་འདོད། ཁོང་གི་ཤེས་བྱ་རྣམས་ཕ་ཡུལ་གྱི་ཉེའུ་རྣམས་ལ་ཧ་ཅང་མཁོ་བར་འདོད། འོན་ཀྱང་ཁོང་མར་སླེབས་སའི་མཚོ་ངོགས་དེ་ད་ཆ་དྲི་ངན་ཞིག་གིས་གཡོགས་འདུག་ཅིང་། དྲི་ངན་བརྒྱུད་ནས་གཙང་པོའི་བཞུར་རྒྱུན་ཚོར་ས་དེར་སླེབས་སྐབས་ཆུ་བོ་སྐྱ་བོ་དང་ནག་པོ་རེད། ཉེའུ་ཡིས་མདུན་ན་ཅི་ཞིག་ཡོད་པ་ཡང་མི་མཐོང་བར་གྱུར། ཉེའུ་བཀྲ་ཤིས་སླར་ཁ་ལོག་ཏེ་རྒྱ་མཚོའི་ངོས་སུ་རྒྱུགས། ད་ནི་གྲོགས་མེད་ཁེར་རྐྱང་རེད། ཕ་ཡུལ་གྱི་ཕ་བོང་གསུམ་དེ་དྲན་བཞིན་སྔོ་ལེམ་མེར་འཁྱིལ་བའི་རྒྱ་མཚོའི་དཀྱིལ་གཤགས། ཁོང་རྒྱ་མཚོའི་གཏིང་དུ་འཛུལ་འདོད་མི་འདུག རྒྱ་མཚོའི་ཁ་ནས་སྔོ་ལེམ་མོ་དེའི་ལོ་མའམ་ཡང་ན་འབྲས་བུ་ཞིག་དང་འདྲ་བར་ཐད་ཀར་བརྐྱལ་བཞིན་འདུག


text:
ལོ་ངོ་30གོང་གི་1987ལོར། ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་པེ་ཅིང་དགོན་སེར་ནུབ་མར་བཙུགས་ཤིང་། འདི་ནི་བོད་བརྒྱུད་ནང་བསྟན་གྱི་རྒྱལ་གཅེས་ཆོས་གཅེས་ཀྱི་མཐོ་རིམ་ཤེས་ལྡན་མི་སྣ་ཆེད་དུ་གསོ་སྐྱོང་བྱེད་པའི་ཆོས་ལུགས་སློབ་གླིང་ཞིག་ཡིན། པཎ་ཆེན་སྐུ་ཕྲེང་བཅུ་པ་མཆོག་གིས་སྐབས་དང་པོའི་གླིང་གཙོའི་ཐུགས་འགན་བཞེས་ཤིང་། སྐབས་དེར་ཀྲུང་གོའི་ནང་བསྟན་མཐུན་ཚོགས་ཀྱི་ཚོགས་གཙོ་སྐུ་ཞབས་ཀྲའོ་ཕུའུ་ཁྲུའུ་ནི་མཐོ་རིམ་བློ་འདྲི་ས་ཡིན།
ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་བཙུགས་པ་དེས་བོད་བརྒྱུད་ནང་བསྟན་གྱི་མཐོ་རིམ་ཤེས་ལྡན་མི་སྣ་གསོ་སྐྱོང་བྱེད་སྟངས་ལ་རྩ་བའི་རང་བཞིན་གྱི་འཕོ་འགྱུར་བྱུང་བ་མཚོན་ཞིང་། དུས་དེ་ནས་བཟུང་བོད་བརྒྱུད་ནང་བསྟན་དེང་རབས་ཅན་གྱི་སློབ་གསོར་ཁ་ཕྱོགས་པར་ལོ་རྒྱུས་ཀྱི་ལེ་ཚན་གསར་པ་ཞིག་གི་མགོ་བརྩམས་པ་རེད། 2017ལོར་ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་བཙུགས་ནས་ལོ་30འཁོར་བའི་དྲན་གསོ་མཛད། ལོ་འདིའི་ནང་དུ་ལྷིང་འཇགས་ཀྱི་གནའ་བོའི་དགོན་པའམ་དེང་རབས་ཀྱི་སློབ་གྲྭ་འདིའི་ནར་སོན་པའི་ལོ་ཟླ་ནི་ཅི་ལྟ་བུ་ཞིག་ཡིན་ནམ། ང་ཚོས་བརྙན་མིག་གི་རྗེས་སུ་འབྲངས་ཏེ་འདས་སོང་གི་ལོ་ཟླ་ཕྱིར་དྲན་བྱའོ། །
ཟླ་5པའི་ཚེས་14ཉིན། སྐབས་བཅུ་གསུམ་པའི་མཐོ་རིམ་མཚན་གནས་དང་། སྐབས་དགུ་པའི་འབྲིང་རིམ་མཚན་གནས་འཛིན་གྲྭའི་མཐར་ཕྱིན་མཛད་སྒོ་དེ་ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་དུ་འཚོགས། རི་མོ་ནི་སློབ་ཐོན་མཛད་སྒོའི་ཡུལ་དངོས་ཡིན།
ཟླ་5པའི་ཚེས་17ཉིན། ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་གི་སྐབས་བཅུ་གསུམ་པའི་མཐོ་རིམ་མཚན་གནས་དང་འབྲིང་རིམ་མཚན་གནས་ཡིག་ཚད་ལ་ཞུགས་པའི་གྲྭ་པ་རྣམས་ཀྱིས་པེ་ཅིང་གི་པེ་ཅིང་དགོན་སེར་ནུབ་མ་ནས་ཆེད་རྩོམ་དམ་བཅའ་ཕུལ། (མཆན་འགྲེལ། 2013ལོའི་ཟླ་10པར། ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་གི་བོད་བརྒྱུད་ནང་བསྟན་གྱི་སྐབས་དང་པོའི་འབྲིང་རིམ་མཚན་གནས་གནང་བའི་མཛད་སྒོ་སྤེལ། མཐར་ཕྱིན་སློབ་མ་སྐབས་ལྔར་ཡང་ཡིག་ཚད་བཏང་སྟེ་བསླབ་གནས་སྤྲད།)
རི་མོ་ནི་དགེ་འདུན་གྱིས་དམ་བཅའི་གོ་རིམ་ཁ་པར་གྱིས་བརྙན་ལེན་པའི་ཚུལ་ཡིན།
ཟླ་5པའི་ཚེས་18ཉིན། སྐབས་བཅུ་གསུམ་པའི་མཐོ་རིམ་མཚན་གནས་འཛིན་གྲྭ་དང་། སྐབས་ལྔ་པའི་འབྲིང་རིམ་འབྲིང་རིམ་མཚན་གནས་འཛིན་གྲྭ། སྐབས་བཞི་པའི་དགེ་རྒན་དཔྱད་བསྡུར་གདན་ཞུའི་བྱེད་སྒོར་ཞུགས་པའི་དགེ་འདུན། དགེ་རྒན་དང་མཚན་ཉིད་རྩོད་མཁན། ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་གི་དཔེ་ཆའི་དགེ་རྒན་སོགས་བོད་བརྒྱུད་ནང་བསྟན་གྱི་ཆོས་བྱེད་མི་སྣ་བརྒྱ་ཕྲག་ལྷག་གིས་དགོན་སེར་ནུབ་མ་ནས་སྨོན་ལམ་གསོལ་འདེབས་ཀྱི་མཛད་སྒོ་རྒྱ་ཆེན་འཚོགས། རི་མོ་ནི་དགེ་འདུན་གྱི་ཕྱག་དཔེ་ཡིན།
ཟླ་5པའི་ཚེས་19ཉིན། ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་གི་མཐོ་རིམ་དང་འབྲིང་རིམ་མཚན་གནས་སྤྲོད་པའི་མཛད་སྒོ་དང་དཔེ་ཆའི་དགེ་རྒན་གྱི་ཐོབ་ཐང་ལག་ཁྱེར་སྤྲོད་པའི་མཛད་སྒོ་དེ་པེ་ཅིང་གི་དགོན་སེར་ནུབ་མར་འཚོགས། རི་མོ་ནི་ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་གི་གླིང་གཙོ་ཀུན་མཁྱེན་འཇམ་དབྱངས་རིན་པོ་ཆེས་མཐོ་རམས་པའི་མཚན་གནས་དང་འབྲིང་རམས་པའི་མཚན་གནས་ཐོབ་མཁན་གྱི་འཐུས་མིར་མཚན་གནས་ལག་ཁྱེར་སྤྲོད་པ་ཡིན།
བོད་བརྒྱུད་ནང་བསྟན་གྱི་མཚན་གནས་སྤྲོད་པའི་བྱེད་སྒོ་ནི་2004ལོ་ནས་འགོ་བཙུགས་ཏེ་ད་བར་དུ་རྒྱུན་འཛིན་བྱས། དགེ་འདུན་148ལ་“མཐོ་རམས་པའི”མཐོ་རིམ་མཚན་གནས་སྤྲད་པ་དང་། དགེ་འདུན་150ལ་འབྲིང་རམས་པའི་འབྲིང་རིམ་མཚན་གནས་སྤྲད། 2011ལོ་ནས་བཟུང་དཔེ་ཆའི་དགེ་རྒན་དཔྱད་བསྡུར་གདན་ཞུའི་ལས་དོན་སྤེལ་བ་ནས་བཟུང་། དགེ་འདུན་94ལ་མཐོ་རིམ་ནང་བསྟན་སློབ་གླིང་གི་མཐོ་རིམ་དགེ་རྒན་གྱི་ཐོབ་ཐང་ཐོབ་ཡོད་པ་རེད།
ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་གིས་2017ལོར་མཚན་གནས་སྤྲོད་པ་དང་དཔེ་ཆའི་དགེ་རྒན་དཔྱད་བསྡུར་གདན་ཞུས་བྱེད་པའི་བྱ་འགུལ་གྱི་སྐབས་སུ་བོད་རང་སྐྱོང་ལྗོངས་དང་ཞིང་ཆེན་བཞིའི་བོད་རིགས་ས་ཁུལ་གྱི་མཚན་གནས་སྤྲོད་པའི་བྱེད་སྒོར་ཞུགས་མཁན་གྱི་གདན་ཞུས་མཚན་ཉིད་པ་དང་། འབྲིང་རམས་པའི་འབྲིང་རིམ་མཚན་གནས་དང་མཐོ་རམས་པའི་མཐོ་རིམ་མཚན་གནས་ལ་རྒྱུགས་ལེན་མཁན་གྱི་དགེ་འདུན་པ་140ལྷག་ཙམ་པེ་ཅིང་གི་འོད་སྐོར་དགོན་དུ་ཕེབས་ནས་སངས་རྒྱས་ཚེམས་གདུང་གི་རིང་བསྲེལ་མཆོད་རྟེན་ལ་མཇལ་ཁ་ཞུས། རི་མོ་ནི་དགེ་འདུན་གྱིས་པདྨའི་མཆོད་མེ་བཀར་བའི་ཚུལ་ཡིན།
ཟླ་9པའི་ཚེས་8ཉིན། ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་བཙུགས་ནས་ལོ་30འཁོར་བའི་དྲན་གསོའི་ཚོགས་ཆེན་པེ་ཅིང་དུ་འཚོགས། ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི་འབྲེལ་ཡོད་སྡེ་ཁག་དང་། འབྲེལ་ཡོད་ཚོགས་པའི་འགན་འཁུར་བ། བོད་རང་སྐྱོང་ལྗོངས་དང་ཞིང་ཆེན་བཞིའི་བོད་རིགས་ས་ཁུལ་གྱི་བོད་བརྒྱུད་ནང་བསྟན་སློབ་གླིང་གི་འཐུས་མི་སོགས་མི་གྲངས་180ལྷག་ཙམ་དྲན་གསོའི་ཚོགས་འདུའི་ནང་ཞུགས་ཡོད། རི་མོ་དྲན་གསོ་ཚོགས་རའི་ཡུལ་དངོས་ཡིན།
ཟླ་11པའི་ཚེས་3ཉིན། ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་གི་ཕྱི་སོག་རྒྱལ་ཁབ་ཀྱི་དགེ་འདུན་གསོ་སྦྱོང་འཛིན་གྲྭའི་སློབ་འགོ་བརྩམས་པའི་མཛད་སྒོ་པེ་ཅིང་དུ་འཚོགས། ད་རེས་ཕྱི་སོག་གི་སེ་ཡན་ནོ་མོན་དགོན་གྱིས་ཁྱོན་བསྡོམས་དགེ་འདུན་བཅུ་དང་ཟུར་སྟོན་པ་གཉིས་གསོ་སྦྱོང་དུ་མངགས་ཡོད། ཁོ་ཚོས་ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་དུ་དུས་ཡུན་ལོ་གཅིག་ལ་ཉེ་བའི་སློབ་སྦྱོང་གི་འཚོ་བའི་ནང་དུ་བོད་ཡིག་གི་བརྡ་སྤྲོད་དང་། བོད་ཡིག་གི་ཡིག་གཟུགས། རྒྱའི་སྐད་ཡིག ནང་བསྟན་གྱི་གཞུང་། ཆོས་སྤྱོད་ཆོ་ག རྩིས་འཁོར་སོགས་ཀྱི་བསླབ་ཚན་ལ་སྦྱོང་དགོས་ཀྱི་ཡོད། རི་མོ་ནི་སློབ་འགོ་ཚུགས་པའི་མཛད་སྒོའི་ཐོག་གི་མཉམ་པར་ཡིན།
ཟླ་11པའི་ཚེས་6ཉིན། སྐབས་བདུན་པའི་བོད་བརྒྱུད་ནང་བསྟན་གྱི་དགོངས་འགྲེལ་བགྲོ་གླེང་ཚོགས་འདུ་ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་དུ་འཚོགས། བགྲོ་གླེང་ཚོགས་འདུ་འདིར་དྲིན་ཚོར་ཞིང་དྲིན་གཟོ་བ་ཞེས་པ་བརྗོད་དོན་བྱས་ཡོད། དེའི་དམིགས་ཡུལ་ནི་བོད་བརྒྱུད་ནང་བསྟན་གྱི་གྲྭ་དམངས་རྣམས་ཀྱིས་རྒྱལ་གཅེས་ཆོས་གཅེས་ཀྱི་གཟི་བརྗིད་ལྡན་པའི་སྲོལ་རྒྱུན་བཟང་པོ་རྒྱུན་འཛིན་བྱས་ཏེ། མེས་རྒྱལ་ལ་དྲིན་གཟོ་བ་དང་། འགྲོ་བ་ཀུན་ལ་ཕན་བདེ་བསྐྲུན་པ། བློ་བརྟན་འགྱུར་མེད་ངང་མེས་རྒྱལ་གཅིག་གྱུར་དང་མི་རིགས་མཐུན་སྒྲིལ་སྲུང་སྐྱོབ་བྱེད་རྒྱུ་དེ་ཡིན། རི་མོ་ནི་ཀྲུང་གོའི་ནང་བསྟན་མཐུན་ཚོགས་ཀྱི་ཚོགས་གཙོ་གཞོན་པ་པཎ་ཆེན་ཨེར་ཏེ་ནི་ཆོས་ཀྱི་རྒྱལ་པོས་བརྗོད་དོན་གཙོ་བོའི་གཏམ་བཤད་གནང་བཞིན་པ་ཡིན།
ཟླ་11པའི་ཚེས་8ཉིན། དུས་ཡུན་ཉིན་གསུམ་གྱི་བོད་བརྒྱུད་ནང་བསྟན་གྱི་དགོངས་འགྲེལ་ཞིབ་འཇུག་བགྲོ་གླེང་ཚོགས་འདུ་སྐབས་བདུན་པ་ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་དུ་མཇུག་འགྲིལ་བ་རེད། སྐབས་འདིའི་བགྲོ་གླེང་ཚོགས་འདུ་ལ་རྒྱ་ཆེའི་བོད་བརྒྱུད་ནང་བསྟན་ལས་རིགས་ཀྱི་མི་སྣ་རྣམས་ཧུར་བརྩོན་གྱིས་ཞུགས་པ་དང་། ཁྱོན་བསྡོམས་དཔྱད་རྩོམ་80ལྷག་འབྱོར། ཚོགས་འདུའི་མཇུག་རྫོགས་པའི་མཛད་སྒོའི་སྟེང་། གཙོ་སྒྲུབ་པས་དགོངས་འགྲེལ་ཕུལ་བྱུང་གི་དཔྱད་རྩོམ་རྣམས་ལ་དཔང་ཡིག་སྤྲད་པ་དང་། ཁྱོན་བསྡོམས་དགོངས་འགྲེལ་དཔྱད་རྩོམ་10ལ་ཁྱད་འཕགས་གཟེངས་རྟགས་བྱ་དགའ་ཐོབ་པ་དང་། དཔྱད་རྩོམ་29ལ་ཕུལ་བྱུང་གཟེངས་རྟགས་བྱ་དགའ་ཐོབ།


text:
༄༅། །ཕྱི་ཟླ་ ༤ ཚེས་ ༡༣ ཉིན་རྒྱ་གར་བྱང་ཕྱོགས་པན་ཇབ་མངའ་སྡེའི་གྲོང་ཁྱེར་ལུ་དྷི་ནི་ཡ་ནར་རྒྱ་གར་རྒྱལ་ཡོངས་བཙན་བྱོལ་བོད་མིའི་ཚོང་པ་ཚོགས་པའི་དམིགས་བསལ་ཚོགས་ཆེན་ཐེངས་དང་པོའི་མཇུག་སྡོམ་མཛད་སྒོ་ཚོགས་གནང་ཡོད།
དེ་ཡང་གོང་ཚེས་ཉིན་གྱི་ཕྱི་དྲོ་ཆུ་ཚོད་ ༣ པའི་ཐོག་མཛད་སྒོའི་སྐུ་མགྲོན་གཙོ་བོ་བོད་མི་མང་སྤྱི་ལྷན་གྱི་དཔལ་ལྡན་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག་གདན་ཞུས་ལྟར་ཆེད་ཕེབས་གནང་བ་དང་། གཞན་མཛད་སྒོར་རྒྱ་གར་གྱི་ Lala Tibetan Hosiery Association ཡི་ཚོགས་གཙོ་ R.K.wadara དང་ཚོགས་མི་རྣམ་པ། དེ་བཞིན་ Indo Tibetan Hosiery Association ཡི་ཚོགས་གཙོ་ Naveen Sood དང་ཚོགས་མི་རྣམ་པ། བཙན་བྱོལ་བོད་མིའི་ཚོང་པ་ཚོགས་པའི་ཚོགས་གཙོ་དང་ཚོགས་གཞོན་གཙོས་པའི་ཚོགས་མི་རྣམ་པ་བཅས་ཆེད་བཅར་ཞུས་ཡོད། ཐོག་མར་དཔལ་ལྡན་ཚོགས་གཙོ་མཆོག་ནས་སྣང་གསལ་ཞལ་ཕྱེ་དང་འབྲེལ་མཛད་སྒོར་ཕེབས་པ་ཚང་མས་བོད་རྒྱལ་ཁབ་ཆེན་པོའི་རྒྱལ་གླུ་དང་རྒྱ་གར་གྱི་རྒྱལ་གླུ་བཏང་། དེ་ནས་བོད་བསྟན་སྲིད་མི་རིགས་ཀྱི་ཆེད་རང་ལུས་མེར་སྲེག་གཏོང་མཁན་རྣམས་ཀྱིས་གཙོས་རྒྱལ་གཅེས་དཔའ་བོ་དཔའ་མོ་རྣམས་ལ་གདུང་སེམས་མཉམ་སྐྱེད་མཚོན་སླད་མྱ་ངན་གུས་འདུད་ངག་བཅད་སྐར་མ་གཅིག་ཞུས། དེ་རྗེས་དཔལ་ལྡན་ཚོགས་གཙོ་མཆོག་ལ་རྒྱ་གར་རྒྱལ་ཡོངས་བཙན་བྱོལ་བོད་མིའི་ཚོང་པ་ཚོགས་པས་ཕྱགས་རྟགས་འབུལ་གནང་བ་དང་སྦྲགས་བཙན་བྱོལ་བོད་མིའི་ཚོང་པ་ཚོགས་པའི་ཚོགས་གཙོ་མཆོག་ནས་གསུང་བཤད་གནང་། དེ་ནས་ lala Tibetan Hosiery Association ཡི་ཚོགས་གཙོ་ R.K.Wadara མཆོག་ནས་བོད་མི་དང་རྒྱ་གར་དབར་གྱི་འབྲེལ་ལམ་སྔ་མོ་ནས་ཡག་པོ་ཡོད་སྐོར་དང་བོད་མི་སུད་ཚོང་ལ་མུ་མཐུད་རོགས་རམ་གནང་གི་ཡིན་ཞེས་གསུངས་པ་དང་། Indo Tibetan Hosiery Association ཡི་ཚོགས་གཙོ་ Naveen Sood མཆོག་ནས་༸གོང་ས་མཆོག་གིས་འཛམ་གླིང་སྤྱི་དང་ལྷག་པར་དུ་རྒྱ་གར་ནང་མཛད་འཕྲིན་ཆེན་པོ་སྐྱོང་བཞིན་ཡོད་པ་དང་བོད་མི་རྣམས་ནི་ཡ་རབས་བཟང་སྤྱོད་ལྡན་པའི་སྐོར་སོགས་གསུངས་པ་དང་།
དེ་རྗེས་དཔལ་ལྡན་ཚོགས་གཙོ་མཆོག་ནས་ ཐོག་མར་བཙན་བྱོལ་བོད་མིའི་ཚོང་པ་ཚོགས་པའི་ཚོགས་གཙོ་གཙོས་པའི་ཚོགས་མི་རྣམ་པ་དང་། རྒྱ་གར་ལ་ལ་ཚོགས་པའི་སྐུ་ཚབ་རྣམ་པ། གཞན་ཚོགས་བཅར་བ་བཅས་ཚང་མར་འཚམས་འདྲི་ཞུས་གནང་བ་དང་སྦྲགས་བོད་ནང་གི་གནས་སྟངས་སྤྱི་དང་། སུད་ཚོང་བ་ཚོས་རང་ཉིད་ཀྱི་ཁྱིམ་ཚང་ཙམ་མ་ཡིན་པར་བོད་མི་རིགས་ཀྱི་ཆེད་དཔལ་འབྱོར་གྱི་ནུས་པ་འདོན་ཐུབ་དགོས་པ་དང་། དེ་བཞིན་རྒྱ་གར་ལ་ལ་རྣམ་པ་དང་ཚོང་འབྲེལ་བྱེད་སྐབས་བུ་ལོན་དུས་ཐོག་སྤྲོད་དགོས་པ་སོགས་ཡིད་ཆེས་བྱེད་ཐུབ་ཡག་གི་བཟང་སྤྱོད་མ་ཉམས་པར་མི་རབས་རྒན་པ་ནང་བཞིན་མི་རབས་གསར་པས་རྒྱུན་མཐུད་ཐུབ་དགོས་ཡག འཐུས་ཤོར་དང་ཉམས་ཆག་མི་འགྲོ་བ་བྱེད་ཐུབ་དགོས་ཡག་གལ་ཆེན་པོ་ཡིན་པའི་སྐོར་དང་། མི་ཞིག་ཕྱུག་པོ་ཆགས་དགོས་ན་ངེས་པར་དུ་བསམ་་སྤྱོད་ཀྱི་ཤེས་ཡོན་དང་། གོ་སྐབས་ཟིན་ཐུབ་དགོས་པ། འཆར་གཞི་དང་ལྡན་པ་སོགས་དགོས་པའི་བཀའ་སློབ་ལམ་སྟོན་ཟབ་མོ་གནང་བའི་གནས་ཚུལ་སྙིང་བསྡུས་སུ།།


text:
གཅིག བོད་ཀྱི་སྐད་ཡིག་གི་དུས་ཡུན།
བོད་ལ་ཡི་གེ་བྱུང་བ་ནི་རེ་ཞིག་དུས་རབས་བདུན་པ་སྟེ། ཏུན་ཧོང་ཡིག་རྙིང་དུ། བོད་ལ་སྔ་ན་ཡྀ་གེ་མྱེད་པ་ཡང་། བཙན་པོ་འདིའྀ་ཚེ་བྱུང་ནས། ཞེས་དང་། ཐང་ཡིག་ཏུའང་། ཡི་གེ་མེད་པར་ཤིང་ལ་རི་མོ་རྐོ་བ་དང་ཐ་གུར་མདུད་པ་བརྒྱབ་ནས་ཁ་དན་བྱེད། ཅེས་པ་སོགས་ཁུངས་སུ་བྱེད། དེ་ལའང་རྩོད་གཞི་མེད་པའང་མིན་ཏེ། ཞང་ཞུང་ལིག་མི་རྒྱའི་ཐམ་ག་སོགས་བདེན་དཔང་དུ་བྱས་ཀྱང་། ད་དུང་ཞིབ་འཇུག་དང་འཚོལ་ཞིབ་ཀྱི་དུས་སྐབས་སུ་འཇོག་པ་ལས་ཁུངས་འཕེར་བའི་རྒྱུ་ཆ་གྱ་ནོམ་པོ་གང་ཡང་བྱུང་མེད། ཉུང་མཐའ་ཡང་བོད་ཀྱི་ཡི་གེ་བྱུང་སྟེ་ལོ་ངོ་ཆིག་སྟོང་སུམ་བརྒྱའི་ལོ་རྒྱུས་དུས་ཡུན་ཡོད་པས། ཡི་གེ་བྱུང་བའི་གོ་རིམ་ཁྲོད་ཀྱི་སྨ་ར་དཀར་པོའི་གྲལ་གདན་འཛིན་པའི་བགྲེས་སོང་ཞིག་ཡིན། བོད་ཀྱི་སྐད་ནི་དེ་བས་ཀྱང་ཡ་མཐའ་འདེད་དུ་ཡོད་པར་མ་ཟད། ཉེ་ཆར་བོད་དུ་ལོ་ངོ་སུམ་ཁྲིའི་རྡོ་ཆས་རྙེད་པར་གཞིགས་ན། ཚོ་ཁག་དེ་དག་ལའང་སྐད་ཀྱི་བརྡ་སྤྲོད་རགས་པའི་ནུས་པ་ཞིག་ཡོད་པ་སྨྲ་མ་དགོས། དེ་ལྟར་བོད་ཀྱི་ཡི་གེ་དེ་ཉིད་མཐོ་བ་ཆབ་སྲིད་དང་ཆོས་ལུགས་ཀྱི་ཁྲོད་དུ་བཀོལ་བར་མ་ཟད། མང་ཚོགས་སུའང་ཡི་གེའི་རྟེན་མང་བོ་ཞིག་གིས་ཁྱབ་སྟེ་ཡོད། གནའ་བོའི་བོད་ཀྱི་ཡི་གེ་ཞེས་པ་ནི་ལྷ་སྒྲུང་ཞིག་བཤད་པ་ཙམ་མིན་པར། ད་ལྟའང་པོ་ཏཱ་ལའི་མདུན་གྱི་ཞོལ་རྡོ་རིང(སྤྱི་ལོ༧༦༣ ལོ།)སོགས་རྡོ་རིང་སུམ་ཅུ་ལ་ཉེ་བར་ཁྲ་ལམ་མེར་དངོས་སུ་མཐོང་དུ་ཡོད་པ་དེ་དག་ཡིན། གཞན་ཡང་སྤྱི་ལོ༡༩༠༠ ལོར་གཏེར་སྒོ་ཕྱེས་པའི་ཏུན་ཧོང་ཡིག་རྙིང་དང་། དེ་བཞིན་ཁྲམ་བྱང་དང་ཅོང་ཡིག་སོགས་ཤིན་ཏུ་མང་བོ་ཕྱི་རབས་པས་བསྒྱུར་བཅོས་མ་ཞུགས་པར་གསོན་པོར་ཡོད་པར་མ་ཟད། ཐ་ན་བཙན་པོའི་དུས་ཀྱི་བུམ་པ་དང་ཕོར་བའི་ཞབས་དང་རྨོག་གི་ངོས་སོགས་སུ་བཀོད་པའི་ཡི་གེ་ཚུན་ཆད་ཀྱང་མང་དུ་རྙེད་ཡོད། དེ་ལྟར་རྒྱལ་བློན་རེ་རེའི་དུས་རིམ་བརྒྱུད་ནས་ད་ལྟའི་བར་དུ་བོད་ཀྱི་ཡི་གེ་ནི་བགྲེས་སོང་གི་གདན་རིམ་ཟིན་པར་མ་ཟད། རྗེས་རབས་པས་འཕེལ་རྒྱས་བཏང་སྟེ་དུས་རབས་ཀྱི་འགྲོས་དང་མཐུན་པའི་གཞོན་ཤ་དོད་པའི་ཚེ་སྲོག་གསར་བའི་ནུས་པ་གྲོང་འཇུག་བྱས་ཡོད། འདི་དག་ནི་སྐབས་དེའི་བཙན་པོའི་གཞུང་དང་མི་མང་དཀའ་ངལ་རེ་རེའི་ཁྲོད་དུ་གསོན་ཤུགས་རྒྱས་པ་ཞིག་ཀྱང་ཡིན་ལ། དེ་ཡང་མི་རིགས་དང་རིག་གཞུང་གི་ནུས་པ་ཡོད་པའི་རིན་ཐང་གི་ནུས་པ་དུས་ལྟར་འགྱུར་འགུལ་བྱུང་བའི་བཤུལ་རྗེས་རིང་མོ་ཞིག་ཀྱང་ཡིན།
གཉིས་པ། བོད་ཀྱི་སྐད་ཡིག་གི་ཁྱབ་ཁོངས།
བོད་ཀྱི་སྐད་ཡིག་གི་ཁྱབ་ཁོངས་ནི་ཧ་ཅང་རྒྱ་ཆེ་བ་ཞིག་སྟེ། ད་ལྟ་བལ་ཡུལ་གྱི་རྟ་མང་དང་ཤར་བ། ཉིན་ཞང་། དགུ་རོང་སོགས་སུ་ཁྱབ་པར་མ་ཟད། ཉེ་ཆར་ཡང་བལ་ཡུལ་གྱི་ན་གཞོན་སྐོར་ཞིག་གིས་ཀྱང་བོད་ཡིག་དྲ་རྒྱ་བཟོས་ཏེ་ཁྱབ་བསྒྲགས་ཀྱི་སྡིངས་ཆ་གསར་དུ་སྐྲུན་བཞིན་པ་དང་། ཁོང་ཅག་གི་ནང་བའི་དགོན་པ་གང་དུ་སོང་ནའང་བོད་སྐད་ཀྱི་གདངས་དབྱངས་རྒྱུན་ཆད་མེད་པར་གྲག་བཞིན་པ་དེ་རེད། མི་གྲངས་ཀྱང་ས་ཡ་གཉིས་ལས་བརྒལ་བར་ཡོད། དེ་བཞིན་དུ་འབྲུག་ཡུལ་དུ་མཚོན་ན། ད་ལྟ་འབྲུག་རྒྱལ་ཁབ་ཀྱི་གཞུང་ཡིག་ནི་རྫོང་ཁ་ཡིན་ལ། འཛད་སྤྱོད་མཁན་མི་གྲངས་ནི་འབུམ་དྲུག་གི་ཚད་དུ་བྱས། ཁོང་ཅག་གིས་ཆོས་སྐད་དང་རྫོང་ཁ་ཞེས་རིགས་གཉིས་སུ་དབྱེ་སྟེ། ཡུལ་སྐད་བྱེ་བྲག་པ་ལས་མིང་བརྡ་དང་ཚིག་མཛོད། གཞུང་ཡིག་དང་བརྩམས་ཆོས་སོགས་འབོར་ཆེན་བྱུང་བར་མ་ཟད། ཉེ་བའི་ལོ་རྒྱུས་ཁྲོད་དུ་གླིང་སྒྲུང་གི་དཔེ་ཚོགས་ཐོག་མར་སྐྲུན་མཁན་ཡང་འབྲུག་པ་གྱུར་ཡོད། དེ་ནི་དུས་རབས་ཉི་ཤུ་བའི་ལོ་རབས་དྲུག་ཅུ་བར་གླིང་སྒྲུང་དཔེ་ཚོགས་སུམ་ཅུ་བསྐྲུན་པས་སོ།། ད་ལྟ་རྒྱལ་ཁབ་དེའི་སྲང་ལམ་གྱི་སྒོ་བྱང་དང་རླངས་འཁོར་ཚུན་ཆད་དུ་བོད་ཡིག་གིས་ཁྱབ་སྟེ་ཡོད་པ་དེ་བཞིན་རེད། གཞན་ཡང་དྭགས་དང་ཟངས་དཀར། སྤྱི་ཏེ། ཁུ་ནུ། གར་ཞྭ་སོགས་ཀྱང་བོད་ཡིག་ཁྱབ་ཁོངས་ཤིན་ཏུ་ཡངས་པས་དེ་དག་གི་སློབ་གཉེར་བ་མང་བོ་ད་ལྟ་བྱེས་ཀྱི་གདན་ས་གསུམ་གཙོ་བྱས་ཏེ་སློབ་གྲྭ་ཁག་མང་བོར་ཞུགས་ཡོད་པར་མ་ཟད། ས་གནས་དེ་དག་ཏུའང་དགོན་པ་དང་སློབ་གྲྭ་མང་དུ་ཡོད་པར་མ་ཟད། ཕལ་ཆེར་སྔར་གྱི་བོད་ཡིག་གི་ཚགས་ཤོག་ཐོག་མའང་༡༩༢༥ ལོར་པར་དུ་འདེབས་འགོ་ཚུགས་པའི་བྷ་བུ་མཐར་ཕྱིན་གྱི་ཕྱོགས་སོ་སོའི་གསར་འགྱུར་མེ་ལོང་མ་ཡིན་པར། ༡༩༠༤ ལོར་ལ་དྭགས་ཨག་བཱར་ཞེས་པ་ཞིག་ཀྱང་བྱུང་ཡོད། ད་དུང་ལ་དྭགས་ཡུལ་གླུ་(༡༩༧༠ལོ།)ཞེས་པ་དང་། ཤི་ར་ཟ(༡༩༧༦ལོ)དང་། ལོ་འཁོར་གྱི་དེབ་ཅེས་པ་མང་དུ་དཔར་སྐྲུན་བགྱིས་ཏེ། ཡུལ་སྲོལ་གོམས་གཤིས་དང་སྐད་ཡིག རིག་གཞུང་སོགས་སྲུང་སྐྱོབ་ཀྱི་སྟེགས་བུ་སྣ་ཚོགས་བསྐྲུན་དང་སྐྲུན་བཞིན་ཡོད། སྤྱི་ཏེ་རུ་དགོན་ཁག་གཙོ་བོ་ལྔ་དང་སློབ་གྲྭ་གཉིས་བཅས་ཀྱི་ཁྲོད་དུ་བོད་ཡིག་ནུས་པ་གང་སར་འདོན་བཞིན་པའི་སྐབས་སུ་མཆིས། ཁུ་ནུ་དང་གར་ཞྭ་སོགས་ཀྱང་དེ་བཞིན་དུ་རང་ཉིད་ཀྱི་སྐད་ཡིག་ནུས་པ་ཆེས་ཆེར་མ་བརླགས་པར་ཟིན་ཡོད་པ་རེ་རེ་བརྗོད་དུ་མི་ལང་ངོ་།། ད་ལྟ་ཕ་ཀི་སི་ཐན་རྒྱལ་ཁོངས་ཀྱི་སྦལ་ཏི་བ་ཚོས་ཀྱང་རང་ཉིད་ཀྱི་སྐད་ཡིག་སླར་གསོའི་དོན་ཕྱོགས་མང་བོ་ཞིག་ནས་འབད་བརྩོན་བྱེད་བཞིན་པའི་སྐབས་སུ་མཆིས། འདི་ལྟར་བོད་སྐད་ཡིག་གི་གནད་དོན་ནི་བོད་པ་ཁོ་ནའི་གནད་དོན་ཞིག་མ་ཡིན་པར། ཤར་ཕྱོགས་རིག་གནས་ཀྱི་འཕེལ་འགྲིབ་ཀྱི་གནད་དོན་ཞིག་ཏུ་གཏོགས་ཏེ། ད་ལྟ་ཨ་ཧྥི་རྒ་ནེ་སི་ཐན་དང་ཁྲོར་ཁེ། འབར་མ་སོགས་ནས་ཀྱང་བོད་སྐད་ཡིག་གི་རྗེས་ཤུལ་མང་ནས་མང་དུ་རྙེད་བཞིན་པ་འདི་དག་གིས་ཀྱང་། བོད་ཡིག་ནི་ཁྱབ་ཁོངས་ནི་ཕྱོགས་ནས་ཕྱོགས་སུ་མཆེད་ཅིང་མཐའ་ཡངས་པའི་ཤར་ཕྱོགས་རིག་གནས་ཀྱི་སྙིང་རྩར་འབྲེལ་བའི་རིག་གནས་མ་ལག་རིན་ཐང་གཞལ་མེད་ཅིག་ཏུ་གཏོགས་པ་ངེས་པར་ཤེས་དགོས་པ་ཞིག་གོ།
གསུམ་པ། བོད་སྐད་ཡིག་གི་འཆི་གསོན།
ད་ལྟ་བོད་སྐད་ཡིག་གི་འཆི་གསོན་ནི་བོད་ཁུལ་དགོན་སྡེ་དང་སློབ་གྲྭ། ཤེས་ཡོན་པའི་སྡེ་ཁག་ཁོ་ནའི་ཁྲོད་ཀྱི་གནད་དོན་ཞིག་ཏུ་བསམ་པར་སྣང་ཡང་། ལོ་རྒྱུས་ཀྱི་རྒྱུན་དང་ཁྱབ་ཁོངས་གང་དུ་བསམ་ནའང་། ཚོགས་སྡེ་རེ་ཟུང་གི་གནད་དོན་ཙམ་ཞིག་མིན་པར། འཛམ་གླིང་རིག་གནས་ཀྱི་འོད་སྣང་ཞིག་ནུབ་མིན་གྱི་གནད་དོན་བརྩི་རིགས་མོད། འདི་ཉིད་འཆི་རྐྱེན་ལ་ཕྱི་རྐྱེན་དང་ནང་རྐྱེན་གཉིས་སུ་ཡོད་མོད། གཙོ་བོ་ཕྱི་རྐྱེན་གྱི་གནད་དོན་རེ་ཟུང་བརྗོད་ན། ༡ སྐད་ཡིག་གི་འཕེལ་རྒྱས་ངོ་བོ་བསམ་བཞིན་དུ་སྲིད་ཇུས་གསར་བའི་ཐབས་སུ་སྤྱད་ནས་ཚིག་སྙན་ཞིང་དོན་རབ་རིབ་ཏུ་ཕྱོགས་པའི་བསླུ་བྲིད་ཀྱི་ཐབས་ལམ་ལས་འབྱུང་བཞིན་ཡོད། ༢ འཚོ་བའི་རྣམ་པ་ཆེད་དུ་བསྒྱུར་ཏེ་སྐད་ཡིག་གི་འདུ་ཤེས་བག་ལ་ཞ་བའི་ཐབས་སུ་བརྟེན་ཡོད། ༣ ནང་ཁུལ་གྱི་སྐད་ཡིག་རིན་ཐང་ངོས་འཛིན་གྱི་འགལ་ཟླའི་གོ་སྐབས་སྤྱད་ནས་སྐད་ཡིག་གི་ལས་དབང་སྒྱུར་བཞིན་ཡོད། ༤ མཐུན་རྐྱེན་དང་དམིགས་བསལ་གྱི་གོ་སྐབས་ལྟ་བུའི་ཁ་གཡང་གི་ཁྲོད་དུ་སློབ་མ་མང་པོ་སྐད་ཡིག་གཞན་གྱི་ལྟེ་གནས་སུ་དབོར་འདྲེན་བྱེད་བཞིན་ཡོད། ༥ ས་གནས་གནད་ཡོད་མི་སྣའི་བསླུ་བྲིད་ཀྱི་འོག་ཏུ་སྐད་ཡིག་གི་ངོ་བོ་སྒྱུར་བཞིན་ཡོད། ༦ སྐད་ཡིག་སློབ་དེབ་དག་ཏུ་མི་རིགས་ཀྱི་འདུ་ཤེས་དང་མི་རིགས་ཀྱི་རིག་གནས་རིན་ཐང་མེད་པའི་ཕྱི་ལྤགས་སུ་སྒྱུར་བཞིན་ཡོད། ༧ མི་རིགས་ཀྱི་སྐད་ཡིག་དང་འབྲེལ་བའི་སློབ་གྲྭའི་ཁྱབ་ཁོངས་ཇེ་ཆུང་དང་གསར་འཛུགས་ལ་བཀག་སྡོམ་གྱིས་ཐབས་སུ་གཞོལ་ཡོད།(ད་དུང་མང་ཡང་གཞན་དུ་གླེང་འདུག་པས་མ་བརྗོད་དོ།།)
འདི་ལྟ་བུའི་གནད་དོན་མང་བོ་ཞིག་གིས་སྐད་ཡིག་འཆི་རྟགས་ཡོངས་སུ་ཚང་བར་བྱས་པས། འུ་ཅག་གིས་ཡང་བསྐྱར་བསམ་གཞིགས་གསར་བ་ཞིག་བྱེད་འོས་པ་ནི། དགོན་སྡེ་སྐད་ཡིག་གི་འཕེལ་རྒྱས་ལ་བསམ་གཞིགས་གཏོང་བ་དང་། སྒེར་བཙུགས་ཀྱི་སློབ་གླིང་ལ་གཞོགས་འདེགས་ཀྱི་བྱེད་ཐབས་འཚོལ་བ། དུས་ངེས་མེད་ཀྱི་སྐད་ཡིག་གསབ་སྦྱོང་གི་ཁ་ཕྱོགས་འདྲ་མིན་བསྐྲུན་པར་བྱས་ཏེ། གཞུང་འབྲེལ་སློབ་གྲྭའི་སྐད་ཡིག་གི་གནད་དོན་ལ་ཁྲིམས་མཐུན་དུ་མཉམ་འུར་གྱི་སྟོབས་ཤུགས་བཀོལ་རྒྱུ་ནི་གནད་འགག་ཅིག་ཏུ་འཁུམས་པ་ལས། ནང་ཁུལ་དུ་དམུར་རེས་བྱེད་པ་དེས་ཅི་ཡང་མི་འོང་བར་སྙམ་མོ།།
༢༠༡༧ .༤. ༧ གྱི་ཉིན་གུང་དུ།
- ༄༅།། བོད་ཀྱི་སྐད་ཡིག་དང་དེའི་གནད་དོན།
- ༄༅།། འཛིན་བདག་གི་བྱ་བའི་ཉམས་མྱོང་ཕྱོགས་ཁྲིད།
- ༄༅།། སློབ་ཆུང་བྱིས་པའི་སེམས་ཀྱི་ཁྱད་རྟགས་ཀྱི་སྐོར།
- ༄༅།། མིག་སྔར་བོད་ཀྱི་སློབ་གསོ་བྱ་བའི་ཁྲོད་གནས་པའི་གནད་དོན་འགའ་གླེང་བ།
- ༄༅།། བྱིས་པར་གནོད་པའི་བྱ་བྱེད་འགའ།
- ༄༅།། ཞི་དྲག་སློབ་གསོའི་བརྒྱུད་རིམ།
- ༄༅།། རྩོམ་རིག་སློབ་གསོ་དང་སྐད་ཡིག་སློབ་གསོའི་འབྲེལ་བ།
- ༄༅།། མི་རིགས་སློབ་གསོ་ལ་ཁྱོན་ཡོངས་ནས་མཐོང་ཆེན་བྱ་དགོས།
- ༄༅།། དགེ་རྒན་གྱི་ཀུན་སྤྱོད་ལས་བྱུང་བའི་ཕན་ནུས།
- ༄༅།། སློབ་གྲྭ་ཆེན་མོ་བའི་བསམ་བློའི་ཆུ་ཚད་དང་བསམ་གཞིགས་ཀྱི་ནུས་པ་མཐོར་འདེགས་བཟོ་བའི་ཐད་ཀྱི་བསམ་གཞིགས།
- ༄༅།།བོད་ཀྱི་སྐད་གཉིས་སློབ་གསོ།
- ༄༅།། ནང་སའི་མཐོ་འབྲིང་གི་བོད་རིགས་སློབ་མར་སེམས་ཁུར་དང་སློབ་གསོ་གཏོང་སྟངས་སྐོར་ཅུང་ཟད་གླེང་བ།
- ༄༅།། དགེ་སློབ་བར་གྱི་འབྲེལ་ལམ་སློབ་གསོ་གླེང་བ།
- ༄༅།།“བོད་ཡིག་བཞིན་དུ་འཕྲེད་དུ་ཀློག”ཅེས་པའི་ཚིག་ལས་སྲོང་བཙན་སྔོན་དུ་བོད་ལ་ཡི་གེ་ཡོད་མེད་ལ་དཔྱད་པ།
- ༄༅།།རྗེས་ལུས་སློབ་མའི་སློབ་སྦྱོང་ཡར་རྒྱས་གཏོང་ཐབས་སྐོར་ཅུང་གླེང་བ།
- ༄༅།།བྱིས་པ་ལ་ངེས་པར་དགོས་པའི་འདུ་ཤེས་གསོ་སྐྱོང་བྱེད་ཐབས་སྐོར་རགས་ཙམ་གླེང་བ།
- ༄༅།། བོད་ཀྱི་ཡིག་གཟུགས་བྱུང་རིམ་དང་འབྲི་ཚུལ་གནད་བསྡུས།
- ༄༅།།བྱིས་པའི་སློབ་གསོའི་ཐད་ཀྱི་དྲན་ཚུལ།
- ༄༅།། དབྱི་ཐ་ལིའི་རིག་རྩལ་བསྐྱར་དར་དུས་ཀྱི་སྒྱུ་རྩལ་མི་སྣ་འཇོན་ཐང་ཅན་གསུམ་རགས་ཙམ་གླེང་བ།
- ༄༅། ། བོད་ཀྱི་སློབ་གསོའི་ཁྲོད་སྐྱེས་མའི་སློབ་གསོའི་གོ་གནས་སྐོར་རག་ཙམ་གླེང་བ།